އިންތިޒާރު 16 – Esfiya – Dhivehi Vaahaka Site\n- by almaa2004 - 41- September 18, 2018\n“ފަރީދާ އައިސް ކީ މިއަދު ހެނދުނު އެ ސަމީރާމެން ގޭގަ އަޑެއް ހުއްޓޯ…. އެގޭގަ މެދަށް ހުރޭނުން ދޯ ގޮޔެއް….. އާލާ ދޯ އެ މަންޖެއަށް ކިޔަނީ….. އެ ސަމީރާ އެ އުޅެނީ އެ މަންޖެ އެއްކަލަ މުއްސަނދި ނަސީރާއި ދެވަންށޯ… މީހަކު އަޅެ އަޖައިބެއް ނުވާނެ…. އުމުރުގެ ގޮތުންވެސް ވިއްސަކަށް އަހަރު ބޮޑުވާނެ ތޯއްޗެ އެ ނަސީރު….” އެމީހާ ދައްކަމުންދިޔަ ވާހަކަ އަޑު އަހަން ހުރި ވިޝާލްގެ ދުނިޔެ އެނބުރިގަތް ފަދައެވެ. އާލާ އުޅޭނެ ހާލު ހިތައް އެރުމުން ވިޝާލްއަށް އޭނާގެ އަމިއްލަ ނަފްސު ކުއްވެރި ކުރެވުނެވެ. އޭނަ އާލާ ދޫކޮށްނުލިނަމަ އާލާއަށް ރަށަށް އަންނާކަށްވެސް ނުޖެހޭނެއެވެ. އެ ނަސީރުއަކާއި އިންނާކަށްވެސް ނުޖެހޭނެއެވެ. “އަދި އިނގޭތަ… އެ މަންޖެ ވަރަށް ރުޔޯ ސަމީރާ ކައިރި އެހެން ނުހަދާށޭ ކިޔައިގެން….. އޭނަ ހިތައް ނޭރިޔޯ އެކައްޗެއްވެސް….. އަދި ބުނި އެ ސަމީރާ ޖެހިޔޯ އެ ފަކީރު ކޯތާފަތް މަތީގަވެސް….. މަ ހިތައް އަރާ މައިވަންތަ ކަމުގެ ލޯބިވެސް ސަމީރާ ހިތުގަ ނެތީބާއޭ…..” އެމީހާގެ ކޮންމެ ބަހެއްވެސް ދިޔައީ ވިޝާލްގެ ހިތް ރޮއްވަމުންނެެވެ. އާލާ އޭނައަށް އުމުރަށް ގެއްލެން އުޅޭ ކަމުގެ އިހުސާސް ވިޝާލްއަށް ކުރުވި ހިނދު އޭނައަށް ލޯ މަރައިލެވުނެވެ. “އެ ސަމީރާގެ ހިތެކޭ ކިޔާފަ އޮންނާނީ ހިލަ ގަނޑެއް…. ލާރިއަށް ވެއްޖެއްޔާ ކޮންމެ ފަދަ ކަމެއް ކުރާކަށްވެސް އޭނަ ފަހަކަށް ނުދާނެ….. ސަހާދެއް މި ބުނި… ބޯ ހަލާކު…. އެއޮއް އަޞުރު ވަނީ…. ހިނގާ މިސްކިތް ދޮށަށް ދާން….” އެތަނުން އެކަކު އެހެން ބުނުމުން އެންމެވެސް އެކަމާ އެއްބަސްވެ އެ ތަނުން ހިނގައިގަތެވެ. އެމީހުން ގޮސް ލޮލުކޮޅަށް އޮބާލަންދެން ވިޝާލްއަށް ބަލަހައްޓައިގެން ހުރެވުނީއެވެ. އާާލާ ކުރިމަތިލަމުން އެދަނީ ކޮންފަދަ ނާއިންސާފަކާއި ހެއްޔެވެ؟ ލޮލަށް ޖަމާވެފައިހުރި ކަރުނަތައް ހިންދާލަމުން ވިޝާލް ހިނގައިގަތްއިރު އޭނާގެ ހިތުގައިވީ އާލާ އެކަމުން ސަލާމަތް ކޮށްދިނުމުގެ ވަރުގަދަ އަޒުމެވެ. ނަމަވެސް ސުވާލާކީ އޭނާއަށް އެކަން ކާމިޔާބު ވާނެ ހެއްޔެވެ؟\nގަޑިން މެންދުރު ފަހު2ޖެހިއިރުވެސް އައިފާ އޮތީ ނިދާފައެވެ. ކައިރީގައި ލެޕްޓޮޕާއި ހެޑްސެޓަކާއި ހާޑެއް އޮތުމުން ރޭ ހަތަރު ދަމު ފިލްމު ބެލީކަން ބަލާލި ކޮންމެ މީހަކަށްވެސް އިނގޭނެއެވެ. ރޭގައި ކޮށްފައިހުރި މޭކަޕްގެ އަސަރު އަދިވެސް މޫނުމަތީގައި ހުއްޓެވެ. އޭނަ ލޯ ހުޅުވައިލީ ކެނޑިނޭޅި ހައެއްކަ ފަހަރު އޭނާގެ ފޯނު ރިންގް ވުމުންނެވެ. “ހަލޯ…. ކާކު؟” ކަންނެތް ކަމާއެކު އޭނަ އެހެން ބުނީ ގުޅާފައި އިނީ ނުދަންނަ ނަންބަރަކުން ކަމަށް ވާތީއެވެ. “ޕިސް ޕިސް…. މިހާ އަވަހަށް މަ މަތިން ހަނދާން ނެތުނީ..؟ މަށޭ މި…. ނޫރާ..” އެކޮޅުން ވާހަކަ ދެއްކި ކުއްޖާ ބުންޏެވެ. “ވަޓްޓް…؟ ނުންނު ކޮންއިރަކު މާލެ އައީ….. ބުނީމެއްނު އެކޮޅުގަ މަޑު ކުރަނީއޭ…..” އައިފާގެ ނިދި އެއްކޮށް ފިލައިފިއެވެ. ބައްތިރީސް ދަތް އަތަށް ނަގައިގެން އިނދެ ވާހަކަ ދައްކަމުން ދިޔައިރު ހީވީ ކުޑަވަރެއްގެ ޢީދެއް އައިސްގެން އުޅޭ ހެންނެވެ. “މިއަދު ހެނދުނު އައީ…. ނަސީބު ރަނގަޅުކަމުން ގެއަށް އައި މަގުމަތީގަ އައި މެޓް ޔޯ ދޮންބެ…. އެހެންވެ ނަންބަރު ލިބުނީ….. ސިމެއް ނެގިގޮތަށް ތި ބޭފުޅާއަށް މި ގުޅީ…. މަ ބުނީ މިއަދު ބިޒީ ނޫނިއްޔާ ބޭރަށް ދާން ހިނގާށޭ….” ނޫރާ ބުންޏެވެ. ގަޑި ކިޔުމަށްފަހު އައިފާ އަވަސްވެގަތީ ފާހާނައަށް ދިޔުމަށެވެ. ފާހާނައިން ނިކުމެ އޭނާ އަވަސް އަވަހަށް ތިރިޔަށް ފޭބީ ބަނޑުހައިވެފައި ހުރުމުން ކާއެއްޗެއް އަތުޖެހޭތޯއެވެ. ކައިގެން އައިސް އޭނަ ދެން މަސައްކަތް ފެށީ ލާނެ އެއްޗެއް ހޯދާށެވެެ. ހަތަރު ދޮރުފަތްލީ ބޮޑު އަލާމާރި ހުޅުވާލުމަށްފަހު ފަހަރަކު ހެދުމެއް ނަގައި ގައިގައި ޖައްސަމުން ދިޔައެވެ. އެންމެ ފަހުން އޭނާއަށް ކަމުދިޔަ އެއްޗިހި ނެގުމަށްފަހު އެ އިސްތިރި ކުރުމަށް އަވަސްވެގަތެވެ. އެ އެއްޗެހި ލައިގެން ލޯގަނޑު ކުރިމަތީގައި ހުއްޓެމުން އައިފާ ހިނިތުންވެލިއެވެ. ހިވާނީ އޭނާގެ އަމިއްލަ ރީތިކަމަށް ބޮޑާވާ ހެންނެވެ. ލައިގެންހުރި އައިސް ބްލޫ ކުލައިގެ ޖިންސް ފަލަމަސްގަނޑާއި ދިމާލުން ދެތިން ތަނެއް އިރާލާފައި އިނެވެ. ކަޅުކުލައިގެ އަތްކެނޑި ޓީޝާޓެއް ލުމަށްފަހު އެ އިނީ ޖިންސްގެ ދަށަށްލައި ބެގީކޮށްފައެވެ. އޭގެ މަތިން ލޭސް ކަޅު ޖެކެޓެއް ލައިފައި ހުއްޓަސް އޭގެން އެއްވެސް ނިވާކަމެއް ނެތެވެ. ތަންކޮޅެއް ލުއި މޭކަޕެއް ކޮށްގެން އަތް ދަބަސް ހިފައިގެން އަވަސް އަވަހަށް ގެއިން ނުކުތެވެ. ކާރެއް ހުއްޓުވުމަށްފަހު އެއަށް އަރައި ދާންވީ މަންޒިލް ބުނެދިނެވެ.\nއިރު އޮއްސުން ގަޑީގައި ތެދުވެގެން އުޅެފައިވެސް އަނެއްކާވެސް އާލާ އޮށޯތީ ބޮލަށް އެނބުރުން އަރާވަރުން ކޮޅަށް ނުހުރެވޭތީއެވެ. ކޮންމެވެސް ވަރަކަށް ހުމުގެ އަސަރު ހުރުމުން ބޭސް ގުޅައެއް ކައިގެން އޮތް އިރުވެސް އޭނާގެ ބޮލަށް އެއްވެސް ކަހަލަ ލުޔެއް ނުލިބެއެވެ. އޭނާގެ އެއްވެސް މިސްރާބެއް ނެތް ދިރިއުޅުމާއި ދޭތެރޭ ވިސްނާލިޔަސް އޭނާގެ ބޯ ފަޅައިގެން ދާވަރުވެއެވެ. އެއްކޮޅުން އޭނަގެ އަމިއްލަ ނަފްސަށްވުރެ ބޮޑަށް ލޯބިވާ ވިޝާލްއެވެ. އަނެއްކޮޅުން އޭނާގެ ދިރިއުޅުން ހަލާކުކުރުމަށް މަސައްކަތް ކުރަމުންދާ އޭޭނަގެ މަންމައާއި މުސްކުޅި ނަސީރެވެ. އެނބުރެމުންދިޔަ ފަންކާއަށް ނަޒަރު ހުއްޓާލައިގެން އޮތް އާލާގެ ލޮލުން ކަރުނަ އަންނަން ފެށީ އޭނާގެ އެއްވެސް އިހުތިޔާރެއް ނެތިއެވެ. ކޮޓަރިއަށް ވެރިވެފައި އޮތް ހަމަހިމޭންކަން ފޫ އަޅުވައިލީ ސަމީރާގެ ރުޅިވެރި އަޑެވެ. “މަ ކަލެ ކައިރި ބުނީ ރީއްޗަށް ދެފައި ދަމައިގެން އޮންނާށޭތަ؟ ދާވެފަ ހުރި އަންނައުނުތައް ދޮންނާށޭ ކިޔާފައެއް ނޫންތަ މަ މި ގޭން ނިކުތީ….. މަ އަތުން ބޮނޑިއެއް ބޯލާނެ ގޮތެއް ނޭނގިގެންތަ ތި އުޅެނީ…. ހަމަ މިހާރު ތެދުވޭ…” ރުޅިއައިސް ރަތްވެފައި ހުރެ އޭތިމީތި ކިޔަމުންއައިސް އާލާގެ އަތުގައި ހިފައި ކޮޅަށް ނެގިއެވެ. “އެއްޗިހި ދޮންނަން އުޅެފަވެސް ބޯ އަނބުރާވަރުން އެތާ ނުހުރެވިގެންނޭ މި އައީ….. އަހަންނަށް ވާވަރަކުން ކަންކަން ކުރަމެއްނު…” ހިތާމައިން ފުރިގެންވި އަޑަކުން އާލާ އެހެން ބުންޏެވެ. “އައްދެ އައްދެ…. މިހާރަކަށް އައިސް ހާދަ މޮޅެތި އެއްޗިއްސޭ ދޯ ތި ބުނެލަނީ….. ކަލެ ބައްޔަސް ބަލި ނޫނަސް މަށަށް ކީއް….. ހަމަ މިހާރު ދާށޭ…… ދެން މަ ކުރިމަތީ އެންމެ އެއްޗެއް ބުންޏަސް ތާހިރު ބޮނޑިއެއް ދޭނަން… އަދި ބުނަން ، ނަސީރު އަންނާނެ މިރޭ ކާން… ކައްކާތި… އެންމެ ރަހައެއް މަޑުވިޔަސް މަ މި ނުބައި މީހެއްކަން ދައްކާލާނަން…. ދެން އޭނަ ހުންނަ އިރުވެސް ތި ލޮލުން ފެން ބާލާނީކީ ނޫން….. މީހަކު ނޫޅެ ކަލެއަށް ހަމްދަރުދީ ވާ ހިތުންނެއް… އަޑުއިވިއްޖެ…؟” އިންޒާރެއް ދެމުން ސަމީރާ އެތަނުން ނުކުމެގެން ދިޔައެވެ. ސަމީރާގެ ބަސްތައް އިވިފައި އާލާ އިތުރަށް ހިތުގައި ޖެހުނެވެ. އެއީ އޭނާގެ މަންމަ ކަމާމެދުވެސް އާލާއަށް ޝައްކެވެ. މިކަހަލަ ވަގުތުތަކުގައި އާލާ އެންމެ ހަނދާންވަނީ ވިޝާލްގެ މަތިންނެވެ. މި އިންސާފެއް ނެތް ދުނިޔޭގައި އުޅެން އާލާ މިހާރު ވަރަށް ފޫހިވެއެވެ. އަމިއްލައަށް މަރުވާން ހިތައް އަރާ ފަހަރުވެސް މަދެއް ނޫނެވެ. ނަމަވެސް އެ ހިޔާލު ކޮންމެ ފަހަރު އޭނާ ދޫކޮށްލަނީ މިއަށްވުރެ ރަނގަޅު ގޮތެއް ކޮންމެވެސް ދުވަހަކުން އޭނައަށް ދައްކަވާނެކަމުގެ އުންމީދުގަައެވެ. ނެތް ހިތްވަރު ދައްކައިގެންވިޔަސް އޮތްތަނުން އާލާ ތެދުވީ ދެން އިތުރަށް ސަމީރާ ދީފާނެ އަނިޔާއަކަށް ކެތްކުރާނެހާ ހިތްވަރު އޭނަގެ ގައިގައި ނެތީމައެވެ.\nދުވަހަކަށް ވުރެ ދުވަހެއް ޒާއިފްއާއި ޒިވާގެ ގުޅުން ދިޔައީ ހީނަރުވަމުންނެވެ. ޒާއިފް މިހާރު ޒިވާއާއި ވާހަކަދައްކަނީ ކޮންމެހެން ބުނަންޖެހޭ އެއްޗެއް އޮތިއްޔާއެވެ. މިކަމުންވެސް ތަދުވަމުން ދިޔައީ ޒިވާގެ ހިތަށެވެ. ކީއްވެ ކަމެއް ނޭނގެއެވެ. ޒާއިފްގެ ދުރުކަން ދިޔައީ ޒިވާގެ ހިތް ނުތަނަވަސް ކުރުވަމުންނެވެ. އޭގެން އެއްރެއެވެ. ރައްޓެހި ބަޔަކާއިއެކު ކޮފީއެއްގައި އިނދެފައި ގެއަށް އައިސް ވަތް ޒާއިފްގެ ފިޔަވަޅުތަކަށް ހުއްޓުމެއް އައީ ޒިވާ މާ ބާރަށް ވާހަކަ ދައްކާ އަޑުއިވުމުންނެވެ. ޒިވާގެ ފޯނަށް ކުޑަ މައްސަލައެއް ދިމާވެފައިވާތީ މީހަކަށް ގުޅިޔަސް އޭނަ ހުންނަން ޖެހެނީ ފޯނު ލައުޑް ސްޕީކަރަށް ލައިގެންނެވެ. އެހެންކަމުން އެކޮޅުން ވާހަކަ ދައްކަމުންދިޔަ މީހާގެ އަޑުވެސް ވަރަށް ފަނޑުކޮށް ޒާއިފްއަށް އިވެމުން ދިޔައެވެ. ކޮޓަރިއާއި ކައިރިވަމުން ދިޔަ ވަރަކަށް އެއީ ފިރިހެނެއްގެ އަޑުކަން ޒާއިފްއަށް ޔަޤީންވަމުން ދިޔައެވެ. ޒިވާ ހުރީ ދޮރާއި ފުރަގަސްދީގެން ކަމުން ދޮރު ކުރިމަތީގައި ހުރި ޒާއިފްއެއް އޭނައަކަށް ނުފެނެއެވެ. ފޯނު ކަނޑާލުމަށްފަހު ފަހަތަށް އެނބުރު ޒިވާ ސިހުނީ ކުރިމަތީގައި ހުރި ޒާއިފް ފެނިފައެވެ. “ކާކު ގުޅީ..؟” ވަރަށް މަޑުމައިތިރި ކަމާއެކު ޒާއިފް އެހެން އެހީ ޒިވާ އެ ވާހަކަ ކިޔައިދޭނެ ކަމަށެވެ. “މި..މި..މީހެއް ނޫން..” ތުރުތުރު އަޅަމުން ޒިވާ ބުނެލިއެވެ. އަނެއްކާ އޭނަ ދެއްކި ހުރިހާ ވާހަކައެއް ޒާއިފްއަށް އަޑުއިވުނު ބާއެވެ. “ދެން އެހެންވިއްޔާ މިއޮށް ހުރިހާ އިރު އެކަނި ހުރެގެންތަ ތި ވާހަކަ ދެއްކީ؟ އަދިވެސް ތި ވެގެން އުޅޭ ކިޔައިދޭކަށް ނުވޭތަ؟ ފިރިމީހާގެ ހައިސިއްޔަތުން އިނގެންޖެހޭ ބައެއް އެއްޗިހި ހުންނާނެހެން އަހަންނަށް ހީވަނީ…..” ޒާއިފް އެހާ އަސަރާއިއެކު އެހެން ބުނުމުން ޒިވާއަށް އިތުރު އެއްޗެއް ބުނާކަށް ނުކެރުނެވެ. ޒާއިފް ތަކުރާރުކޮށް އެ ސުވާލު ކުރާނީ ޒިވާއާއި ދޭތެރޭ ވިސްނާތީކަން ޒިވާއަށް ގަބޫލުކުރެވުނެވެ. ފުން ނޭވާއެއް ވައިގެ ތެރެއަށް ދޫކޮށްލަމުން ޒިވާ އޭނާގެ މާޒީގެ ސޮފްހާތައް އުކަންފެށިއެވެ. އަދި ޒާއިފްއާއި ދިމާލަށް ބަލާލުމަށްފަހު ވާހަކަ ފެށިއެވެ. ޝާމްއާއި ދިމާވި ދުވަހުންސުރެ ފެށިގެން މިހާތަނަށްވި ހުރިހާ ކަމެއްގެ ވާހަކަ ޒިވާ ޒާއިފްއަށް ކިޔައިދިނެވެ. ޝާމް ލޯބިވީ އޭނާގެ މުއްސަނދިކަން ދެކެ ކަމާއި ޒިވާއަށް ކުރި އަނިޔާތަކުގެ ވާހަކަ ޒިވާ ޒާއިފްއަށް ކިޔައިދިނީ ވަރަށް ހާލުންނެވެ. ހުރިހާ ވާހަކައެއް ކިޔައި ނިންމައިލިއިރު ޒިވާއަށް ހަމަ ރަނގަޅަށްވެސް ރޮއްވިއްޖެއެވެ. އެހުރިހާ ވާހަކައެއް އަޑުއަހަން އިން ޒާއިފްއަށް އިނީ ބުނާނެ އެއްޗެއް ނޭނގިފައެވެ. ޒިވާގެ ކެތްތެރިކަން ފެނިފައިވެސް ޒާއިފް އިނީ އަޖައިބުވެފައެވެ. ހިތައް ކުރުވި ފުން އަސަރާއިއެކު ޒާއިފް ގޮސް ޒިވާގެ ގައިގައި ބައްދައިލީ މީހެއްގެ އަޅާލުން ޒިވާ ބޭނުންވާނެ މިންވަރު އަންދާޒާ ކޮށްލެވުުމުންނެވެ. އެއްވެސް ދެކޮޅު ހެދުމެއްނެތި ޒިވާވެސް ޒާއިފްގެ ގައިގައި އަތްވަށާލީ ދުވަހަކުވެސް އޭނާ ދޫކޮށްނުލާށޭ ބުނާފަދަ ގޮތަކަށެވެ. ޒިވާގެ ލޮލުން ފައިބަމުން ދިޔަ ކަރުނަތައް ޒާއިފްގެ ޓީޝާޓު ތެންމަމުން ދިޔައިރު އެކަމަކަށް އޭނާގެ އެއްވެސް ފަރުވާލެއްނެތެވެ. އިތުރަށް ޒިވާ ގަޔާލައި ބޮނޑިކޮށްލީ ދުވަހަކުވެސް ދޫނުކޮށްލާނަމޭ ބުނާފަދައަކުންނެވެ. މި މަންޒަރު ބަލަން ހުރި ކޮންމެ މީހެއްގެވެސް ތުންފަތައް ހިނިތުންވުން ވެރިވާނެކަމާމެދު އެއްވެސް ޝައްކެތް ނެތެވެ.\nމަޖީދީ މަގުގައިހުރި ފިހާރަތަކަށް ވަންނަމުންދިޔަ އައިފާއާއި ނޫރާގެ އަތްވަނީ ކޮތަޅުތަކުން ފުރިފައެވެ. “ވަރުބަލި ވެއްޖެ މިހާރު….. ބަނޑަށް އެއްޗެއްނުލައި ދެން ނުދެވޭނެ އެއްވެސް ތާކަށް…” މާނޭވާ ލަމުން އައިފާ ބުނެލިއެވެ. ނޫރާވެސް އެކަމަށް އެއްބަސްވަމުން ހިނގައިގަތީ ކައިރި ހިސާބަކުން ރެސްޓޯރެންޓެއް އަތުޖެހޭތޯއެވެ. މާ ދުރަށް ހިނގަން ނުޖެހި އެމީހުނަށް ރެސްޓޯރެންޓެއް ފެނުނެވެ. އެތަނަށްވަދެ ތަންކޮޅެއް ބިއްދޮށުގައި އިން މޭޒެއްގައި ދެމީހުން އިށީނެވެ. އިރުކޮޅެއްނުވެ ވެއިޓަރަކު އައިސް އޯޑަރު ނަގައިގެން އެހެން ބައެއްގެ ގާތަށް ހިނގައިގަތެވެ. “އޭ މަ ބުނީ ކޮބާތަ އެއްކަލަ މީހަ….” އަނގައަށް ވައްތަރެއް ޖައްސަމުން ނޫރާ އެހެން ބުނުމުން އެ ދައްކަނީ ކާކުގެ ވާހަކައެއްކަން ނަގައިގަންނާކަށް އައިފާއަކަށް މާ ގިނައިރެއް ނުނެގިއެވެ. “ހުއް…. އޭނަވެސް މަރު ނުވަންޏާ އުޅޭނެ އެއްނު…. ހާދަ ފޫއްސެއްވާ މީހެކޭ އެ….. މަ ރީއްޗަ ވާހަކަ ދެއްކީމަ އޭނަ ހުރީ ފެންވަރު އޮޅިފަ…. ޕިސް ތިއެއް ނޫނޭ….. އިނގޭތަ ކުރިން ދުވަހު ފެނުން ވަރަށް ރީތި ކުއްޖެއް…. މަ ހަމަ ހުރީ އަންތަރީސްވެފަ…. މަ ހިތައް އަރާ ރާއްޖޭގައިވެސް އެހާ ރީތި މީހުން އުޅޭބާއޭ….. އެހުރީ ވާ ކަމެއް…. މަށަށް ހަމަ ނިދި ނުލިބޭ އޭނަ ފެނުންފަހުން… ހުވާ މަގޭ ހިތް އޭންއަށް ދެއްވިއްޖެ….”އިޝްޤުގައި ޖެހިފައި އިން މީހެއްފަދައިން އައިފާ ވާހަކަ ދައްކަމުން ދިޔައެވެ. އެވަގުތު ވޭޓަރަކު އައިސް އެމީހުން އޯޑަރުކުރި އެއްޗިހި ގެނެސް މޭޒުމަތީގައި އަތުރާލިއެވެ. ދެމީހުންވެސް އަވަހަށް ކާންފެށީ ބަނޑުހައިވެފައި ހުރިލެއް ބޮޑުކަމުންނެވެ. “ހަހަހަަހަހަ….. އަސްލުތަ؟ ދެން އޭނައަކީ ކާކުކަން ބަލައިފިންތަ…. ރަނގަޅަށް ބަލާއިރު ވެދާނެ މީހެއްގެ ފިރިޔަކަށް…” ބަތް ސަމްސަލެއް އަނގައަށް ލަމުން ނޫރާ ބުންޏެވެ. “ޕިސް… ހިޔެއް ނުވޭ މީހަކާއި އިނދެގެން އުޅޭ މީހެއް ހެނެއް….. އޭނައަކީ ކާކު ކަމެއް ސީދާ…..”އައިފާ ދައްކަމުންދިޔަ ވާހަކަ ހުއްޓުމަކަށް އައީ ރެސްޓޯރެންޓްގެ ތެރެއަށް ވަދެގެންއައި އާރާ ފެނިފައެވެ. ހަމަ އެ ސިކުންތުގައި އާރާގެ އަތުގައި ހިފައިގެން ހުރި ޒުވާނާ ފެނި އައިފާގެ އަތުން ސަމްސާ ދޫވެގެން ތަށި ތެރެއަށް ވެއްޓުނެވެ.\nފިހާރައަކަށް ގޮސްފައި ގެއަށް އައި މަގުމަތީގައި އާލާގެ އަތުގެ މުލައްދަނޑީގައި ހިފައި މީހަކު ދަމައިގަތެވެ. ކުރިމަތީގައި ހުރި ވިޝާލްފެނި އާލާގެ މެޔަށް ހީވީ ހޫނު ފެންއެއްޗެއް އޮއްސައިލި ހެންނެވެ. އެތަނުގައި ހުރި ގެއެއްގެ ފާރުގައި އާލާގެ ބުރަކަށި ޖެހިފައިވާއިރު ވިޝާލްގެ ދެ އަތް އިނީ އާލާގެ ދެ އަތްކައިރިން ފާރުގައި ޖައްސާފައެވެ. އެހެންކަމުން ވިޝާލްގެ އަތްދަށުން ސަލާމަތްވާނެ އެއްވެސް ގޮތެއް ނެތެވެ. ވިޝާލްގެ މޫނަށް ބަލައިލި ވަގުތު އާލާގެ ލޮލަށް ކަރުނަ ޖަމާވާންފެށިއެވެ. އޭނާއަށް ކުރިމަތިވެފައި މުސީބާތުން ސަލާމަތްކޮށްދިނުމަށް އެދި ވިޝާލް ކައިރި އާދޭސް ކުރަންވެސް އާލާ ހިތައް އެރިއެވެ. ނަމަވެސް ނޭނގޭ ސަބަބަކާއި ހުރެ އާލާގެ ދުލުގައިވަނީ ތަޅެއް ލެވިފައެވެ. ވިޝާލްގެ ފިރިހެންވަންތަ އަޑު އިވުމާއިއެކު އާލާގެ ހަށިގަނޑުގައިވި ހުރިހާ ލޯލިތަކެއް ކޮޅަށް ޖެހުނެވެ. “ވަޓް ހެޕެންޑް ޓު ޔޫ..؟ ބަލީތަ…؟” ވިޝާލްގެ އަޑުގައިވި ކަންބޮޑުވުން ފެނި އާލާއަށް އިތުރަށް ރޮވޭގޮތް ވިއެވެ. “އެ ތެދެއްތަ އާލާ ތި އުޅެނީ މުސްކުޅިއަކާއި އިންނަންތަ…؟ ކަމެއް ގޯސްވަންޏާ ވެސް ބުނީމައެއްނު އިނގޭނީ….؟ އިޒް އެވްރިތިން އޯލް ރައިޓް..؟” ވިޝާލްގެ ކިބައިން ފެންނަމުން ދިޔަ އޯގާތެރިކަމާއި އަޅާލުންފެށި އާލާގެ ހިތައް ބުނެދޭން ނޭނގޭފަދަ އުފާވަރިކަމެއް ވެރިވިއެވެ. އެއްޗެއް ބުނެވޭތޯ މަސައްކަތް ކުރަމުންދިޔަ އާލާގެ ދެލޯ ބޮޑުވީ ދުރުގައި ބަަލަން ހުރި ސަމީރާ ފެނިފައެވެ. އޭރު އޭނާގެ ލޮލުން އަލިފާން ކަނި ބުރަމުންދާހެންވެސް އާލާއަށް ހީވިއެވެ. އާލާއަށް ވަމުންދިޔަ ގޮތްފެނި ވިޝާލްވެސް އެ ދިމާލަށް ބަލައިލިއެވެ. މިއީ އޭނާގެ ފަހު ވަގުތުކޮޅޭވެސް އާލާގެ ހިތައް އެރިއެވެ. ވިޝާލްގެ ގައިގައި އޮޅުލައިގަންނަން ވީއޭވެސް އާލާގެ ހިތައްއެރި އަދަދުވެސް ނޭނގެއެވެ. އެވަގުތު އެމީހުންނާއި ދިމާއަށް ސަމީރާ އަންނަން ފެށުމުން އާލާ ބިރުން ރޫރޫ އަޅައިގަތެވެ.\nއިންސާނުންގެ ހިތުގައި ހަމަ ރަޙުމެއް ނެތީ ބާވައެވެ.\nVishal pls save her……\nMaasha allah…..mi part vx v v v v v v rythi…..whn next😘😘😘😘\nMe second dhww\nThankiu dear… yes yu r second❤\nHoly shi… Dhen vaaanee kihinehbaa?\nStory hama habeys. Masha allah\nLets see dhn vaa gotheh\nAlhe next part avahah upkhchey\nInsha allah miadhu up kohdheveythw mi ulheny…..\nHoly shit…. Ey almaa2004 dhooni aalaa salamaih kurey.. Vishaal please do some thing… 👌👌👌👌😚😚😚😚😀😀😊😊😊kba nxt part.. Vvv Curious 😇😇😇😆😆\nV. Nice…kep up the good work 👍👍👍luvya❤❤❤ keep smiling😊😊😊\nThankiu ….. luv yuh too❤❤\nUnknown girlll..P says:\nIge Ehnnu 💛 says:\nAssues kamu dhe ey💚


MDP ge thereygai oi fithunaverikan nahthaaleveynee kon beyfulhakah! MDP ge thereygai oi fithunaverikan nahthaaleveynee kon beyfulhakah!\nއެމޑީޕީގެ ޗެއާ ޕާސަން އިންތިޚާބުގައި ވާދަކުރައްވާ ދެ ކެންޑިޑޭޓުން ---\nއެމްޑީޕީގެ ތެރޭގައި އޮތް ފިތުނަވެރިކަން ނައްތާލެވޭނީ ކޮން ބޭފުޅަކަށް!\nބުރާސްފަތި 12 މެއި 2022 | މޫސަ\nރާއްޖެ މިއަދު މިދެކޭ ސިޔާސީ ބަދަލުތަކުގެ ފެށުމަކީ އެތައް ބައެއްގެ ބުރަ އަދި މިންނަތް މަސައްކަތެވެ. އެތައް ބައެއްގެ ޤުރުބާނީގެ ނަތީޖާއެވެ. އެމްޑީޕީއަކީ އެމަސައްކަތްތަކުގެ ދިރިހުރި ރަމްޒެވެ. ރާއްޖޭގެ ސިޔާސީ ދާއިރާ ބަދަލުކޮށް ރައްޔިތުންނަށް ހައްޤުމިންވަރު ހޯދައި ދިނުމަށް މަސައްކަތް ކުރީ ވަކި އެންމެ ފަރުދެއް ނޫނެވެ. ވަކި އެންމެ އާއިލާއެއް ނޫނެވެ. އެމްޑީޕީ ނިސްބަތްވަނީ ދިވެހިރައްޔިތުންނަށެވެ. ދިވެހި ރައްޔިތުންގެ ތެރެއިން އެތައް ބަޔަކަށެވެ. އެތައް އާއިލާއަކަށެވެ.\nއެމްޑީޕީ އުފެއްދުމުގެ މަސައްކަތުގައި އެތައް ބަޔަކު މިންނެތް ބުރަ މަސައްކަތް ތަކެއް ކުރިއެވެ. 2005 ވަނަ އަހަރު އެމްޑީޕީ ވުޖޫދުގެ ޕާޓީގެ ކުރީ ސަފަށް ގ ކެނެރީގޭ މުހައްމަދު ނަޝީދު ނެރުނީ އެމްޑީޕީ ފައުންޑަރުންނާއި އެމްޑީޕީގެ މެމްބަރުން އެޕާޓީގެ މިސްރާބާއި ލީޑަރޝިޕް ހިފެހެއްޓުމަށެވެ. ޖަމާއަތެއް ކުރިއަރައި ދަނީ އެކަކު ލީޑަރެއްގެ ގޮތުގައި ކަނޑައަޅައި ދެންތިބި މީހުން އޭނާގެ ފަހަތުން މަސައްކަތް ކުރުމުންނެވެ. އެހެންކަމުން އެމްޑީޕީއަށް ލިބުނު ކާމިޔާބާއި އެމްޑީޕީއަށް ލިބުނު ނާކާމިޔާބީއަކީވެސް އެންމެ މީހެއްގެ އަމިއްލަ މަސައްކަތަކަށް ނުވާނެއެވެ. އަދި އެމްޑީޕީއަކީ ވަކި މީހެއްގެ ނުވަތަ ވަކިއާއިލާއެއްގެ ވިރާސީ ބާރު އޮންނަން ޖެހޭ ޕާޓީއަކަށްވެސް ނުވާނެއެވެ.\nއެމްޑީޕީގެ ރަސްމީ އުމުރަކީ 17 އަހަރު ނަމަވެސް އެޕާޓީގެ ރޫހާއި އުއްމީދުތައް ދިރިގެން ތެދުވެ ޕާޓީއެއްގެ ގޮތުގައި އުފަން ކުރެވުނީވެސް އެތައް އަހަރަކުންނެވެ. އެ މަސައްކަތުގައި ބައެއް ބޭފުޅުން ޖަލަށް ވަޑައިގަންނަވަށް ޖެހިވަޑައިގަތެވެ. ބައެއް ބޭފުޅުން ޤައުމުން ބޭރުގައި އަރުވާލެއްވިގެން ތިއްބަވަން ޖެހިވަޑައިގަތެވެ.\n“ނަޝީދުއަށް ވެރިކަމާ ސިޔާސީ މަޝްހޫރުކަން ހޯދާދޭން MDP ގެ ކިތަށްމީހުނަށް ކިތަށްއަނިޔާލިބުނު އެކަން ހަނދާނެއް ނުހުރޭ މިހާރު ޕާޓީގެ މީހުނާ ދިމާލަށް ތިމަންނަގެފޮޓޯވިއްކައިގެނޭ ބުނާއިރު2005 ހިސާބުގަ ނަޝީދު އެއީކާކުކަންއެނގޭ މީހަކު މިރާއްޖެއަކުނޫޅޭ މިފަހަރުވެސްއެނގޭނެ." އެމްޑީޕީގެ ޗެއާޕާސަންގެ މަޤާމުވެސް ފުރުއްވި ރީކޯ މޫސާމަނިކު އޭނާގެ ޓުވިޓާ އެކައުންޓުގައި ލިޔުއްވާފައި އޮތީ މިހެންނެވެ.\nއެމްޑީޕީ އުފެދި މިވީ 17 އަހަރުގައި އެޕާޓީގެ އެންމެ އިސް ސަފުގައި މަސައްކަތް ހުންނެވި ބޭފުޅަކީ ރައީސް މުހައްމަދު ނަޝީދެވެ. އެހެންނަމަވެސް މިވީ 17 އަހަރުގެ ތެރޭގައި އެމްޑީޕީ އުފެއްދުމުގައި މަސައްކަތް ކުރި ރައީސް ނަޝީދާއި ޚިޔާލުތަފާތުވި ހުރިހާ ބޭފުޅުންނަށް ޖެހިވަޑައިގަތީ އެތެރޭގެ ފިއްތުންތަކާއި ހެދި ފެޔަށް ޖެހިވަޑައިގަންނަވާށެވެ. ގޯގޯ ލަތީފާއި އިބްރާހިމް އިސްމާއިލާއި ޑރ މުނައްވަރާއި ޑރ ޑީޑީ އާއި އަލްހާނަކީ ޕާޓީގެ އެތެރޭގެ ފިއްތުންތަކުގެ ސަބަބުން ޕާޓީއާއި ދުރަށް ޖެހިވަޑައިގެންނެވި ބޭފުޅުންނެވެ.\nއެމްޑީޕީގެ 17 އަހަރުގެ ދިގުތާރީޚުގައި އެޕާޓީގެ ޗެއާޕާސަންގެ މަޤާމުގެ ދައުރު ފުރިހަމަ ކުރެއްވުނީވެސް، އެންމެ ފަހުން އެމަޤާމުގައި ހުންނެވި ހަސަން ލަތީފަށް އެކަންޏެވެ. ހަސަން ލަތީފަކީ ރައީސް ނަޝީދުގެ އަރިސް އަދި އެމަނިކުފާނު އިތުބާރު ކުރައްވާ ބޭފުޅެކެވެ. އެމްޑީޕީ އުފެދި ހިނގައިގަތް މާފަހުން ޕާޓީއަށް ވަޑައިގެންނެވި ބޭފުޅެވެ.\nމިއަދު އަނެއްކާވެސް އެމްޑީޕީގެ ތެރޭގައި ޕާޓީގެ ލީޑަރޝިޕްގެ ކޯޅުން ވަނީ ވަރުގަދަވެފައެވެ. އެއީ ޕާޓީގެ ކޮންޓްރޯލާއި މަޤާމުތަކުގައި ތިއްބެވި ބޭފުޅުންގެ ކޮންޓްރޯލް ރައީސް ނަޝީދަށް ގެއްލެމުންދާތީ ރައީސް ނަޝީދާއި އެމަނިކުފާނަށް ތާއީދު ކުރައްވާ މެމްބަރުން ގެންދަވަނީ ސާބިތު ނުހިފޭ ވާހަކަތައް ދައްކަވަމުން ކަމުގައި އެމްޑީޕީގެ ކުރީގެ ރައީސް އިބްރާހިމް އިސްމާއީލް (އިބްރާ) ވަނީ ވިދާޅުވެފައެވެ.\n" އަންނި ނުރުހިއްޖެނަމަ އެމީހަކީ ވަގެކެވެ. ކޮރަޕްޓް މީހެކެވެ. ހެއްކަކީ އަންނި އަތުގައި އެކަނި ފެންނަ އޮންނަ ކޮންމެވެސް އެއްޗެކެވެ. އަނެއްކާ އޭނާ ބުނާ ބުނުން ޤަބޫލު ނުކުރާ މީހަކީވެސް ވަގެކެވެ. ނުވަތަ ވައްކަމަށް ހިއްވަރުދޭ މީހެކެވެ. މައުމޫނުވެސް މިހިސާބަކަށް ނުދެއެވެ." އެމްޑީޕީގެ ކުރީގެ ރައީސް އިބްރާހިމް އިސްމާއިލް ވިދާޅުވެފައިވެއެވެ.\nރައީސް ޔާމީނުގެ ވެރިކަމުގައި ރައީސް ނަޝީދު ޖަލަށް ލައްވައި އަދި ފަހުން، ބޭސްފަރުވާއަށް ވަޑައިގެންނެވުމަށް ފަހު ރާއްޖެ ވަޑައިނުގެން ހުންނެވި ދުވަސްކޮޅުގައި ޕާޓީގެ މުހިއްމު މަސައްކަތްތައް ކުރެއްވީ މިހާރުގެ ރައީސުލްޖުމުހޫރިއްޔާ އިބްރާހިމް މުހައްމަދު ޞާލިހެވެ. ބަސްފުޅު މަދު ރައީސް ސޯލިހަކީ އެއްވެސް އިރެއްގައި އެމަނިކުފާނު ކުރެއްވި ކަންކަމުގެ ވާހަކަ ދައްކަވައި މެޑަލް ޖެއްސެވި ބޭފުޅެއްކަމެއް ފެންނާކަށް ނެތެވެ. އެހެން ނަމަވެސް ރައީސް ނަޝީދު ޖަލުން މިނިވަން ކުރެއްވުމަށްޓަކައި، ރައީސް ޔާމީނުގެ ސަރުކާރާއި އެމްޑީޕީ އާއި ދެމެދު ހިންގެވީ އެމަނިކުފާނެވެ. އޯލްޕާޓީ ޓޯކްސް އާއި ގުޅިގެން ބޭއްވި ނޫސްވެރިންގެ ބައްދަލުވުންތަކުގައި ދެއްކެވި ވާހަކަފުޅުތައް އަދިވެސް އާކައިވްތަކުން ފެންނަން އެބަހުއްޓެވެ.\nރައީސް ނަޝީދާއި ރައީސް ސޯލިހަކީ ދެދުނިޔޭގެ ރަހުމަތްތެރިންފަދަ ގާތްބޭފުޅުންނަމަވެސް ސިޔާސީ ގޮތުން އެދެބޭފުޅުން މިއަދު ތިއްބަވަން ޖެހިވަޑައިގަތީ ދެފުށަށެވެ. ސަބަބަކީ، އެމްޑީޕީގެ ލީޑަރޝިޕާއި ޤައުމުގެ ވެރިކަން ރައީސް ނަޝީދު އެމަނިކުފާނުގެ އަތްޕުޅު ނޫން އެހެން ފަރާތެއްގައި އޮންނަން އެދިވަޑައި ނުގެންނެވުމެވެ. ކޯލިޝަނާއި ރައްޔިތުންނަށް ވީ ވައުދުތައް ބޮލާލައި ޖެހުމަށް ފަހު ރައީސް ނަޝީދު އެދިވަޑައިގަތީ އެމަނިކުފާނަށް ބޮޑުވަޒީރުކަން ދެއްވުމަށެވެ. ރައްޔިތުންގެ ބަހެއް ނެތި ވެރިކަން ބަރުލަމާނީ ނިޒާމަކަށް ފުރޮޅައިލުމަށެވެ. 2023ގެ ރިޔާސީ އިންތިޚާބު ނުބޭއްވުމަށެވެ. އެހެން ނަމަވެސް އެކަމާއި އެމްޑީޕީގެ އިސްސަފުގައި ތިއްބެވި ބޭފުޅުން ރައީސް ނަޝީދާއި ދެބަސްވާން ޖެހުނު ހިސާބުން ޕާޓީގެ ތެރެ ބައިބައިވީއެވެ. ކުރިންވެސް އެމްޑީޕީގައި އިބްރާގެ ފެކްޝަނަކާއި މުނައްވަރުގެ ފެކްޝަނަކާއި ޑީޑީގެ ފެކްޝަނެއް ނެތީ އެބޭފުޅުން ޕާޓީގެ މަސްލަހަތަށްޓަކައި ދޫދެއްވީމައެވެ. އަލްހާން ފަހުމީވެސް ދުވަސްކޮޅަކު ނިއު އެމްޑީޕީގެ ނަމުގައި ވަކިފެކްޝަނެއް ހައްދަވައިގެން އުޅުއްވި ނަމަވެސް އޭނާއަށް އޮތް ތާއީދު ގެއްލި ވަޅުޖެހުނުފަދައި އެފެކްޝަން ވަޅު ޖެހުނީއެވެ.\nސިޔާސީ ދާއިރާގެ ތަޖުރިބާކާރުން ވިދާޅުވާ ގޮތުގައި މިފަހަރަކީ ރައީސް ނަޝީދު ދޫދެއްވަން ޖެހިވަޑައިގަންނަވާ ފަހަރެވެ. ޕާޓީގެ އެކަތިގަނޑެއްގެ ގޮތުގައި ހިފަހައްޓަން އެމަނިކުފާނު ދޫދެއްވަން ޖެހިވަޑައިގެންނެވި ވަގުތު، އެމަނިކުފާނާއި ދެކޮޅަށް އެއްޗެއް ބުނެފި ކޮންމެ މީހަކު ވަގަކަށް ކޮރަޕްޓް މީހަކަށް ނުވަތަ ޑިމޮކްރަސީ ނުދައްނަ މީހަކަށް ވެދެއެވެ. ހޮނިހިރު ދުވަހު އޮންނަ އެމްޑީޕީގެ އެތެރޭގެ އިންތިހާބުގެ ކެމްޕޭން ފޯރިންވެސް ފެނިގެން ދަނީ އެމަންޒަރެވެ.\nއެމްޑީޕީގެ ޗެއާޕާސަންގެ މަޤާމަށް ވާދަކުރައްވާ އިމްތިޔާޒު ފަހުމީ ހުންނެވީ ރައީސް ނަޝީދާއި އެކުގައެވެ. އިކޮނޮމިކް މިނިސްޓަރ ފައްޔާޒު އިސްމާއީލް ހުންނެވީ ރައީސް އިބްރާހިމް މުހައްމަދު ޞާލިޙާއި އެކުގައެވެ. އިންތިޚާބުގެ ކެމްޕޭން ފޯރި ގަދަވަމުން ދިޔަވަރަކަށް އެމްޑީޕީގެ ތެރޭގައި އޮތް ބައިބައިވުމާއި ނުތަނަވަސްކަން އަންނަނީ އިތުރުވަމުންނެވެ. އޭގެ ސަބަބަކަށްވީ ސާބިތެއް ނެތި ފަތުރަމުން އަންނަ ވާހަކަތަކެވެ. މަންޒަރު ބަލަން ދުރުގައި ހުންނަ މީހަކަށް އިންތިގެ ޓީމުން ކެމްޕޭން ކުރުމަށްވުރެ ފެންނަނީ އެންޓި ކެމްޕޭން ކުރާތީއެވެ. އިދިކޮޅު ކެންޑިޑޭޓުގެ އަބުރުކަތިލައި ސާބިތު ނުހިފޭ ވާހަކަތައް ދައްކާތީއެވެ. އެހެން ނަމަވެސް ފައްޔާޒުގެ ޓީމުން ދައްކަނީ، ޕާޓީ ހިންގުމުގެ ވާހަކައެވެ. މެމްބަރުންގެ ހަރަކާތްތައް ހިންގުމުގެ ވާހަކައެވެ. 2023 އެމްޑީޕީއަށް ހޯދުމުގެ ވާހަކައެވެ.\nމިވާދަވެރި ކެމްޕޭންގެ ތެރެއިން ދެކެނޑިޑޭޓުން އެއް ސްޓޭޖަކުން ފެނުނީ، ބުދަދުވަހުގެ ރޭ އޮތް ރާއްޖެޓީވީގެ ބަހުސްއިންނެވެ. ބަހުސްގެ މުޅި މިސްރާބުގައިވެސް އިންތިއަށް ކުރެއްވި ކަމަކީ ފައްޔާޒަށް ގައު އުއްކެވުމެވެ. ކުރެވުނު ސުވާލަށްވުރެ ބޮޑަށް އިންތިގެ ޖަވާބުތައް އައީ ފައްޔާޒާއި ދެކޮޅަށެވެ. އަމިއްލަފުޅު ހައިސިއްޔަތުން ދެކޭގޮތް ހާމަކުރެއްވުމަށް ކުރެއްވި ސުވާލުތަކަށްވެސް ޖަވާބު ދެއްވީ އެމޭރުމުންނެވެ. ރައްދު ދެއްވުމަށް ލިބިވަޑައިގެންނެވި ކޮންމެ ފުރުޞަތެއްގައިވެސް ދެއްކެވީ އަނެއް ކެނޑިޑޭޓުގެ ގޯސްކަމުގެ ވާހަކަފުޅެވެ،\nއިމްތިޔާޒު ފަހުމީ އާއި ފައްޔާޒު އިސްމާއީލަކީވެސް އިލްމީގޮތުން ޤާބިލް ދެބޭފުޅުންނެވެ. މުޅި ބަހުސްގައިވެސް ދެބޭފުޅުން އެއްބަސްވެ ވަޑައިގެންނެވި ކަންތައްތަކެއް ހުއްޓެވެ. އެއީ ޕާޓީގެ އެތެރޭގައި އޮތް ފިތުނަ ވެރިކަން ނައްތާލަން ޖެހޭކަމެވެ. 2023 އެމްޑީޕީއަށް ހޯދަންޖެހޭ ކަމެވެ. އެކަމަކު އެކަމުގައި ދެބޭފުޅުން ދެބަސްވެ ވަޑައިގަންނަވަނީ ކަންކުރާނެ ގޮތަކާއި މެދުގައެވެ.\nގިނަބަޔަކު ޤަބޫލު ކުރާ ގޮތުގައި އެމްޑީޕީގެ ކުރިމަގު ދެން ބައްޓަން ވެގެންދާނީ، ހޮނިހިރު ދުވަހު އޮންނަ އިންތިޚާބުގެ ނަތީޖާގެ މައްޗަށެވެ.\n"އަޅުގަނޑު ޤަބޫލުކުރާ ގޮތުގައި މިޕާޓީ އާއި، މި ދިވެހިރާއްޖޭގެ ކުރިމަގު ބިނާވެގެންދާނީ މިއިންތިޚާބުގައި ވާގޮތެއްގެ މައްޗަށް. އެމްޑީޕީއަށް ނިސްބަތްވާ ވެރިކަމެއް، މިޤައުމުގައި 2023ގައި އޮންނާނެތޯ ނޫންތޯ ވަރަށް ބޮޑަށް ގުޅިގެންދޭ އަޅުގަނޑު ޤަބޫލުކުރާ ގޮތުގައި މިއިންތިޚާބުގެ ނަތީޖާ އާ." ފައްޔާޒު ވިދާޅުވިއެވެ.\nފައްޔާޒު ވިދާޅުވީ މިހާރު މިއޮތް ސަރުކާރު ދިފާއުކޮށް ސަރުކާރަށް އެއްބާރުލުންދީ، ސަރުކާރާއި އެއްކޮށް ކުރިޔަށް ދެވިގެން ނޫނީ 2023ގައި، ކޮންމެ ކެންޑިޑޭޓަކު ހުރިކަމުގައި ވީނަމަވެސް އިންތިޚާބު ކާމިޔާބު ނުކުރެވޭނެ ކަމަށެވެ. އެހެންވެ އެކަންކަން ކާމިޔާބު ކުރެވޭނީ ފައްޔާޒު ޗެއާޕާސަންކަމަށް ވަޑައިގެންނެވިގެން ކަމުގައި އެމަނިކުފާނު ވިދާޅުވިއެވެ.\nސަރުކާރާއި އެމްޑީޕީ އާއި ދެމެދު އޮތް މައްސަލަތަކަކީ ރައީސް ނަޝީދުވެރިކަމަށް ވަޑައިގެންނެވުމަށް އެމަނިކުފާނު ކުރައްވާ މަސައްކަތުގެ ތެރެއިން އުފެދުނު މައްސަލަތަކެއް ކަމުގައި ގިނަ ބޭފުޅުން ޤަބޫލުކުރެއެވެ. މިހާރުވެސް ރައީސް ނަޝީދު ހުންނަވައިގެން ސަރުކާރަށް މަޖިލީހާއި އެމްޑީޕީގެ ތެރެއިން ފިއްތުތައް ކުރިމަތި ކުރައްވަމުން ދާއިރު، އިންތި ޗެއާޕާސަންގެ މަޤާމަށް ވަޑައިގެންފިނަމަ، ޕާޓީ އާއި ސަރުކާރުގެ ގުޅުންތައް ކެނޑިގެން ގޮސް މައްސަލަތައް އިތުރުވެގެންދާނެ ކަމުގައިވެސް އާއްމު މެމްބަރުންގެ ތެރެއިންވެސް އެތައް ބަޔަކު ޤަބޫލު ކުރެއެވެ. މިހާތަނަށް ޚިޔާލު ހޯދުމުގެ ވޯޓުތަކުގައި އިންތިޚާބު ކާމިޔާބު ކުރާނެ ކަމަށް ފެންނަނީ ފައްޔާޒެވެ. އެހެން ނަމަވެސް އެމްޑީޕީގެ ކުރިމަގަށް ވާނެ ގޮތެއް އެނގޭނީ ހޮނިހިރު ދުވަހު އޮންނަ ވޯޓުގެ ނަތީޖާއިންނެވެ.


Raees avahaarakollai eluvi Taliban in badhaluveetha? | Mihaaru\nރައީސް އަވަހާރަކޮށްލައި އެލުވި ތާލިބާނުން ބަދަލުވީތަ؟\nތާލިބާނުންގެ ބާރުގެ ދަށަށް ވެރިކަން ދިއުމާ ގުޅިގެން އަފްޣާނިސްތާން ދޫކޮށް ދާން ބޭނުންވާ އެތައް ހާސް ބަޔަކު އަފްޣާން-ޕާކިސްތާން ބޯޑަރު ހުރަސްކުރުމަށް ދަތުރުކުރަނީ. --ފޮޓޯ:އޭއެފްޕީ\nތާލިބާނުންނަށް މީގެ 25 އަހަރު ކުރިން، 1996 ގައި އަފްޣާނިސްތާނުގެ ކޮންޓްރޯލް ލިބުމާ އެކު ފުރަތަމަ ވެސް ކުރި ކަމަކީ އޭރުގެ ރައީސް މުހައްމަދު ނަޖީބުﷲ ހިފައި ހައްޔަރުކޮށް އަނިޔާކޮށް އަވަހާރަކޮށްލުމެވެ. އޭރު އޮތް ދާޚިލީ ހަމަނުޖެހުންތަކުގައި އެތައް އަހަރެއްގެ ހަނގުރާމައަށް ފަހު ތާލިބާނުން ކާބުލް ހިފިއިރު ނަޖީބުﷲ ހުންނެވީ ހިމާޔަތް ހޯއްދެވުމަށް އދ.ގެ އިމާރާތެއްގަ އެވެ. ތާލިބާނުންގެ ހަނގުރާމަވެރިން އެތަނަށް ވަދެ ނަޖީބުﷲ އަތުލައިގަނެ އަނިޔާކޮށް އަވަހާރަކޮށްލުމަށް ފަހު މަގުމަތީގައި ދަމާކޫއްތާފައި ގެންގޮސް ޓްރެފިކް ލައިޓެއްގައި އެލުވާފައި ބެހެއްޓި އެވެ.\nއާންމު ތަންތަނަށް ނެރެ އެތައް ބަޔަކަށް މަރުގެ އަދަބު ދިނެވެ. އަންހެނުން ވަޒީފާއަށް ނުކުތުން މަނާކޮށް އަންހެން ކުދިން ކިޔަވަން ދިއުން ހުއްޓުވި އެވެ. ޓީވީ ބެލުމާއި މުނިފޫހިފިލުވުމުގެ އެތައް ކަމެއް ވެސް މަނާކުރި އެވެ. މިފަދަ ކަންކަން ތަންފީޒުކުރުމުގައި ހަރުކަށިކަން އިސްކުރުމުން އާންމުންގެ ތެރޭގައި އޮތީ ބިރުވެރިކަމެވެ.\nތާލިބާނުން އަފްޣާނިސްތާނުގައި ވެރިކަންކުރަމުން ދަނިކޮށް 2001 ވަނަ އަހަރު އެމެރިކާ ސިފައިން އަރައި އަފްޣާނިސްތާނު ހިފައިގެން ތިބޭތާ 20 އަހަރު ފަހުން ފައިބައިގެން ދިއުމާ އެކު ތާލިބާނުން ކުއްލިއަކަށް ނުކުމެ މުޅި ގައުމުގެ ކޮންޓްރޯލް އަތުލީ އެވެ. އެންމެ ފަހުން މި މަހުގެ 15 ވަނަ ދުވަހު، ވެރިރަށް ކާބުލް ހިފުމާ އެކު ބިރުވެރިކަން ބޮޑުވީ މީގެ 25 އަހަރު ކުރިން ތާލިބާނުންގެ ފަރާތުން ފެނުނު ފަދަ އަނިޔާވެރި އަމަލުތަކެއް ފެނިދާނެތީ އެވެ. އެކަމަކު އަދި ފެންނަނީ އެހެންނެއް ނޫނެވެ. ތާލިބާނުނ ގަބޫލުކުރާ އުސޫލުތަކާއި ސިޔާސަތުތައް ބަދަލުވީ ހެއްޔެވެ؟\n"އެއީ ހަމަ އެކައްޗެއް"\nތާލިބާނުން 1994 ގައި އުފެދުނީންސުރެ އެ ޖަމާއަތުގެ ކަންކަން ބަލައި ރިޕޯޓްކުރަމުން އަންނަ ޕާކިސްތާނުގެ ނޫސްވެރިއެއް ކަމަށްވާ އަހްމަދު ރާޝިދު ލިޔެފައިވާ ފޮތެއްގައި ބުނެފައިވަނީ އޭރުގެ ތާލިބާނުންނާއި މި ޒަމާނުގެ ތާލިބާނުންގެ ތަފާތުތަކެއް އެބަހުރި ކަމަށެވެ.\n"ތާލިބާނުންގެ އިހުގެ ޖީލު، އަހަރެން ދަންނަ، 1990ގެ މީހުން ހަމަ ހަގީގަތުގައި ވެސް މިހާރު ވަނީ ކުރިއަށް ވުރެ ބޮޑަށް ކިޔަވައި ތަންދޮރު އޮޅުންފިލާފައި،" ތާލިބާން: ދަ ސްޓޯރީ އޮފް އަފްޣާން ވޯ ލޯޑްސް ފޮތުގައި ރާޝިދު ލިޔެފައިވެ އެވެ.\nއެކަމަކު އޭނާ ބުނީ އިހުގެ ލީޑަޝިޕްގެ މީހުންގެ ވިސްނުމަށް އައި ބަދަލާ ހިލާފަށް ތާލިބާނުންގެ ޒުވާން ކޮމާންޑަރުން މާ ހަރުކަށި ކަމަށެވެ.\n"އެ މީހުން ގަބޫލުކުރާ 'ދީނީ' އުސޫލުތައް މާ ހަރުކަށި،" އެންއާރްޕީ އަށް ރާޝިދު ދިން އިންޓަވިއުއެއްގައި ބުނެފައިވެ އެވެ. "އެ މީހުން ތިބެނީ އަންހެންނުންމާ މެދު އަމަލުކުރާ ގޮތާއި އެ މީހުންނަށް ތައުލީމު ދިނުމާ މެދު ދެކޭ ގޮތް ފަދަ ހުރިހާ ކަމަކާ މެދު ވެސް ވަރަށް ފަހުރުވެރިވެފައި. މީގައި ކަންބޮޑުވާން ޖެހޭ ކަމަކީ ކާބުލް ހިފުމުގައި އިސްކޮށް ތިބީ މި މީހުންކަން. އަދި ތާލިބާނުންގެ އިހުގެ ކޮމާންޑަރުންނަށް ޒުވާން ކޮމާންޑަރުންނާ ދެކޮޅު ހެދޭކަށް ވެސް ނޯންނާނެ."\nކާބުލްގެ ކޯޓޭ ސަންގީ ސަރަހައްދުގެ ބާޒާރެއްގެ ތެރޭގައި ތާލިބާނުންގެ ހަނގުރާމަވެރިން ޕިކަޕެއްގައި ދަތުރުކުރަނީ. --އޭއެފްޕީ\nތާލިބާނުންގެ ވިސްނުން ބަދަލު ނުވާ ކަމަށް ގިނަ ބަޔަކު ގަބޫލުކުރާ އަނެއް ސަބަބަކީ ގަތަރުގައި އެ މީހުންނާ އެކު އެމެރިކާ އާއި އެހެން ގައުމުތަކުން އެންމެ ފަހުން ބޭއްވި މަޝްވަރާތަކުގައި ވެސް، ތާލިބާނުންގެ ބައެއް އުސޫލުތައް ދޫކޮށްލަން ޝަރުތުކޮށްފައިވެ އެވެ. އަންހެން ކުދިން ތައުލީމު އުނގެނެން ފުރުސަތު ދިނުމާއި އަލްގައިދާއާ ގުޅުން ކަނޑާލުން ފަދަ ކަންކަން ކުރާނެ ކަމަށް ތާލިބާނުން މަޝްވަރާތަކުގައި ބުނި ނަމަވެސް އެ ބަސްތަކުގައި މާބޮޑު ބުރަދަނެއް ނެތް ކަމަށް ތަޖުރިބާކާރުން ބުނެ އެވެ.\n"ތާލިބާނުންނާއި އަލްގައިދާ ވަނީ އެކުވެ އެކަތިގަނޑަކަށް ވެފައި. ކައިވެނީގެ ގޮތުން ގުޅިފައޭ ވެސް ބުނެވިދާނެ. އެއީ އަލްގައިދާ އިން ވަރަށް ރޭވުންތެރިކަމާ އެކު އެ މީހުންގެ ހަނގުރާމަވެރިން ވަނީ ތާލިބާނުންގެ އާއިލާތަކުގެ މީހުންނާ ކައިވެނި ވެސް ކުރުވާފައި،" އަފްޣާނިސްތާނުގައި ޓެރަރިޒަމާ ދެކޮޅަށް ކުރި މަސައްކަތުގައި އިސްކޮށް ހުރި އެމެރިކާގެ ސީއައިއޭގެ ކުރީގެ އޮފިސަރެއް ކަމަށްވާ ޑޯ ލަންޑަން ބުނެފައިވެ އެވެ.\nއޭނާ ގަބޫލުކުރާ ގޮތުގައި ތާލިބާނުން އަދިވެސް އަލްގައިދާ އަށް ހިމާޔަތް ދޭނެ އެވެ. އަދި އަފްޣާނިސްތާނުގައި އަލްގައިދާގެ ހަރަކާތްތައް ހިންގަން ވެސް ފުރުސަތު ދޭނެ އެވެ.\nތާލިބާނުންގެ ވާހަކަ ތަފާތު\nއަފްޣާނިސްތާނުގެ ކޮންޓްރޯލް ހޯދުމަށް ފަހު އެ ޖަމާއަތުން ބޭއްވި ރަސްމީ ފުރަތަމަ ޕްރެސް ކޮންފަރެންސްގައި ތަރުޖަމާނު ޒަބީހުﷲ މުޖާހިދު ބުނީ ތާލިބާނުން އެއްވެސް މީހެއްގެ ކިބައިން ބަދަލު ނުހިފާނެ ކަމަށެވެ.\n"އެތެރޭން އަދި ބޭރުން ވެސް އަހަރެމެން ދުޝްމަނުންނެއް ބޭނުމެއް ނޫން،" ޒަބީހުﷲ ބުންޏެވެ.\nއޭނާ ބުނީ ތާލިބާނުން އިސްލާމީ އުސޫލުތަކުގެ ތެރެއިން އަންހެނުންގެ ހައްގުތަކަށް ހުރުމަތްތެރިކޮށް ހިތާނެ ކަމަށެވެ.\nމި ވާހަކަ ދެއްކުމުގެ ކުރިން ތާލިބާނުން ވަނީ އަފްޣާނިސްތާނުގެ އެންމެންނަށް އަފޫއާންމެއް އިއުލާނުކޮށް އަންހެނުން ސަރުކާރާ ގުޅުމަށް ދައުވަތު ދީފަ އެވެ. މިއީ ކުރިން ތާލިބާނުން ހުއްދަކުރާ ކަމެއް ނޫނެވެ.\nޓެރަރިސްޓް ޖަމާއަތްތަކަށް ތާލިބާނުން އެހީވާނެ ކަމަށް ބުނާ ވާހަކަ ވެސް އެ ޖަމާއަތުން ދޮގުކުރި އެވެ.\n"ބައިނަލްއަގުވާމީ މުޖުތަމައުއަށް އަދި ހާއްސަކޮށް އެމެރިކާ އާއި އަވަށްޓެރި ގައުމުތަކަށް ޔަގީންކަން ދެން އެ ގައުމުތަކާ ދެކޮޅަށް އަފްޣާނިސްތާނު ބޭނުން ނުކުރެވޭނެ ކަމަށް،" ތަރުޖަމާނު ބުންޏެވެ.\nތާލިބާނުން އަފްޣާނިސްތާނު ހިފުމަށް ފަހު އަންގާރަ ދުވަހު ބޭއްވި ރަސްމީ ފުރަތަމަ ޕްރެސް ކޮންފަރެންސްގައި އެ ޖަމާއަތުގެ ތަރުޖަމާނު ޒަބީހުﷲ މުޖާހިދު ވާހަކަ ދައްކަނީ. -- ފޮޓޯ: އޭއެފްޕީ\nތާލިބާނުން އެކުލަވާލާނީ ގައުމުުގެ އެންމެން ތަމްސީލްކުރާނެ ސަރުކާރެއް ކަމުގެ ޔަގީންކަން ދެމުން މިހާތަނަށް ދައްކާފައިވާ ވާހަކަތަކަށް ބަލާއިރު ދޭހަވަނީ އެހެން ގައުމުތަކުން، އަދި ހާއްސަކޮށް އެމެރިކާ އިން ތާލިބާނުން ބަލައިގަނެ އަފްޣާނިސްތާނަށް އެހީ ލިބެމުން ދާނެ ގޮތަކަށް ސިޔާސަތުތައް ބަހައްޓާނެ ކަމަށެވެ.\nމީގެ ކުރިން ތާލިބާނުންގެ ހަރަކާތްތައް ހިންގަމުން ދިޔައީ މައިގަނޑު ގޮތެއްގައި އެކި ގައުމުތަކުން ލިބެމުން ދިޔަ އެހީންނެވެ. ތާލިބާނުން އުފެދިގެން އައި އިރު ތަޖުރިބާ މަދު ހަނގުރާމަވެރި ބައެއްގެ ގޮތުގައި އެކަނި ސިފަކުރެވުނަސް ތާލިބާނުން މިހާރު ވަނީ މާލީ ގޮތުން ކުރިއަށްވުރެ މާބޮޑަށް ވެސް އަމިއްލަ ފައިމައްޗަށް ތެދުވެފަ އެވެ. ރޭވުންތެރިކަން ބޮޑުވެ ޖަމާއަތް ތަރުތީބު ވެފަ އެވެ. ތާލިބާނުންގެ އާމްދަނީ ގުޅުން ހުރި އެތައް ކަމެއް އަފްޣާނިސްތާނުގައި މިހާރު އެބަ ހުއްޓެވެ. ބާރު ލިބުނަސް އިތުރު ހަމަނުޖެހުމެއްގެ ތެރެއަށް ގައުމު ވައްޓާލަން ތާލިބާނުން ބޭނުން ނުވާނެ އެއް ސަބަބަކީ ތާލިބާނުންގެ ވިޔަފާރިތަކަށް ގެއްލުންވުމެވެ.\nތާލިބާނުންގެ ވެރިކަން ވައްޓާލުމަށް ފަހު 2001 ވަނަ އަހަރުން ފެށިގެން އެކި ގައުމުތަކުން ދިން އެހީއާ އެކު އަފްޣާނިސްތާނުގެ އިންފްރާސްޓްރަކްޗާ ބިނާކޮށް ގެނައި އެންމެ ބޮޑު އެއް ބަދަލަކީ އަންހެނުންނާއި އަންހެނުން ކުދިންނަށް ފުރުސަތުތައް ތަނަވަސްކޮށްދިނުމެވެ. އަންހެން ކުދިން ސްކޫލަށާއި ޔުނިވަސިޓީތަކަށް ދާން ފެށި އެވެ. ވަޒީފާ އަދާކުރަން ފެށި އެވެ. މި ހުރިހާ ކަމެއް ގުޅިފައިވަނީ އަފްޣާނިސްތާން ބައިނަލްއަގުވާމީ މުޖުމަތައުގައި ބަލައިގަތުމާ އެވެ. އެކަން ނިމުމަކަށް އަތުވެއްޖެ ނަމަ ތާލިބާނުންނަށް އަނެއްކާވެސް ޖެހޭނީ ސުމަކުން ފަށާށެވެ. އެހެންވެ އެންމެ ކުރިން ތާލިބާނުން ގެންގުޅު މިންވަރަށް ހަރުކަށިކަން އިސްނުކުރުން އެކަށީގެންވާ ކަމަށް ބެލެވޭނެ ސަބަބުތައް ވެސް މިހާރު އެބަ ހުއްޓެވެ.\nއިހުގެ ތާލިބާނުން އެނބުރި އަތުވެއްޖެ ނަމަ "ނިމުމެއް ނެތް ހަނގުރާމަ" އަނެއްކާ ޖެހޭނީ ފަށާށެވެ. އެކަމަކު ތާލިބާނުން މިފަހަރު ފަސޭހަ މަގެއް އިހްތިޔާރު ވެސް ކޮށްފާނެ އެވެ. އެކަމަކު އަދި މި ފެންނަނީ ޕްރެޝަ ކުޑަކުރުމަށް ދައްކާ ރީތި ވާހަކަތަކަކަށް ވެސް ވެދާނެ އެވެ.\nއެމެރިކާނުން ބަދަލުވީބާ؟ އީރާގައްއަރާ މުޅިގައުމު ސުއްނާފަތިކޮއް 13 އަހަރުގެ ކުދިން ރޭޕްކޮއް ދިރިހުއްޓާ މައިންބަފައިނާ އެކު އަންދާލާ އަންހެންކުދިން ލައްވާ ހަށިވިއްކުވާ އަންހެންކުދިންގެ ސްކޫލް މަދަރުސާ ގޮއްވާލާ ސައްދާމު ހުސައިން ހިފާ ހައްޔަރުކޮއް އީދުދުވަހު ދަންޖައްސާ ހަށިގަންޑު އެބައިމީހުން ގެންގޮސް ވީދާ ކުދިކޮއް ރޯކޮއްލާ ހެދި ބަޔަކު ބިރުންނޫނީ އަފްގާނިސްތާނުން ފައިބަފާނެތޯ؟\nރެފެރެންސް ދީފައި ހުރިނަމަ ފަސޭހަވިސް ކޮރޮސް ޗެކް ކޮއްލަން...ހީވާނީ ހުނޅަގުގެ ނޫސްތަކުގެ ތަރުޖަމާ ހެން.\nޤައުމަށް ޣައްދާރުވީމާ ހަދާނީ ކިހިނެއްތޯ؟\nއާ ތާލިބާނުން ބަދަލުވީ މަލާލާ ހުންނީ ބޮޑުވަޒީރަކައް\nމަލާލާއަކީ.ޕާކިސް ތާނު ކުއްޖެއް


dhe muvazzafun Addu ah dhiyaee negative natheejaa aai eku: Aviation Command - AO News\nދެ މުވައްޒަފުން އައްޑޫއަށް ދިޔައީ ނެގެޓިވް ނަތީޖާ އާއިއެކު: އޭވިއޭޝަން ކޮމާންޑް\nއޭވިއޭޝަން ސެކިއުރިޓީ ކޮމާންޑުގެ ދެ މުވައްޒަފުން އައްޑޫ ސިޓީ އަށް ގޮސްފައިވަނީ އެޗްޕީއޭގެ ގައިޑް ލައިނާއި އެއްގޮތަށް ޕީސީއާރް ޓެސްޓު ހަދާ ނެގެޓިވް ނަތީޖާ ލިބުމުން ކަމަށް އެ ކޮމާންޑުން މިރޭ ބުނެފިއެވެ.\nއޭވިއޭޝަން ސެކިއުރިޓީ ކޮމާންޑުން މިހެން ބުނެފައިމިވަނީ ހިތަދޫ އިން ދެ މީހަކު ޕޮޒިޓިވް ވެފައިވަނީ މާލެއިން ހާއްސަ ހުއްދައިގެ ދަށުން ދިޔަ ބައެއްގެ ފަރާތުން ކަމަށް ބުނެ، އައްޑޫގެ މޭޔަރާއި ހަވާލާދީ ބައެއް މީޑިއާތަކުގައި ރިޕޯޓުކޮށްފައިވާ ޚަބަރުތަކުގައި އެ ކޮމާންޑުގެ މުވައްޒަފުންގެ ފަރާތުން ކޮވިޑް ފެތުރުނު ކަމަށް ތުހުމަތުކޮށްފައިވާތީ އެކަން ހިނގާފައިވާ ގޮތް އެންގުމުގެ ގޮތުން ނެރުނު ބަޔާނެއްގައެވެ.\nއެ ބަޔާނުގައި ވާގޮތުން އޭވިއޭޝަން ކޮމާންޑުގެ ޓްރެއިނިންގ ޔުނިޓްގެ ދެ މުވައްޒަފުން، އައްޑޫގައި ކުރިޔަށް ގެންދިޔަ ޓްރެއިނިންގ އަކަށް، ގޮސްފައިވަނީ މި މަހުގެ ދެވަނަ ދުވަހު އެވެ. އޭވިއޭޝަން ދާއިރާގައި މަސައްކަތް ކުރާ މުވައްޒަފުންނަކީ ޤަވާއިދުން ތަމްރީން ކުރަން ޖެހޭ ބަޔަކަށް ވެފައި މި ޓްރެއިނިންގ އަށް މުވައްޒަފުން ގޮސްފައިވާނީ، އެޗް.ޕީ.އޭ ގެ ގައިޑްލައިންއާއި އެއްގޮތަށް ޕީ.ސީ.އާރް ޓެސްޓް ހަދާ ނެގެޓިވް ނަތީޖާ ލިބުމުން ކަމަށާއި މުވައްޒަފުން ޢަމަލުކޮށްފައިވަނީ ޒިއްމާދާރު ކަމާއެކު އެޗްޕީއޭގެ ގައިޑްލައިންތަކައި އެއްގޮތަށް ކަމަށް ބަޔާން ކޮށްފައިވެއެވެ.\nއަދި މައްސަލައިގައި ކަން ހިނގާފައިވާ ގޮތަށް ރިއާޔަތް ނުކޮށް އެ ކޮމާންޑުގެ މުވައްޒަފުންގެ ބޮލުގައި އިލްޒާމް އަޅުވައި، އެކަމުގައި މުއައްސަސާ ބަދުނާމުކޮށް ޚަބަރު ފެތުރުމަކީ ޒިއްމާދާރުކަން ކުޑަ ޢަމަލެއް ކަމަށާއި އެކަން ބަލައިނުގަންނާނެ ކަމަށް އޭވިއޭޝަން ކޮމާންޑުން ވަނީ ބުނެފައެވެ.\nމިހާރަކަށް އައިސް ޚާއްސަ ހުއްދައިގެ ދަށުން ތަފާތު އެކި އެކި ނަންނަމުގައި އައްޑޫސިޓީއަށް މީހުން އައިސްފައިވާއިރު ކޮވިޑް 19 އާއި ގުޅިގެން ރަށް ރަށުގައި ހަދާފައިވާ ޤަވާއިދު ތަކަށް ބޯލަނބައި ކިޔަމަންވަމުން ދާ ރައްޔިތުންދަނީ މިކަމާއި މެދު ކަންބޮޑުވުން ފާޅު ކުރަމުންނެވެ. މާލެއިން އައްޑޫއަށް އަންނަ މީހުން ކަރަންޓީންގެ މުއްދަތު ޤަވާއިދުން ފުރިހަމަ ކުރަމުންދާއިރު ޚާއްސަ ހުއްދައިގެ ދަށުން ސަރުކާރުގެ އެކި އެކި ބޭނުންތަކަށާއި އެނޫންވެސް އެހެނިހެން ގޮތްގޮތުން އަންނަ ފަރާތްތައް ދުވަހުން ދުވަހަށް ރަށުތެރެއަށް ވީއްލިފައި ތިބުމުގެ ސަބަބުން ބަލި ފެތުރުމުގެ ފުރުސަތު ބޮޑުކަމަށް ގިނަ ބަޔަކު ގަބޫލު ކުރެއެވެ.\nހޮނިހިރު ދުވަހު ހިތަދޫ ފްލޫ ކްލިނިކަށް ދެއްކި2މީހަކު ކޮވިޑް 19 އަށް ފައްސި ވެފައިވާއިރު އޭގެ ފަހުން ފޭދޫ ފްލޫ ކްލިނިކަށް ދެއްކި މީހަކުވެސް ވަނީ މިބައްޔަށް ފައްސި ވެފައެވެ. އަދި މިކްލަސްޓާއާއި ގުޅުންހުރި4ވަނަ މީހަކުވެސް މިހާރުވަނީ ބައްޔަށް ޕޮޒިޓިވް ވެފައެވެ. ޕޮޒިޓިވް ކޭސްތަކާއިއެކު އައްޑޫސިޓީއަށް އަރާ ފޭބުން ވަނީ އެއްކޮށް މަނާކޮށް މުޅިސިޓީ މޮނިޓަރިންގެ ޙާލަތަށް ބަދަލުކޮށްފައެވެ.\nމިއަދުވެސް 1501 މީހުން ކޮވިޑް19 އަށް ޕޮޒިޓިވްވެއްޖެ\nމިއަދަކީ ކޮވިޑް ބަލީގައި އެންމެ ގިނަ ބަޔަކު ރާއްޖެއިން މަރުވި ދުވަސް\nކޮވިޑް-19: 73 ވަނަ މަރު، މިއަދުގެ އެކަނިވެސް2މީހަކު ނިޔާވެއްޖެ.\nފެބުރުއަރީ 7, 2021\nNegative PCR ga dhiyayas travel kuraa dhuvahu viyas badhdhal vaa meeheh ge faraathun noonee ai levey thaneh ge gothun virus hashigangadah vanna goiy vey. PCR hadhanee 72hrs kurin. Test hedhumaa travel kurumaa dhemedhu onna vaguthu ga beyrah goss ulhumakee ves fahun positive redult athuvedhaane kameh


ވާލްޑް ބޭންކުން ދިވެހިރާއްޖެ، ނޭޕާލް އަދި ސްރީ ލަންކާ އަށް ކަނޑައަޅާފައި ހުންނަވާ ކަންޓްރީ ޑިރެކްޓަރުގެ މަގާމަށް އާ ބޭފުޅަކު އައްޔަންކޮށްފި\nނޫސްބަޔާން June 30, 2020\nވޮޝިންޓަން، ޖުލައި 1، 2020 – ވާލްޑް ބޭންކުން ދިވެހިރާއްޖެ، ނޭޕާލް އަދި ސްރީ ލަންކާ އަށް ކަނޑައަޅާފައި ހުންނަވާ ކަންޓްރީ ޑިރެކްޓަރުގެ މަޤާމާ މިއަދުން ފެށިގެން ފާރިސް ހަދާދު-ޒާވޮސް ހަވާލުވެވަޑައިގެންފި އެވެ. ނޭޕާލްގެ ވެރިރަށް ކަތުމަންޑޫގައި ހުންނަ ތިން ޤައުމުގެ ސަރަހައްދީ އޮފީހުގައި ހުންނަވައިގެން، އޭނާ މަސައްކަތްކުރައްވަމުން ގެންދަވާނީ ދިވެހިރާއްޖެ، ނޭޕާލް އަދި ސްރީ ލަންކާގައި ހިންގޭ ގާތްގަނޑަކަށް 5.5 ބިލިއަން ޑޮލަރުގެ މަޝްރޫޢުތަކަށް ވާލްޑް ބޭންކުން ފޯރުކޮށްދޭ އެހީތެރިކަން ބައްޓަންކުރުމުގައި އެންމެ އިސް ދައުރެއް އަދާކުރެއްވުމުގަ އެވެ.\nކަންޓްރީ ޑިރެކްޓަރު ކަމަށް ހަދާދު-ޒާވޮސް އައްޔަންކުރެވިފައިވަނީ، އެ މަޤާމުގައި ކުރިން ހުންނެވި އައިޑާ ސްވަރާއީ-ރިޑިހޯ ވާލްޑް ބޭންކްގެ އެހެން މަސްއޫލިއްޔަތަކާ ހަވާލުވެވަޑައިގަތުމާ ގުޅިގެންނެވެ. ހަދާދު-ޒާވޮސް މީގެ ކުރިން ހުންނެވީ ވާލްޑް ބޭންކުން ނޭޕާލް އަށް ކަނޑައަޅާފައި ހުންނަވާ ކަންޓްރީ މެނޭޖަރުގެ މަޤާމުގަ އެވެ. އެމެރިކާގެ ރައްޔިތެއް ކަމަށްވާ ހަދާދު-ޒާވޮސް ވާލްޑް ބޭންކާ ގުޅިވަޑައިގަތީ 1996 ވަނަ އަހަރު އެވެ. މެލޭޝިއާ އަދި ބޮލީވިއާގައި ކަންޓްރީ މެނޭޖަރުކަން ކުރެއްވުމުގެ އިތުރަށް، އޭނާ ފުރުއްވާފައިވާ އެހެނިހެން މަޤާމުތަކުގެ ތެރޭގައި: ގަލްފްގެ ޤައުމުތަކާ އެކު ކުރިއަށްގެންދެވޭ ޓެކްނިކަލް ކޯޕަރޭޝަން ޕްރޮގްރާމްގެ މެނޭޖަރުކަން، އިރާގުގެ ހެޑް އޮފް މިޝަން، އަދި ޣައްޒާ އާއި ހުޅަނގު އައްސޭރީގައި ހުންނަވާ އޮޕަރޭޝަންސް މެނޭޖަރުކަން ހިމެނެ އެވެ.\nހަދާދު-ޒާވޮސް ކަންޓްރީ ޑިރެކްޓަރުގެ މަޤާމަށް އައްޔަންކުރެވިފައި މިވަނީ، ކޮވިޑް-19 ގެ ބަލިމަޑުކަމާ ގުޅިގެން ކުރު މުއްދަތުގަ އާއި ދިގު ރާސްތާގައި ކުރިމަތިވަމުންދާ ޞިއްޙީ އަދި އިޤްތިޞާދީ ގޮންޖެހުންތައް ގިރާކުރުމަށްޓަކައި ތިން ޤައުމުގެ ސަރުކާރުންވެސް އަވަސް ފިޔަވަޅުތަކެއް އަޅަންޖެހިފައިވާ ދަނޑިވަޅެއްގަ އެވެ.\n"ކޮވިޑް-19 ގެ ބަލިމަޑުކަމުގެ ސަބަބުން ކުރިމަތިވަމުންދާ ނޭދެވޭ އަސަރުތަކާ ދެކޮޅަށް ޤައުމްތަކުން މަސައްކަތްކުރަމުން އަންނައިރު، ރައްޔިތުންގެ ފުރާނަ އާއި ދިރިއުޅުން ރައްކާތެރިކޮށް، އިޤްތިޞާދު ކޮޅަށްޖެހުމުގައި އެހީތެރިވުން ކޮންމެހެން މުހިންމު،" ހަދާދު-ޒާވޮސް ވިދާޅުވި އެވެ. "އަޅުގަނޑު އެންމެ ބޮޑު އިސްކަމެއްދޭނީ ވާލްޑް ބޭންކުގެ އެހީތެރިކަމާއިއެކު ހިންގޭ މަޝްރޫޢުތައް މެދުވެރިކޮށް، ދިވެހިރާއްޖެ އާއި ނޭޕާލް އަދި ސްރީ ލަންކާ އަށް ކުރިމަތިވެފައިވާ ޞިއްޙީ އަދި އިޤްތިޞާދީ ގޮންޖެހުންތައް ކުޑަކޮށް، ވަޒީފާގެ ފުރުޞަތުތައް އުފެއްދުމާއިއެކު، އެންމެންގެ ބައިވެރިވުން އޮންނަ އަދި ދެމެހެއްޓެނިވި ތަރައްޤީ ކުރިއެރުވުން ކަށަވަރުކުރުމަށް. އެގޮތުން، ސަރުކާރުތަކާއި، ތަރައްޤީގެ ބައިވެރިންނާއި، އަމިއްލަ ފަރާތްތަކާއި، އަދި މަދަނީ ޖަމްޢިއްޔާތަކާއިއެކު ކުރިއަށް އޮތް ތަނުގައި މަސައްކަތްކުރުމަށް އަޅުގަނޑު އުންމީދުކުރަން."\nކޮވިޑް-19 އިން ރައްކާތެރިވުމަށާއި، މި ބަލި ދެނެގަނެ، މި ބަލިމަޑުކަމާ ދެކޮޅަށް މަސައްކަތްކުރުމުގެ އިތުރަށް، މިފަދަ ކާރިޡާއަކަށް ޢާންމު ޞިއްޙަތުގެ ނިޒާމް ތައްޔާރުވެފައި އޮންނަ މިންވަރު ވަރުގަދަކުރުމަށްޓަކައި، ކުއްލި ޙާލަތުގައި ފޯރުކޮށްދެވޭ އެހީގެ ދަށުން ޖުމްލަ 350 މިލިއަން ޑޮލަރަށް ވުރެ ބޮޑު އަދަދެއް ހޭދަކުރެވޭ މަޝްރޫޢުތަކެއް މެދުވެރިކޮށް ދިވެހިރާއްޖެ، ނޭޕާލް އަދި ސްރީ ލަންކާގެ ސަރުކާރުތަކަށް ވާލްޑް ބޭންކުން އަންނަނީ އެހީތެރިވަމުންނެވެ.\nމީޑިއާ އަށް ދެވޭ މަޢުލޫމާތު:\nދިވެހިރާއްޖެ: ކޮވިޑް-19 އިން ރައްކާތެރިވުމަށާއި، މި ބަލި ދެނެގަނެ، މި ބައްޔާ ދެކޮޅަށް މަސައްކަތްކުރުމަށް ދިވެހިރާއްޖެ އަށް އެހީތެރިވުމުގެ ގޮތުން 7.3 މިލިއަން ޑޮލަރުގެ އަވަސް އެހީގެ ޕެކޭޖެއް ވާލްޑް ބޭންކުން ވަނީ ރާއްޖެ އަށް ފޯރުކޮށްދީފަ އެވެ. މި މަޝްރޫއުގެ އިތުރުން، ޑިޒާސްޓާ ރިސްކް މެނޭޖްމަންޓް ޑިވެލޮޕްމަންޓް ޕޮލިސީ ފައިނޭންސިން ވިތު އަ ކެޓެސްޓްރޮފީ ޑިފާޑް ޑްރޯޑައުން އޮޕްޝަންގެ ދަށުން 10 މިލިއަން ޑޮލަރުގެ މާލީ އެހީ އަދި 952،000 ޑޮލަރުގެ ޕެންޑެމިކް އިމަޖެންސީ ފެސިލިޓީއެއްވެސް ދިވެހިރާއްޖެ އަށް ވަނީ ހަމަޖައްސައިދެވިފަ އެވެ. ހަމަ އެއާއިއެކު، ކޮވިޑް-19 އާ ގުޅިގެން ކުރިމަތިވާ އިޤްތިޞާދީ ހީނަރުކަމުގެ ސަބަބުން މަސައްކަތްތެރިންނަށާއި އެ ފަރާތްތަކުގެ އާއިލާތަކަށް ކުރިމަތިވާ ދަތިތަކުން އަރައިގަތުމަށާއި، ކުރިމަގުގައި ދިމާވެދާނެ ކުއްލި ހާލަތަކަށް ތައްޔާރުވުމަށްޓަކައި ރާއްޖޭގެ އިޖުތިމާޢީ ރައްކާތެރިކަމުގެ ޕްރޮގްރާމްތައް ވަރުގަދަކުރުމަށްޓަކައި ހިންގޭ 12.8 މިލިއަން ޑޮލަރުގެ މަޝްރޫޢެއްވެސް ދާދި ފަހުން ވަނީ ފާސްކުރެވިފަ އެވެ. ވާލްޑް ބޭންކުން ރާއްޖޭގައި9މަޝްރޫޢެއް މިހާރު ހިންގަމުން އަންނައިރު، އެ މަޝްރޫޢޫތަކަށް ޖުމްލަ 140.6 މިލިއަން ޑޮލަރު އަދި އައިޑީއޭ ގެރެންޓީ/ޓްރަސްޓް ފަންޑަކުން ހޭދަކުރެވޭނެ އެވެ.\nނޭޕާލް: ކޮވިޑް-19 އާ ގުޅިގެން ބޭނުންވާ ޞިއްޙީ އެހީތެރިކަން ފޯރުކޮށްދިނުމުގައި ވޯލްޑް ބޭންކުން ދަނީ 29 މިލިއަން ޑޮލަރުގެ މަޝްރޫޢެއް މެދުވެރިކޮށް ނޭޕާލްގެ ސަރުކާރާއެކު މަސައްކަތް ކުރަމުންނެވެ. މީގެ އިތުރުން، ނޭޕާލްގައި ކުރިއަށްގެންދާ މަޝްރޫޢުތަކުގެ ގާތްގަނޑަކަށް 20 އިންސައްތަ ފައިސާ ކޮވިޑް-19 ގެ ބަލިމަޑުކަމާ ގުޅިގެން ކުރިމަތިވާ ކަންކަމަށް ބަދަލުކުރުމުގެ މަސައްކަތްވެސް ދަނީ ކުރެވެމުންނެވެ. ކޮވިޑް-19 ގެ ކާރިޡާއާ ގުޅިގެން އެކަށީގެންވާ ގޮތެއްގައި މަސައްކަތްކުރުމަށްޓަކައި، އެ ކާރިޡާ އިން އަރައިގަތުމަށާއި، ސިޔާސަތުތައް ބައްޓަންކުރުމާއި، އަދި ކުރިމަގުގައި ކުރިމަތިވެދާނެ ކާރިޡާއަކަށް ތައްޔާރުވެފައިވާ މިންވަރު އިތުރުކުރުމުގެ މައްޗަށް ބިނާކޮށް ޕްލޭނެއް އެކުލަވާލުމުގައި ނޭޕާލް ސަރުކާރަށް މަޝްވަރާދޭ ޕެނަލެއްގައިވެސް، އެހެނިހެން ބައިނަލްއަޤްވާމީ ތަރައްޤީގެ ބައިވެރިންނާއިއެކު ވާލްޑް ބޭންކުން ބައިވެރިވެ އެވެ. މުހިންމު ދާއިރާތައް ކަމަށްވާ އުމްރާނީ ތަރައްޤީ، އިންސާނީ ވަޞީލަތް ބިނާކުރުން، މާލިއްޔަތު އަދި ސިޔާސަތުތައް އެކަށައެޅުން ހިމެނޭ ގޮތުން ވާލްޑް ބޭންކުން ނޭޕާލްގައި 25 މަޝްރޫޢެއް މިހާރު ހިންގަމުން އަންނައިރު، އެ މަޝްރޫޢޫތަކަށް ޖުމްލަ3ބިލިއަން ޑޮލަރު ހޭދަކުރެވޭނެ އެވެ.\nސްރީ ލަންކާ: ކޮވިޑް-19 އިން ރައްކާތެރިވުމަށާއި، މި ބަލި ދެނެގަނެ، މި ބައްޔާ ދެކޮޅަށް މަސައްކަތްކުރުމުގެ އިތުރަށް، މިފަދަ ކާރިޡާއަކަށް ޢާންމު ޞިއްޙަތުގެ ނިޒާމް ތައްޔާރުވެފައި އޮންނަ މިންވަރު ވަރުގަދަކުރުމަށްޓަކައި 215 މިލިއަން ޑޮލަރުގެ އަވަސް އެހީގެ ޕެކޭޖެއް މެދުވެރިކޮށް ވާލްޑް ބޭންކުން ދަނީ ސްރީ ލަންކާ ސަރުކާރަށް އެހީތެރިވަމުންނެވެ. މީގެ ތެރޭގައި، އިޤްތިޞާދު އަލުން ހުޅުވާލާއިރު ރައްކާތެރިކަމުގެ ފިޔަވަޅުތައް އެޅިފައިވާ މިންވަރު ވަރުގަދަ ކުރުމަށްޓަކައި ދެވޭ 87.24 މިލިއަން ޑޮލަރުވެސް ހިމެނެ އެވެ. ދަތުރުފަތުރު، އުމްރާނީ ތަރައްޤީ، ފެނުގެ ނިޒާމް، ތަޢުލީމް އަދި ޞިއްޙަތު ފަދަ މުހިންމު ދާއިރާތައް ހިމެނޭ ގޮތުން ވާލްޑް ބޭންކުން ސްރީ ލަންކާގައި 20 މަޝްރޫޢެއް ހިންގަމުންދެ އެވެ. އެ މަޝްރޫޢޫތަކަށް ޖުމްލަ 2.3 ބިލިއަން ޑޮލަރު ހޭދަކުރެވޭނެ އެވެ.\nކޮވިޑް-19 އާ ދެކޮޅަށް ވާލްޑް ބޭންކް ގްރޫޕުން ދެމުންގެންދާ އެހީތެރިކަން\nތަރައްޤީވަމުން އަންނަ ޤައުމުތަކަށް މާލީ އަދި ފަންނީ އެހީތެރިކަން ފޯރުކޮށްދޭ ދުނިޔޭގެ އެންމެ ބޮޑު އެއް އިދާރާ ކަމަށްވާ ވާލްޑް ބޭންކް ގްރޫޕުން އަންނަނީ، މި ބަލިމަޑުކަމާ ދެކޮޅަށް ކުރަމުން ގެންދާ މަސައްކަތްތައް ވަރުގަދަކުރުމަށް ތަރައްޤީވަމުން އަންނަ ވަރަށް ފުޅާދާއިރާއެއްގައި އަދި އަވަސް ގޮތެއްގައި އެހީތެރިކަން ފޯރުކޮށްދެމުންނެވެ. ޞިއްހީ ދާއިރާ އަށް އެހީތެރިވުމަށް ކޮންމެހެން ބޭނުންވާ އާލާތްތަކާއި ސާމާނު ފޯރުކޮށްދިނުމުގެ އިތުރުން، ވަޒީފާތައް ހިމާޔަތްކުރުމަށްޓަކައި އަމިއްލަ ފަރާތްތަކަށް ވެސް މިދަނީ އެހީތެރިކަން ފޯރުކޮށްދެމުންނެވެ. 15 މަސްދުވަހަށް ބެހިގެންދާ ގޮތަށް ވާލްޑް ބޭންކް ގްރޫޕުން 160 ބިލިއަން ޑޮލަރާ ހަމައަށް އެހީތެރިވެދޭނެ އެވެ. މި އެހީގެ ބޭނުމަކީ، ފަޤީރުންނާއި އަޅާލުން ބޭނުންވާ ފަރާތްތައް ރައްކާތެރިކޮށް، ވިޔަފާރިތަކަށް އެހީތެރިވެދީ، އަދި އިޤްތިޞާދު ކޮޅަށް ޖެހުމެވެ. މީގެ ތެރޭގައި، ހިލޭ އެހީ އާއި ލުއި ގޮތްތަކެއްގެ މަތިން ދޫކުރެވޭ ލޯނު ހިމެނޭ ގޮތަށް، އައިޑީއޭ އިން ފޯރުވައިދޭ އިތުރު 50 ބިލިއަން ޑޮލަރުވެސް ހިމެނެ އެވެ.\nWorld Bank Maldives on Twitter


Terrorism ge thuhumathugai hulhumaalein3meehaku hahyarukohfi – Iru\nޓެރަރިޒަމްގެ ތުހުމަތުގައި ހުޅުމާލެއިން3މީހަކު ހައްޔަރުކޮށްފި\nސަމާ· 28 މޭ 2021\nހަރުކަށި ފިކުރާ ދެކޮޅަށް ފުލުހުން ހިންގަމުންދާ އޮޕަރޭޝަންގެ ދަށުން އަނެއްކާވެސް3މީހަކު ހުޅުމާލެއިން ހައްޔަރުކޮށްފިއެވެ. މި ތިން މީހުންގެ ތެރެއިން2މީހަކު ހައްޔަރުކޮށްފައިވަނީ އިއްޔެގެ ހަވީރުގެ ވަގުތެއްގައެވެ. އަދި އަނެއް މީހާ ހައްޔަރުކުރީ ރޭގެ ދަންވަރުގެ ވަގުތެއްގައެވެ.\nމައުލޫމާތު ލިބިފައިވާ ގޮތުގައި މި ތިން މީހުންނަކީވެސް މިމަހުގެ6ވަނަދުވަހު ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު އަވަހާރަކޮށްލުމަށް ދިން ޓެރަރިޒަމްގެ ހަމަލާއާއި ގުޅުން ހުރި ބައެއް ނޫނެވެ. އިއްޔެ ހައްޔަރު ކުރި އެއްވެސް މީހަކާއި ބެހޭ އެއްވެސް މައުލޫމާތެއް މިހާތަނަށް ފުލުހުން ހާމައެއް ނުކުރެއެވެ.\nރައީސް ނަޝީދަށް އަމާޒުކޮށް ދިން ޓެރަރިޒަމްގެ ހަމަލާއި އާއި ގުޅިގެން ސަލާމަތީ ބާރުތަކުން ރާއްޖޭގެ ބައެއް ސަރަހައްދުތަކުގައި އޮޕަރޭޝަންތައް ހިންގާ މިހާތަނަށް މިވަނީ 17 މީހަކު ހައްޔަރުކޮށްފައެވެ. މީގެތެރޭގައި އައްޑޫ ސީޓީގައި ހިންގި އޮޕަރޭޝަނެއްގައި އެ ސިޓީން ހައްޔަރުކުރި 11 މީހަކާއި އޭގެ ފަހުން މާލޭގައި ހިންގި އޮޕރޭޝަނެއްގައި މީގެކުރިން ހައްޔަރުކުރި3މީހުންވެސް ހިމެނެއެވެ.\nމިމަހުގެ 15ވަނަ ދުވަހު އައްޑޫ ސިޓީން ހައްޔަރުކުރި މީހުންނަކީ ހަތިޔާރާއި ބޮން އުފައްދަމުން އަންނަ ބައެއްކަމަށް ފުލުހުން ވަނީ ވިދާޅުވެފައެވެ. އަދި މާލެއިން ހައްޔަރުކުރި މީހުންގެ ތެރޭގައި 2007 ވަނަ އަހަރު އއ ހިމަންދޫގައި ހިންގި ހަމަނުޖެހުންތަކުގައި ހައްޔަރުކޮށް ޖަލަށް ލުމުން ދެ ފަހަރެއްގެ މަތިން ޖަލުން ފިލި އަބްދުﷲ އަލީ މަނިކު ހިމެނެއެވެ. އަދި ޖިހާދަށް ސިރީޔާއަށް ދަނިކޮށް ތުރުކީ ބޯޑަރުން ހައްޔަރުކޮށް ރާއްޖެ ގެނައި މީހެއްވެސް ހިމެނެއެވެ.\nސައިކަލެއްގައި ބޮމެއް ހަރުކޮށް ގޮއްވާލައިގެން ރައީސް ނަޝީދަށް ދިން ހަމަލާއާއި ގުޅިގެން މިހާތަނަށް ވަނީ4މީހަކު ހައްޔަރުކޮށްފައެވެ.


Nasheed ge hageegai rayyathunnah saafu: Dr Jameel\nނަޝީދުގެ ހަގީގަތް ރައްޔިތުންނަށް ސާފު: ޖަމީލް\nކިތަންމެ ހިތްތިރި އާދައިގެ ބޭފުޅެއް ކަމަށް ރައްޔިތުންނަށް ދައްކަން މަސައްކަތް ކުރިނަމަވެސް ނިކަމެތި ރައްޔިތުންގެ ޓެކްސް ފައިސާއިން ދެ މުސާރަ އާއި ބޮޑެތި އިނާޔަތްތައް ރައީސް މުހައްމަދު ނަޝީދު ހޯއްދަވާކަން ރައްޔިތުންނަށް އޮޅިފައި ނެތް ކަމަށް ކުރީގެ ނާއިބު ރައީސް އަދި އިދިކޮޅު ކޯލިޝަންގެ އެޑްވައިޒަރު ޑރ. މުހައްމަދު ޖަމީލް އަހުމަދު ވިދާޅުވެއްޖެ އެވެ.\nކުރިއަށް އޮތް ލޯކަލް ކައުންސިލް އިންތިހާބުގެ ކެންޕެއިންގައި ރަައީސް ނަޝީދު އުޅުއްވަނީ ވަރަށް ބިޒީކޮށެވެ. އެމްޑީޕީގެ ކެންޑިޑޭޓުންނަށް ތާއީދު ހޯއްދެވުމަށް ގޭގެއަށް ޒިޔާރަތް ކުރައްވާ ދޮރުން ދޮރަށް ހިންގަވާ ތަފާތު އެކި މަސައްކަތްތަކުގައި އަވަދި ނެތި އުޅުއްވާ މަންޒަރު ފެންނަ ފޮޓޯތަކާއި ވީޑިއޯތައް އެމަނިކުފާނަށް ތާއީދު ކުރާ މީހުން ގެންދަނީ އާންމު ކުރަމުންނެވެ.\nއެކަންކަމަށް އިޝާރާތް ކުރައްވާ ޖަމީލް ވިދާޅުވީ ނަޝީދުގެ ހަގީގަތް ރައްޔިތުންނަށް ސާފު ކަމަށެވެ. ކިތަންމެ ހިތްތިރި އާދައިގެ ބޭފުޅެއް ކަމަށް ރައްޔިތުންނަށް ދައްކަން މަސައްކަތް ކުރިނަމަވެސް ނިކަމެތި ރައްޔިތުންގެ ޓެކްސް ފައިސާއިން ދެ މުސާރަ އާއި ބޮޑެތި އިނާޔަތްތައް ރައީސް މުހައްމަދު ނަޝީދު ހޯއްދަވާކަން ރައްޔިތުންނަށް އޮޅިފައި ނެތް ކަމަށާ ބާރު ލިބުމުން ޕާޓީގެ ލަފާދާރުންނަށް މަޖިލިސް ރައީސްކަން ނުދިން ކަމަންވެސް ރައްޔިތުންނަށް ސާފު ކަމަށެވެ.\n"ވަޒީފާތަކަށް އާއްމުން އެއްފަރާތްކޮށް އާއިލީ އަދި ރަހުމަތްތެރިންނަށް ނުދޭ ކަމަކަށް ނުވާނެ. މަޖިލީހުގައި ރުޅިވެރިކަން އިސްކުރާތަން ފެނިއްޖެ. މިހުރިހާ ކަމަކުން ފަޅާއެރީ ތިއީ ވަރަށް ފޭކު ބޭފުޅެއްކަން. ތިރީލައިން ވިޕްއަޅުއްވާ މާލެ ޝިފާ ލައްވާ ސާފުކުރައްވާ،" ރައީސް ނަޝީދަށް ފާޑުވިދާޅުވެ ޖަމީލް ކުރެއްވި ޓްވީޓެއްގައި ވިދާޅުވިއެވެ.\nއިންތިހާބުތަކާއި ދިމާކޮށް ގޭގެއަށް ވަޑައިގެން އެކި މަސައްކަތްތަކުގައި ބައިވެރިވެވަޑައިގެން އުޅުއްވާތީ ވާދަވެރިންގެ ފާޑުކިޔުން ރައީސް ނަޝީދަށް އަބަދުވެސް އަމާޒުވެއެވެ. ނަމަވެސް ނަޝީދުގެ އެ މަސައްކަތްޕުޅު އެމަނިކުފާނަށް ވަފާތެރި ސަޕޯޓަރުން ވަރަށް ބޮޑަށް ޕްރޮމޯޓް ކުރެއެވެ.\nއެމްޑީޕީ ރައީސް މުހައްމަދު ނަޝީދު ޑރ. މުހައްމަދު ޖަމީލް އަހުމަދު + ލޯކަލް ކައުންސިލްތަކުގެ އިންތިހާބު އިދިކޮޅު ފަރާތްތައް


Ihashan fihaaraige3dhuvahehge customerun hoadhanee\nއިހުސާން ފިހާރައިގެ ތިން ދުވަހެއްގެ ކަސްޓަމަރުން ހޯދަނީ\nމާލޭ ލޮކްޑައުންކުރި ފަހުން، ޑެލިވަރީތައް ލަސްވެގެން ގިނަ ބައަކު ވަނީ ފިހާރަތަކަށް ގޮސްފައި -- އަވަސް ފޮޓޯ: އަހުމަދު އަޝްހާދު\nމިއަދު މާލެއިން ކޮވިޑް-19 އަށް ޕޮޒިޓިވްވި މީހުންގެ ތެރޭގައި އިހުސާން ފިހާރަ ހިންގާ ކުންފުނީގައި މަސައްކަތް ކުރާ ދެ ބިދޭސީން ހިމެނޭއިރު، އެ މީހުންނަކީ ޑެލިވަރީގައި އުޅުނު މީހުންކަމަށްވާތީ، ތަފާތު ތިން ދުވަހެއްގެ މަތިން މާފަންނުގައި ހުންނަ އިހުސާނު ފިހާރައަށް ދިއަ މީހުން ހެލްތު ޕްރޮޓެކްޝަން އޭޖެންސީ (އެޗްޕީއޭ) އަށް އެކަން އަންގަން އެދިއްޖެ އެވެ.\nނެޝަނަލް އެމަޖެންސީ އޮޕަރޭޝަން ސެންޓަރު (އެންއީއޯސީ) ގެ ފަރާތުން މިރޭ ބޭއްވި ނޫސްވެރިންގެ ބައްދަލުވުމުގައި އެޗްޕީއޭގެ މެޑިކަލް އޮފިސަރު ޑރ. ފާތިމަތު ނަޒްލާ ރަފީގު ވިދާޅުވީ ރާއްޖެއިން ކޮވިޑް-19 އަށް ޕޮޒިޓިވްވި 59 އާއި 60 ދެ ކޭސްއަކީ އިހުސާނު ފިހާރަ ކުންފުނީގެ ޑެލިވަރީގައި މަސައްކަތްކުރާ މީހުނަށްވާތީ، އިތުރު ބައަކާ ބައްދަލުވެފައި ވުމުގެ ފުރުސަތު ބޮޑު ކަމަށެވެ.\nއެގޮތުން، މިމަހުގެ 15 އާއި 16 އަދި 17 ވަނަ ދުވަހު މާފަންނުގައި ހުންނަ އިހުސާނު ފިހާރައަށް ދިއަ މީހުން އެޗްޕީއޭއަށް އަންގަން ވެސް ނަޒްލާ ވަނީ އެދިވަޑައިގެންނެވި އެވެ.\nމާލެއިން ފެނުނު ކޭސްއާއެކު، މުޅި މާލެ ސަރަހައްދު ވަނީ 14 ދުވަހަށް ލޮކްޑައުންކޮށްފަ އެވެ. އަދި އަތޮޅު ތެރޭގައި ވެސް އެ ރަށުން އަނެއް ރަށަށް ދަތުރުކުރުން ވަނީ މަނާކޮށްފަ އެވެ.\nއެޗްޕީއޭ ކޮރޯނާ ވައިރަސް ކޮވިޑް-19 + ކޮވިޑް-19 އިގެ ބަލާއާފާތް އާއްމު ސިއްހަތުގެ ކުއްލި ނުރައްކަލުގެ ހާލަތު ލޮކްޑައުން ޕްރޮޓޮކޯލް ޑރ. ނަޒްލާ ރަފީގް\nޕޭޝަންޓުންގެ ފޮޓޯ އާންމު ކުރާނަމަ ފުލުހަށް


މޮޅަދޫ ސްކޫލް / ހއ. މޮޅަދޫ\n- އަސާސީ ފެންވަރަށް ލިޔަން ކިޔަން ދަތުން.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 24 މާރޗް 2020 (އަންގާރަ) ދުވަހުގެ 14:00ގެ ކުރިން، މޮޅަދޫ ސްކޫލް އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް ([email protected]) މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 25 މާރޗް 2020 އާއި 31 މާރޗް 2020 އާ ދެމެދު، މޮޅަދޫ ސްކޫލް ގައެވެ.\nއިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6500561 އަށެވެ. ފެކްސް ކުރާނެ ނަންބަރަކީ، 6500561 އެވެ. އީ-މެއިލް ކުރާނީ [email protected] އަށެވެ.


Raajjeygai heydhakuri Chuhty ge handhaanthakaa eku Deepika aa i Ranveer enburi qaumah!\nދީޕިކާ އާއި ރަންވީރު މުމްބާއީ އެއާޕޯޓްގައި--\nރާއްޖޭގައި ހޭދަކުރި ޗުއްޓީގެ ހަނދާންތަކާއެކު ދީޕިކާ އާއި ރަންވީރު އެނބުރި ގައުމަށް\n14 ފެބްރުއަރީ 2020 - 22:29:48\nބޮލީވުޑުގެ މަޝްހޫރު ތަރި ދީޕިކާ ޕަޑުކޯނާއި އޭނާގެ ފިރިމީހާ އަދި އެކްޓަރު ރަންވީރު ސިންގް، ރާއްޖޭގައި ޗުއްޓީ ހޭދަކުރުމަށް ފަހު އެނބުރި ގައުމަށް ހިނގައްޖެ އެވެ.\nނ. އަތޮޅުގެ ރިސޯޓެއްގައި ދީޕިކާ އާއި ރަންވީރު ޗުއްޓީ ހޭދަކުރަން އައީ މިމަހުގެ ހަތް ވަނަ ދުވަހެވެ. ރާއްޖޭގައި ދީޕިކާ އާއި ރަންވީރު އެކުގައި ނަގާފައިވާ ފޮޓޯއެއް ހިއްސާއެއް ނުކުރެ އެވެ. އެކަމަކު، ދެމީހުން ބޭނުންކުރި ބައެއް ތަކެތީގެ ފޮޓޯ ހިއްސާ ކުރި އެވެ. އެގޮތުން ދެމީހުންގެ ފައިވާނުގެ ފޮޓޯއަކާއި ދެ ކުޑަ އަދި ދެ ބައިސްކަލުގެ ފޮޓޯއެއް ވެސް ހިއްސާކުރި އެވެ.\nޗުއްޓީއަށް ރާއްޖެ އަންނަމުން ވެސް ދީޕިކާ ހިއްސާކުރީ ރަންވީރާއި އޭނާގެ ޕާސްޕޯޓްގެ ފޮޓޯއެކެވެ.\nބެލެވޭ ގޮތުގައި މިއީ ދެތަރިން ޗުއްޓީ ހޭދަކުރަމުން އައި މަންޒިލް ހިއްސާނުކުރުމަށްޓަކައި ހެދި ގޮތެކެވެ.


Mandhu College in Kiyevumah Ithurah Magu Fahi Kohdhinumuge Gothun Laptop Hadhiyaa Kohffi މަންދު ކޮލެޖުން ކިޔެވުމަށް އިތުރަށް މަގުފަހިކޮށްދިނުމުގެ ގޮތުން ލެޕްޓޮޕް ހަދިޔާކޮށްފި – Huvadhoo News Mandhu College in Kiyevumah Ithurah Magu Fahi Kohdhinumuge Gothun Laptop Hadhiyaa Kohffi Huvadhoo News\nމަންދު ކޮލެޖުން ކިޔެވުމަށް އިތުރަށް މަގުފަހިކޮށްދިނުމުގެ ގޮތުން ލެޕްޓޮޕް ހަދިޔާކޮށްފި\nފޮޓޯ: މަންދު ކޮލެޖް\nމަންދުކޮލެޖުން ދަރިވަރުންގެ ކިޔެވުމަސް އިތުރަށް މަގުފަހިކޮށްދިނުމަށްޓަކައި ލެޕްޓޮޕް ހަދިޔާކޮށްފޮއެވެ. މި ހަރަކާތް ކުރިޔަށް ގެންދިޔައީ 14 އޮގަސްޓް 2021 ގައި ގަލޮޅު މަދުރަސާގެ ހޯލުގައި ބޭއްވުނު ކުލަގަދަ ހަފުލާއަކުންނެވެ. މި ހަފުލާގައި ގިނައަދަދެއްގެ ދަރިވަރުންނާއި ބެލެނިވެރިން ބައިވެރިވިކަން ފާހަގަކުރެވެއެވެ.\nމަންދުކޮލެޖްގެ ހެޑް އޮފް ސްޓެރެޓެޖިކް ކޮމިއުނިކޭޝަންސް، މުޙައްމަދު ފިރާޟް ހާމަކުރެއްވިގޮތުގައި މިހަރަކާތުގެ މައިގަނޑު ބޭނުމަކީ، މަންދުކޮލެޖުގެ ޗެއާމަންގެ ވިސްނުންފުޅާއި އެއްގޮތަށް މަންދުކޮލެޖުގެ ވާޗުއަލް ސިސްޓަމްސްގައި ކިޔެވުމަށް ދަރިވަރުންނަށް އިތުރު ހިތްވަރަކާއި ލުއެއް ފޯރުކޮށްދިނުމެވެ.\nމިއިވެންޓަކީ މިހާ ތަނަށް ޕްރައިވެޓް ކޮލެޖަކުން ރާއްޖޭގައި މިހާތަނަށް ބޭއްވުނު އެންމެ ބޮޑު ހަރަކާތް ކަމުގައި މަންދުކޮލެޖުން ވިދާޅުވިއެވެ. އަދި މީގެ ކުރީގައިވެސް ކޮލެޖުގައި ކިޔެވި ދަރިވަރުންނަށް އައިޕެޑް ހަދިޔާކޮށްފައިވާކަން އެކޮލެޖުން ހާމަކޮށްފައި ވެއެވެ. އަދި ކުރިޔަށް އޮތް ދުވަސްތަކުގައިވެސް، މަންދުކޮލެޖުގެ ވާޗުއަލް ސިސްޓަން މެދުވެރިކޮށް ކިޔަވާ ހުރިހާ ދަރިވަރުންނަށްވެސް މިފަދަ ފުރުޞަތުތައް އިތުރަށް ފަހިވެގެންދާނެ ކަމަށް މަންދުކޮލެޖުން ޔަޤީންކަން ދެއެވެ.އެގޮތުން މިހާރު ހުޅުވާލެވިފައިވާ ސެޕްޓެމްބަރ އިންޓޭކްގެ ދަރިވަރުންނަށްވެސް ލެޕްޓޮޕް ލިބޭނެ ލުއިގޮތްތަކެއް އިންތިޒާމްކުރަމުންދާކަން ކޮލެޖުން ހާމަކުރިއެވެ.\nރޭގެ ހަފުލާގައި ވާހަކަ ދައްްކަވަމުން، މަންދުކޮލެޖުގެ ގްރެޖުއޭޓް ސްކޫލުގެ ޑީން، ޑރ. އިބްރާޙިމް ލަޠީފް ވިދާޅުވީ، އެހެން އޮންލައިން ލާނިންގް ޕްލެޓް ފޯމްތަކާއި މަންދުކޮލެޖުގެ ވާޗުއަލް ސިސްޓަމް ތަފާތުކަމާއި އަޞްލު ހަޤީޤީ މާނައިގައި ކަސްޓަމައިޒް ކުރެވިގެން ބޭނުންކުރެވޭ ވާޗުއަލް ސިސްޓަމެއް މިވަގުތު އޮތީ މަންދުކޮލެޖުގައި ކަމަށާއި އަދި ސިސްޓަމަކީ ޤައުމީ އަދި ދުނިޔޭގެ ފެންވަރުގައި ކުރިހޯދާފައިވާ ޓެކްނޮލޮޖީއެއް ކަމަށް ފާހަގަކުރެއްވިއެވެ.\nމަންދު ކޮލެޖަކީ ރާއްޖޭގައި ފުރަތަމަ ރަޖިސްޓްރީ ކުރެވުނު ޕްރައިވެޓް ހަޔަރ އެޑިއުކޭޝަން ކޮލެޖެވެ، އަދި ރާއްޖޭގައި ފުރަތަމަ ފަހަރަށް އަމިއްލަ ޕެލެޓްފޯމަކާއިއެކު ވާޗުއަލް ކެމްޕަހެއް ޤާއިމުކޮށް، ޖަޒީރާވަންތަ ސިފައާއި އެކު ތަޢުލީމު ކަނޑުހުރަސްކޮށް ރަށްރަށުގެ އައްސޭރި ގޮޑުދޮށް ތަކަށް ބީއްސާލަދިން ހަމައެކަނި ކޮލެޖެވެ. މިސިސްޓަމުގައި އެއްމެ ފާހަގަކޮށްލެވޭ ކަމަކީ، އިންޓަނެޓަށް އެއްވެސް ޚަރަދެއް ކުރަން ނުޖެހޭ ކަމެވެ. އަދި ޑާޓާ ހުސްވެ، އިންޓަނެޓުގެ ސްޕީޑްގެ މައްސަލަތައް ދިމާނުވާކަމެވެ. ވީމާ، މިއީ އިންޓަނެޓަށް ކުރާ ޚަރަދާއި ނުވަތަ އެދަރިވަރަކު ހުރިތަނެއްގައި ހުރެގެން ކިޔެވޭނެ ގޮތް ހޯދައި ދިން ހަމައެކަނި ކޮލެޖެވެ. ވީމާ މިއީ، ދިވެރިރާއްޖޭގެ ތަޢުލީމީ ނިޒާމަށް ދިމާވެފައިވާ އިންޓަނެޓްގެ މައްސަލަތަކަށް އޮތް ހައްލެކެވެ.\nމިހާރުވެސް، މަންދުކިޮލެޖުގެ ވާޗުއަލް ކެމްޕަސްގައި ކިޔެވުމަށް ސެޕްޓެމްބަރު 2021 އިންޓޭކް ހުޅުވާލެވިފައިވެއެވެ. އެޕްލައި ކުރެއްވުމަށް މަންދު ކޮލެޖްގެ ވެބްސައިޓް www.mandhucollege.edu.mv ނުވަތަ 9750055 ނަންބަރު ފޯނާއި ގުޅުއްވައިގެން ކުރިޔަށް ދިއުމަށް އެކޮލެޖުން ވިދާޅުވެއެވެ.\nވާޗުއަލް ކެމްޕަސް މަންދު ކޮލެޖް ސެޕްޓެމްބަރ އިންޓޭކް


އަލިފާން ނިއްވާ ފުޅި ގަންނަން\nމި ކުންފުނީގެ ސައިޓުތަކަށް އަލިފާން ނިއްވާ ފުޅި ގަންނަން ބޭނުންވެއްޖެ.\nމި ކުންފުނީގެ ސައިޓްތަކަށް އަލިފާން ނިއްވާ ފުޅިތަކެއް ގަންނަން 14 އޮގަސްޓު 2014 ވަނަ ދުވަހު ކުރެވުނު އިޢުލާން (ނަންބަރު FSM-ADV-2014/029) އަށް އެދެވޭ މިންވަރަށް ތަރުޙީބު ލިބިފައިނުވާތީ އެ އިޢުލާން ބާޠިލުކޮށް، މިތަކެތި ސަޕްލައިކޮށްދޭނެ ފަރާތެއް ހޯދުމަށް އަލުން އިޢުލާންކޮށް ހުޅުވާލަމެވެ.\nވީމާ، މިކަމަށް ޝައުޤުވެރިވެލައްވާ ފަރާތްތަކުން 01 ސެޕްޓެންބަރު 2014 ވާ ހޯމަދުވަހުގެ 14:00 އަށް އެސް.ޓީ.އޯ އައިފާނު ބިލްޑިންގުގެ4ވަނަ ފަންގިފިލާގައި ހުންނަ އެފް.އެސް.އެމް މައިއޮފީހަށް ވަޑައިގެން އަގު ހުށަހެޅުއްވުން އެދެމެވެ. އަލިފާން ނިއްވާ ފުޅިތަކުގެ ތަފުސީލު ތިރީގައި އެވަނީއެވެ.\nDCP 9kg Fire Extinguishers\nDCP 6kg Fire Extinguishers\nDCP Trolley 50kg\nFoam9liter Extinguisher\nFoam Trolley 50 liter\nCO2 2kg Extinguisher\nއިތުރު މަޢުލޫމާތު ހޯއްދެވުމަށް 3331417 ނަންބަރު ފޯނަށް ގުޅުއްވުން އެދެމެވެ.\nސުންގަޑި: 01 ސެޕްޓެންބަރު 2014 1400


ޖުމްލަ 187 އިޢުލާން\nބިޒްނަސް ސެންޓަރ ކޯޕަރޭޝަން ލިމިޓެޑް . 11 މަސް ކުރިން\nބިޒްނަސް ސެންޓަރ ކޯޕަރޭޝަނުން (ބީ.ސީ.ސީ) ހޯދަން ބޭނުންވާ ސާމާނު ފޯރުކޮށްދޭނެ ފަރާތެއް ހޯދުމަށް ބީލަން ހުށަހެޅުމުގެ ފުރުސަތު ހުޅުވާލުން\nތާރީޚު: 23 ފެބުރުވަރީ 2021\nސުންގަޑި: 03 މާރިޗު 2021 14:00\nތާރީޚު: 17 ފެބުރުވަރީ 2021\nސުންގަޑި: 24 ފެބުރުވަރީ 2021 15:00\nބިޒްނަސް ސެންޓަރ ކޯޕަރޭޝަން ލިމިޓެޑް . 12 މަސް ކުރިން\nބިޒްނަސް ސެންޓަރ ކޯޕަރޭޝަނުން (ބީ.ސީ.ސީ) ހުޅުމާލޭ ސްޕޯޓްސް ކޮމްޕްލެކްސް އިމާރާތުގައި ހިންގަން ހަމަޖެހިފައިވާ ކޯ ޝެއާޑް ކިޗެންގެ ރިނޮވޭޝަން މަސައްކަތް އަމިއްލަ ތަކެތީގައި ކޮށްދޭނެ ފަރާތެއް ހޯދުމަށް ބީލަން ހުށަހެޅުމުގެ ފުރުސަތު ހުޅުވާލުން (ރީބިޑް)\nތާރީޚު: 11 ފެބުރުވަރީ 2021\nސުންގަޑި: 21 ފެބުރުވަރީ 2021 14:00\nސުންގަޑި: 18 ފެބުރުވަރީ 2021 15:00\nބިޒްނަސް ސެންޓަރ ކޯޕަރޭޝަން ލިމިޓެޑް . 1 އަހަރު ކުރިން\nބިޒްނަސް ސެންޓަރ ކޯޕަރޭޝަނުން (ބީ.ސީ.ސީ) ހުޅުމާލޭ ސްޕޯޓްސް ކޮމްޕްލެކްސް އިމާރާތުގައި ހިންގަން ހަމަޖެހިފައިވާ ކޯ ޝެއާޑް ކިޗެންގެ ރިނޮވޭޝަން މަސައްކަތް އަމިއްލަ ތަކެތީގައި ކޮށްދޭނެ ފަރާތެއް ހޯދުމަށް ބީލަން ހުށަހެޅުމުގެ ފުރުސަތު ހުޅުވާލުން\nތާރީޚު: 24 ޖަނަވަރީ 2021\nސުންގަޑި: 04 ފެބުރުވަރީ 2021 14:00\nވަޒީފާގެ ފުރުސަތު - ސޭލްސް އެސޮސިއޭޓް\nތާރީޚު: 20 ޖަނަވަރީ 2021\nސުންގަޑި: 27 ޖަނަވަރީ 2021 15:00\nސުންގަޑި: 28 ޖަނަވަރީ 2021 14:00\nސުންގަޑި: 24 ޖަނަވަރީ 2021 15:00\nވަޒީފާގެ ފުރުސަތު - ސީނިއަރ އެޑްމިނިސްޓްރޭޓިވް އޮފިސަރ\nސުންގަޑި: 21 ޖަނަވަރީ 2021 15:00


Eid bandhugai ves "Hiyaa" form balaigannaane | Mihaaru\nހިޔާ މަޝްރޫއުގެ ދަށުން ފްލެޓަށް ކުރިމަތިލީ މީހުންނަށް ފޯމު ދޫކުރަނީ-- ފައިލްފޮޓޯ/މިހާރު\n16 އޯގަސްޓް 2018 - 15:206comments\n"ހިޔާ" މަޝްރޫއުގެ ދަށުން ހުޅުމާލޭގައި އިމާރާތް ކުރާ ފްލެޓުތަކަށް ފޯމު ހުށަހެޅުމުގެ ފުރުސަތު ހައުސިން މިނިސްޓްރީން ހުޅުވައިލީ މިދިޔަ ޖޫން މަހުގެ ތިނެއްގަ އެވެ. ފްލެޓަށް ކުރިމަތިލާން ހުޅުވައިލީ 17 ކެޓަގަރީއަކަށް ބަހާލައިގެން ނެވެ.\nއެ މިނިސްޓްރީން ބުނީ ހައްޖު ދުވަހާއި އީދު ދުވަހުގެ އިތުރުން ހުކުރު ދުވަސް ފިޔަވައި އެހެން ދުވަސްތަކުގައި ވެސް ފޯމު ބަލައިގަންނާނެ ކަމަށެވެ. ފޯމު ބަލައިގަންނާނީ ހެނދުނު 10:00 އިން މެންދުރު 12:00 އަށް، މެންދުރު 2:00 އިން ހަވީރު 4:00 އަށެވެ.\nމި އަހަރުގެ ހައްޖު ދުވަހާއި އީދުގެ ބަންދަށް ފަހު ސަރުކާރު ހުޅުވޭނީ މި މަހުގެ ގަ އެވެ.\nހުޅުމާލޭގައި އިމާރާތްކުރާ ފްލެޓްތަކަށް ފުރުސަތު ހުޅުވައިލުމުން ގާތްގަނޑަކަށް 50،000 ފޯމު ވަނީ ނަގައިފަ އެވެ. ފްލެޓަށް ފޯމު ހުށަހެޅުމުގެ ފުރުސަތު މި މަހުގެ ނިޔަލަށް އޮންނާނެ އެވެ.\nއިތުރު ލިޔުންތައް ހުޅުމާލެ ފްލެޓް ހައުސިން ޔުނިޓް ހިޔާ މަޝްރޫއު ހައުސިން މިނިސްޓްރީ އަޟްހާ އީދު


ކޮލަމް - އެންމެފަސް\n15 ޑިސެންބަރ 2020\nބ. މާއްޑޫ ދަނޑުވެރިކަމަށް ދޫކުރަން ސަރުކާރުން ނިންމި ނިންމުމަށް ފާޑުކިޔުންތައް އަމާޒުވުމުން އެ ނިންމުން ފިޝަރީޒް މިނިސްޓްރީން ބަދަލުކޮށްފި އެވެ. ސަރުކާރުގެ ސްޓްރެޓަޖިކް އެކްޝަން ޕްލޭންގައި ކަނޑައެޅިފައިވާ ދަނޑުވެރިކަމުގެ ސިޔާސަތުތައް ތަންފީޒު ކުރުމުގެ ގޮތުން، މާއްޑޫ އާއެކު ހަ ރަށެއް ކުއްޔަށް ދޫކުރަން ނިންމައި އެކަން އިއުލާނުކުރީ މިއަހަރުގެ\nމާޅޮސް މަޑުލު ދެކުނުބުރީ ހިތާދޫއަށް އުފަން އިސްމާއިލް ނަސީރު (ޝެފް އިއްސެ) އަކީ ރާއްޖޭގެ އެއްމެ މައްޝޫރު ހޮޓާކަމަށްވާ ހުޅުލޭ އައިލެންޑް ހޮޓެލް (އެޗް އައި އެޗް) ގެ "2016 ވަނަ އަހަރު ލަގްްްްްޒަރީ ރެސްޓޯރެންޓް އެވޯޑް އިން އިންޓަނޭޝަނަލް ކުޒިން، އެންޑް އޭޝިއަން ކުޒިން އަދި 2015 ވަނައަހަރު ބެސްޓް ސްޓާފް އެވޯޑް" ލިބިފައިވާ ހަތްތަރީގެ ރެސްޓޯރ\nސިހުރު ވެރިންގެ ލައިވް އިވެންޓު..!\nހިތާދޫ އޮންލައިން | 18 ސެޕްޓެމްބަރ 2016\nސިހުރިވެރިން ގެ ލައިވް އިވެންޓެއް ، ނުވަތަ ކޯސް ، ނުވަތަ ކޯސް ޕިރިމިޔަރ ކުރުމުގެ ، ހަފްލާ ، އީދު ދުވަހު ފެށި ވާހަކަ ބުނުމުން ، ދިވެހިރާއްޖޭގެ ގިނަބަޔަކަށް ހައިރާން ކަމެއް ލިބިދާނެއެވެ. ނަމަވެސް މިކަންކަން ލޮލުން ފެނި ކަންފަތައް އަޑު އިވުނު ބަޔަކަށް އެއީ ހަމަ ޔަގީނުން ވެސް ވީކަމެއް ކަން އެގޭނެއެވެ. މިކަން ހިގައިފާނެކަމަށް ސިހުރުވެރިންގެ އިދާ�\nމިސަރުކާރު ވެރިކަމަށް އައީ އެތައްވައުދެއް ވެގެންނެވެ. އެތައްކަމެއް ރައްޔިތުންނަށް ކޮއްދެއްވާނެ ކަމުގައި ބުނުމުން ރައްޔިތުން އުފަލާއެކު ސަރުކާރު ހަވާލުކުރިއެވެ. އެ ވައުދުތަށް ފުއްދަން ސަރުކާރަށް ދަނީ މަސައްކަތްކުރަމުންނެވެ. ހުރިހާ ވަޢުދުތަށް ، ތަންފީޒުކުރަމުން ދާދިޔުމުގާ އެކަންކަމަކީ ރައްޔިތުންނަށް ކިހާމަންފާއެއްކުރާނެ ކަމެއްތޯ އެއީ އުފެދޭ �\nއެވެރިންގެ ރިޕޯޓު: 07 ފެބުރުއަރީގެ ބައެއް ސިއްތުތައް\nހިތާދޫ އޮންލައިން | 20 ޖޫން 2014\nމަޖުބޫރުކުރުވި ރައީސް އިސްތިޢުފާގެ ފޮރުވިފައިވާ ސިއްރުތަކުގެ ތެރެއިން މިހާރު ފޮޓޯތަކުން ފެންނަ ހުރި ބައެއް ފޮޓޯތަކުގެ ޚުލާޞާ އަޅުގަޑު މިތަނުގައި ލިޔެލާނަމެވެ. އެވެރިންގެ ރިޕޯޓްގެ ޒަރިއްޔާއިން މިފަހަރު އަޅުގަނޑު ހުށަހެޅުން ހުށަހަޅާނީ ޕޮއިންޓްތަކެއްގެ ގޮތުގައެވެ. (1) ރައީސް ނަޝީދުގެ އަނބިކަބަލުން ލައިލާ ޢަލީގެ މޭމަތިން ހެދުމުގެތެރެއަށް ސިފަ�\nއަޅުގަނޑު އެވެރިންގެ ރިޕޯޓުގެ ޒަރިއްޔާއިން ވިސްނައިދިނުމަށް ބޭނުންވަނީ ހަމަ އެންމެ ކަމެކެވެ. ފައިސާ ނެތިގެން އެއްކަމެއްވެސް ރަނގަޅަށް ނުވާ ވާހަކައެވެ. ހައްލަކީ ކޮބައިކަމެއް ނޭނގެ އެވެ. ދައުލަތުގެ ބަޖެޓުގައި ފައިސާ ނެތިގެން ނުވާ ކަމަކީ ރައްޔިތުންނަށް ދޭން ޖެހޭ ހިދުމަތްތަށް ނުދެވުމެވެ. ނަމަވެސް އިންތިހާއަށް ސިޔާސީ މަޤާމުތައް އިތުރު ކުރައްވާ ރާ�\nލިޔުނީ: ކިޔުންތެރިއެއް | 12 ފެބުރުއަރީ 2013\nގިޓާ ކޮނޑުގައި އަޅުވާލުމަށްފަހު އެއްވެފައިވާ މީހުންތަކާ ދިމާލަށް އަތް ހޫރުވާލީމެވެ. މުޅި ފަޒާ ގުގުމައިގެން ދާވަރަށް އެންމެންތައް ހަޅޭއްލަވައިގަތެވެ. ޒުވާން އަންހެންކުދިންތައް އުފުރަ އުފުރައިގެން އަހަރެންނާ ދިމާލަށް އަންނަހެންވެސް ހީވެއެވެ.އިނގިލިތަކުން ނަރުތަކުގައި ކޮއްޓައިލުމާއެކު އަނެއްކާވެސް މުޅިތަން ފަޅައިދެން ދިޔައެވެ. އަހަރެންގެ ސަޕޯ\nއަހަރެންގެ ދުވާ މެޝިން.\nހިތާދޫ އޮންލައިންގެ ކިޔުންތެރިއެއް | 20 ޖަނަވަރީ 2013\nކޮންމެދުވަހަކުވެސް ފަތިހުތެދުވެ ކޮންމެހެން ކުރަންހުންނަ ކަންތައްތައް ކޮށްލުމަށްފަހު، އޮފީހަށްދިއުމުގެ ކުރިން ކަސްރަތުކުރުމަކީ އަހަރެންގެ އާދައެކެވެ. އެކަން އާދައަކަށް ހަދަންޖެހުނީ މީގެ ހައެއްކަ އަހަރުކުރިން ޑަކުޓަރު ދިން އިންޒާރަކާ ގުޅިގެންނެވެ. މިކަމުގެ ސަބަބުން އަހަރެންގެ ހަށިގަނޑު ލުއިވެ ކުރިން އެހުންނަ "ސަމައްތަރު" ހެޔޮކަން ފިލައި ހިގައ�\n(މިއީ ޙަޤީޤީ ހާދިސާއެއްގެ މައްޗަށް ބިނާކޮށް ލިޔެފައިވާ ލިޔުމެކެވެ. މިކަން ދިމާވީ ކޮންދަރިވަރަކަށް ކަން ދަންނާނެ ބައެއް މުދައްރިސުން މިހާރުވެސް ހިތާދޫ ސްކޫލްގައި ތިބޭނެހެން ހީވެއެވެ. އެހެންވިޔަސް އެ ދަރިވަރު ބޭޒާރު ނުވާނެކަން ޔަގީންކުރަމުން ލިޔުން ކުރިއަށް ގެންދަމެވެ.) އެއީ މީގެ އަހަރުތަކެއް ކުރިއެވެ. އަޅުގަނޑުމެން ކުޑައިރެވެ. ރަށު މަދަރުސާގަ�\nހޭލުންތެރިކަން އިތުރު ކުރަންވީއެވެ.\n| 29 ޑިސެންބަރ 2012\n'ހޭލުންތެރިކަން' މި ބަސް އުފެދިފައި މިވަނީ 'ހޭލުން' މިބަހުން ކަމަށް ފެނެއެވެ.'ހޭލުން' މިބަހުގެ ހަތަރު މާނައެއް ދިވެހިބަސްފޮތުގައި ވެއެވެ. އޭގެތެރެއިން މިލިޔުމާ ގުޅުންހުރި މާނައަކީ ތަންދޮރު އެނގުމެވެ. އެހެންވީމާ، ހޭލުންތެރިކަމަކީ ތަންދޮރު އެނގުމެވެ. ބައެއް މީހުންގެ ބަހުން ނަމަ ނުވަތަ "ރޯފިލާފައި" ހުރުމެވެ. ސަރުކާރުގެ އޮފީސްތަކުންނާ ޖަމްޢިއްޔާ، ޖަ\nއޮފީހުން ނުކުތްތަނުން މަދްރަސީދައުރުގެ ރަހުމަތްތެރިއަކާ ދިމާވިއެވެ.ހާލުއަހުވާލު އޮޅުންފިލުވާލުމަށްފަހު، މިހިސާބަށް އައިސްގެން ތިޔައުޅެނީ ކޮންކަމަކުތޯ ސުވާލުކޮށްލީމެވެ. އޭނާ އެދެއްކި ވާހަކަތަކުން އަޅުގަނޑުދިޔައީ ފިތްކަނޑައިގެންނެވެ. އަހަރެމެން ދެމީހުންވެސް ތައުލީމު ހާސިލުކުރީ އެއްތަނަކުން އެއްރޮނގަކުން، އެއްދުވަސްވަރެއްގައެވެ. ދެމީހުނ�\nމިއީ ހިތާދޫ އޮންލައިން އަށް ކިޔުންތެރިއަކު ފޮނުވާފައިވާ ލިޔުމެކެވެ. މިލިޔުމުގެ ވެރިފަރާތުގެ ހުއްދަ ނެތި އެއްވެސް ސައިޓެއްގެ ޝާޢިޢްކުމަކީ މަނާކަމެކެވެ. ޝަރީފަކީ އަޅުގަނޑު ކުޑައިރުގެ މާ ގާތް ރައްޓެއްސެކެވެ. ދެމީހުން އެކުވެރިކަމުގެ ތެރިއިން އެކަކު އަނެކަކުގެ ސިއްރުވެރިއަކަށްވެސް ވަނީ ވެވިފައެވެ. ދެމީހުންވެސް އެކު އުޅުމާއި ކުޅުމުގައި ޅަދުވަސް ވ�


ޑރ. ޝީނާގެ އަންދާޒާތައް ވަރަށް ދިމާވޭ، އެ ނަސޭހަތްތައް ސީރިއަސްކޮށް ނަންގަވާ: ޑރ. މޫސަ – Dhen.mv\nޑރ. ޝީނާގެ އަންދާޒާތައް ވަރަށް ދިމާވޭ، އެ ނަސޭހަތްތައް ސީރިއަސްކޮށް ނަންގަވާ: ޑރ. މޫސަ\nApril 25, 2020 - 5:14 pm\nރާއްޖެއިން ކޮވިޑް ޖެހޭނެ މީހުންގެ އަދަދާއި މަރުވާނެ ކަމަށް ލަފާކުރާ އަދަދު ކަމަށް ޑރ. ޝީނާ މޫސާ ކުރެއްވި އަންދާޒާ ވަރަށް ދިމާވާ ކަމަށާއި އެ ނަސޭހަތްތައް ސީރިއަސްކޮށް ނެގުމަށް ޖީއެމްއެޗްގެ ޑރ. މޫސާ ހުސެއިން ވިދާޅުވެއްޖެއެވެ.\nރ. މޫސަ ފޭސްބުކްގައި ކުރެއްވި ޕޯސްޓެއްގައި ވިދާޅުވީ ޑރ. ޝީނާ އަކީ ކެރިއަރުގައި އޭނާއާ ބައްދަލުވި އެންމެ މަސައްކަތްތެރި ވިސްނުންތޫނު އެކަކު ކަމަށެވެ.\nޑރ. ޝީނާ ވަނީ 2007 ވަނަ އަހަރު ހެލްތު މިނިސްޓްރީގެ ޑިރެކްޓަރ ޖެނަރަލަ އޮފް ހެލްތު ސާވިސް އަދި ޕާމަމެންޓް ސެކްރެޓަރީގެ މަގާމު އަދާ ކުރައްވާފައެވެ.\n"އަޅުގަނޑު އެމްޕީއެޗް ފުރިހަމަކުރުމަށްފަހު، އެޗްވަންއެންވަން އައުޓް ބްރޭކްގައި ނޭޝަނަލް ކޮންޓިޖެންސީ ޕްލޭންގައި މަސައްކަތް ކުރި އިރު، ޑރ. ޝީނާއާ އެކު މަސައްކަތް ކޮށްލުމުގެ ފުރުސަތު ލިބުނު، އޭރު ޑރ. ޝީނާއާއެކު މަސައްކަތް ކުރުމުގެ ތެރޭގައި އަޅުގަނޑަށް އެނގުނީ އެކަމަނާގެ ގާބިލްކަން. އަދި އެކަމަނާ މައްސަލަތަކާ ކުރިމަތިލާ ގޮތާއި ހައްލު ކުރާ ގޮތް ވަރަށް ވެސް ފުރިހަމަ." ޑރ. މޫސަ ވިދާޅުވިއެވެ.\nމޫސަ ވިދާޅުވީ ޑރ. ޝީނާގެ އަންދާޒާތައް އެބަ ދިމާވާ ކަމަށާއި ފުރުސަތު ދީފި ނަމަ މި ބަލިމަޑުކަމުގައި އެކަމަނާ ދޭ ލަފާއާއި އިރުޝާދަކީ އެންމެ އަޑުއެހުމާއި އަމަލުކުރުމަށް އެންމެ ރަނގަޅު އިރުޝާދުތައް ކަމަށް ގަބޫލު ކުރާ ކަމަށެވެ.\n"އަޅުގަނޑު އެދެން ހުރިހާ ދިވެހިންގެ ފަރާތުން ވެސް ޑރ. ޝީނާގެ އިރުޝާދުތައް ބޯލަނބައި އެކަންތައްތަކަށް އަމަލުކުރަން. އޭރުން މިހާލަތުން އަރައިގަތުމަށް އެޙިއަކަށް ވާނެ. ކޮވިޑް-19އާ ގުޅިގެން ޑރ. ޝީނާ ގައުމަށްޓަކައި އެ ކޮށްދެއްވާ މަސައްކަތައް ހިތުގެ އެންމެ ފުންމިނުން ޝުކުރު ދަންނަވަން." ޑރ. މޫސަ ވިދާޅުވިއެވެ.\nދާދި ފަހުން ބޭއްވި ނޫސްވެރިންގެ ބައްދަލުވުމެއްގައި ޑރ. ޝީނާ ވިދާޅުވީ ކުރިއަށް އޮތް 21 ދުވަސް ތެރޭގައި ރާއްޖޭގައި ފަރުވާ ނުދެވޭ ވަރަށް ބަލި މީހުން ގިނަވެ ބޭނުންވާ ވަރަށް ވަސީލަތްތައް ނެތި 2000 ވަރަކަށް މީހުން މަރުވެދާނެ ކަމުގެ ބިރު އެބައޮތް ކަމަށެވެ.\nކެޕިޓަލް އިމާރާތުން ދުންއަރާތީ،އިމާރާތް ލޮކްޑައުންކޮށް ބައިޑަންގެ ހުވާ ކުރުމުގެ ރިހާސަލް ކެންސަލްކޮށްފި


Dhauvaa ah Fiyaz inkaaru,7noosveriaku dhifaaee hekinge gothugai | Mihaaru\nފިޔާޒު: އޭނާ އަށް ދައުވާކުރަނީ ފުލުހެއްގެ ގައިގައި ޖެހި ކަމަށް ބުނެ --ފޮޓޯ/ފޭސްބުކް\nފިޔާޒް ދައުވާ އަށް އިންކާރު، ހެކިންގެ ގޮތުގައި ހަތް ނޫސްވެރިއެއް\n14 ޖޫން 2016 - 19:185comments\nމިދިޔަ އަހަރުގެ ނޮވެމްބަރު މަހުގެ ފަހުކޮޅު މުލިއާގެ ކައިރިން ފެނުނު ގޮވާ އެތި، ނުގޮވާ ގޮތް ހެދުމަށް ސްޓޭޑިއަމް ސަރަހައްދު ބަންދުކޮށްގެން ފުލުހުން ހަރަކާތްތެރިވި ވަގުތު އެ ސަރަހައްދުގައި ހަރަކާތްތެރިވި ފުލުހަކަށް ހަމަލާދިން ކަމަށް ބުނެ ފިޔާޒަށް ދައުވާކުރަނީ ގައިގައި އަތް ލުމުގެ ދައުވާ އެވެ.\nއެ މައްސަލައިގައި މިއަދު ބޭއްވި އަޑުއެހުމުގައި ފިޔާޒް ވަނީ އެ ދައުވާ އަށް އިންކާރުކޮށް، އެފަދަ ކަމެއް ނުކުރާ ކަން ސާބިތުކުރުމަށް ހަތް ނޫސްވެރިއަކާއި އެ ދުވަހު ރާއްޖެ ޓީވީގެ ލައިވް ކަވަރޭޖް ހުށަހަޅައިފަ އެވެ. ނޫސްވެރިންގެ ތެރޭގައި ހިމެނެނީ އެވަގުތު ފިޔާޒާ އެކު އެތަނުގައި ހަރަކާތްތެރިވި އެކި މީޑިއާތަކުގެ ނޫސްވެރިންނެވެ.\nފިޔާޒާ ދެކޮޅަށް ވެސް ދައުލަތުން މިއަދު ވަނީ ތިން ފުލުހެއްގެ ނަން ހުށަހަޅައިފަ އެވެ. އެއީ ފިޔާޒު ޖެހި ކަމަށް ބުނާ ފުލުސް މީހާ އާއި ޖެހި މަންޒަރު ފެނުނު ކަމަށް ބުނާ ދެ ފުލުހެކެވެ.\nފިޔާޒްގެ އިތުރުން ރާއްޖެ ޓީވީގެ އިތުރު ދެ ނޫސްވެރިއަކަށް ވެސް އެރޭގެ ހާދިސާއާ ގުޅިގެން ދައުވާ ކުރެ އެވެ. އެކަމަކު އެ ދެ މީހުންގެ މައްސަލަ ކުރިއަށް ގެންދަނީ ވަކިންނެވެ.\nއިތުރު ލިޔުންތައް ކުށްކުރުން ނޫސްވެރިކަން ފުލުހުން ކްރިމިނަލް ކޯޓް ރާއްޖެ ޓީވީ ނޫސްވެރިން


ކިތާބުލް މުޤައްދަސް ފެށުން 13\nއަބްރާމް އާއި ލޫޠުގެ ވަކިވުން\n1 ދެން އަބްރާމް އާއި ސާރާއީ އެމީހުންނަށް މިލްކުވެގެންވީ ތަކެއްޗާއިގެން ދެކުނުގެ ސަހަރާއަށް ވަޑައިގަތެވެ. އަދި އެމީހުންނާއިއެކު ލޫޠުގެފާނު ވެސް ވަޑައިގަތެވެ.2އަބްރާމް އަތުގައި ގެރިބަކަރިއާއި ކަންބަޅިތަކުގެ އިތުރުން ރަނާއި ރިހި ގިނަވެ މިހާރު ވަނީ މުއްސަނދިވެފައެވެ. 3-4 އަބްރާމް ދެކުނުގެ ސަހަރާގެ އެއްތަނުން އަނެއްތަނަށް ދަތުރު ކުރައްވާ، އުތުރުގެ ސަރަހައްދުގައިވާ ބައިތުއީލްއާއި ޢާޔަ އަވަށުގެ ދެމެދުގައި ފޭލިގެ ޖެއްސެވިއެވެ. މިތަނަކީ މީގެ ކުރިންވެސް އެތަނެއްގައި އެކަލޭގެފާނު ފޭލިގެ ޖެއްސެވުމަށް ފަހު ޤުރުބާން ކުރުމަށްޓަކައި އަށި ބިނާކުރެއްވި ތަނެވެ. އަދި މިތަނުގައި އެކަލޭގެފާނު މާތްރަސްކަލާނގެ ކިބަފުޅަށް އަޅުކަން ކުރެއްވިއެވެ.5ލޫޠުގެފާނު ވެސް އެކަލޭގެފާނުގެ ކަންބަޅިތަކާއި އެހެނިހެން ޖަނަވާރުތަކާއި އަޅުންނާއި އަދި އާއިލާ ގޮވައިގެން އަބްރާމް އާއިއެކު ވަޑައިގަތެވެ. 6-7 ނަމަވެސް މިދުވަސްވަރު ކަންޢާނުގެ އަހުލުވެރިންނާއި ފަރިއްޒީނުގެ އަހުލުވެރިން މި ސަރަހައްދުގައި ދިރިއުޅެމުން ދިއުމުގެ ސަބަބުން އަބްރާމް އާއި ލޫޠުގެފާނުގެ ޖަނަވާރުތަކަށް ކާންދޭނޭފަދަ ބޮޑު ވިނަ ބިމެއް އެ ސަރަހައްދަކު ނެތެވެ. މިގޮތަށް ދިމާވުމުން އެމީހުންގެ ޖަނަވާރުތައް ބަލަހައްޓާ މީހުންގެ މެދުގައި ދެބަސްވުން އުފެދި ޒުވާބު ފެށުނެވެ. 8 މިގޮތަށް މިކަން ދިމާވުމުން އަބްރާމް ލޫޠުގެފާނަށް ވިދާޅުވިއެވެ. ”އަހަރެމެންނަކީ އެއް އާއިލާއެއްގެ ދެމީހުން. އަހަރެމެން އެކަކު އަނެކަކުދެކެ ރުޅިއައިސްގެން ނުވާނެ. އަދި އަހަރެމެން ދެމީހުންގެ މަސައްކަތު މީހުންވެސް އެކަކު އަނެކެއްގެ ގަޔަށް އަތްލައި ހަދައިގެން ނުވާނެ.9ތިބާ ޚިޔާރު ކުރާ ތަނަކުން ބިން ޚިޔާރު ކުރުމަށް ބިން އެބައޮތް. ދެމީހުން ވަކިން ދިރިއުޅެމާ ހިނގާ. ތިބާ އުތުރުގެ ސަރަހައްދު ޚިޔާރު ކުރާނަމަ އަހަރެން ދެކުނުގެ ސަރަހައްދަށް ހިނގައިދާނަން. ތިބާ ދެކުނުގެ ސަރަހައްދު ޚިޔާރު ކުރާނަމަ އަހަރެން އުތުރުގެ ސަރަހައްދަށް ހިނގައިދާނަން.“\n10-11 ވަށައިގެންވާ ހުރިހާ ތަނަކަށް ލޫޠުގެފާނު ބެއްލެވުމަށް ފަހު އުރުދުންގެ ވާދީގައިވާ، ފެންލިބެން އޮތްތަނެއް ފެނިވަޑައިގަތެވެ. މާތްރަސްކަލާނގެ، ޢަދަންގައި ހެއްދެއްވި ބަގީޗާއާއި މިޞްރުގައިވާ ފެހިގަސްތައް ފަދައިން އުރުދުން އިން ޞޫޣަރު އާއި ހަމައަށް އޮތް މި ވާދީ ޚިޔާރު ކުރެއްވުމަށް ފަހު އެތަނަށް ވަޑައިގަތުމަށް އެކަލޭގެފާނު ދަތުރު ފެއްޓެވިއެވެ. މި ހިސާބުން އަބްރާމް އާއި ލޫޠުގެފާނު ވަކިވެވަޑައިގަތެވެ. މިކަން މިގޮތަށް ދިމާވީ މާތްރަސްކަލާނގެ ސަދޫމާއި ޢަމޫރަތު ނެތިކުރެއްވުމުގެ ކުރީގައެވެ. 12 އަބްރާމް ކަންޢާނުގައި މަޑުކުރެއްވިއެވެ. ނަމަވެސް ލޫޠުގެފާނު ވާދީގެ ތެރޭގައި ސަދޫމުއާ ވަރަށް ގާތުގައި ވަޒަންވެރިވެ ވަޑައިގަތެވެ. 13 އެރަށުގެ މީހުންނަކީ މާތްރަސްކަލާނގެ މަނާކުރައްވާފައިވާ ނުބައި ނުލަފާ ކަންތަކެއްކުރާ ނުބައި ބަޔެކެވެ.\nއަބްރާމް (އިބްރާހީމްގެފާނު) ހަބްރޯންއަށް ވަޑައިގަތުން\n14 އަބްރާމްއާއި ލޫޠުގެފާނު ވަކިވީ ފަހުން މާތްރަސްކަލާނގެ އަބްރާމަށް ވަޙީކުރެއްވިއެވެ. ”އުތުރާއި ދެކުނާއި އިރުމައްޗާއި ހުޅަނގަށް ބަލާލަބަލަ. 15 ތިބާއަށް ތިޔަ ފެންނަ ހުރިހާ ސަރަހައްދަކުން ތިބާއަށާއި ތިބާގެ ދަރިފަސްކޮޅަށް ތިމަންކަލާނގެ އަބަދަށްޓަކައި ބިންދޭނަން. 16 ތިމަންކަލާނގެ ތިބާގެ ދަރިފަސްކޮޅު ދުނިޔޭގައިވާ ވެއްޔަށްވުރެން އިތުރުކުރައްވައި ގުނާ އަދަދު ނުކުރެވޭ ވަރަށް ގިނަ ކުރައްވާނަން. 17 މިހިސާބުގަނޑުގެ އެއްކޮޅުން އަނެއްކޮޅަށް ފައިމަގުގައި ދަތުރުކުރޭ. އެތަންތަނަކީ އަހަރެން ތިބާއަށް ދޭނެ ބިންތައް.“ 18 އެހިނދު އަބްރާމް އެކަލޭގެފާނުގެ ފޭލިގެ ނަންގަވައިގެން ދަތުރުކުރައްވާ ގޮސް ޙަބްރޫނުގެ ސަރަހައްދުގައިވާ މަމްރާގެ ބޮޑެތި ގަސްތަކުގެ ކައިރީ ފޭލިގެ ޖެއްސެވިއެވެ. މިތަނުގައި އެކަލޭގެފާނު މާތްރަސްކަލާނގެ ކިބަފުޅަށް އަޅުކަން ކުރެއްވުމަށްޓަކައި ޤުރުބާން ކުރުމަށް އައްޓެއް ބިނާކުރެއްވިއެވެ.


އަންނަ ރޯދަ މަހު ކަނޑޫދޫ މިރުހުގެ އަގު ބޮޑުތަނުން އުފުލޭނެ: ދަނޑުވެރިން | Jazeera\tއަންނަ ރޯދަ މަހު ކަނޑޫދޫ މިރުހުގެ އަގު ބޮޑުތަނުން އުފުލޭނެ: ދަނޑުވެރިން - Jazeera\nއަންނަ ރޯދަ މަހު ކަނޑޫދޫ މިރުހުގެ އަގު ބޮޑުތަނުން އުފުލޭނެ: ދަނޑުވެރިން\nޢަލީ ޔާމީން December 28, 2019 55 views0\nއަންނަ އަހަރުގެ ރަމަޞާން މަހު މިރުހުގެ އަގު ބޮޑުވާނެ ކަމަށް ދަނޑުވެރިން ބުނެފިއެވެ.\nރާއްޖޭގައި އެންމެ ބޮޑަށް މިރުސް ހައްދާ ކޮޅުމަޑުލު ކަނޑޫދޫގައި ދަނޑުވެރިކަން ކުރާ ބައެއް ދަނޑުވެރިން "ޖަޒީރާ ނިއުސް"އަށް މައުލޫމާތު ދެއްވަމުން ވިދާޅުވީ، މިހާރު ރާއްޖެއަށް ކުރަމުން އަންނަ ވިއްސާރަގައި ކަނޑޫދޫގެ ދަނޑުތަކަށް ބޮޑެތި ގެއްލުންތަކެއް ވަމުން އަންނަކަމަށެވެ.\nއެގޮތުން ދަނޑުތަކުގައި ފެންބޮޑުވެ ފޫނުބެއްދޭ ވަރުގެ ގެއްލުންތައް ވެފައިވާ ކަމުގައި ދަނޑުވެރިން ބުނެއެެވެ.\nކަނޑޫދޫ ކައުންސިލްގެ ރައީސް އަލީ ނާސިހް "ޖަޒީރާ ނިއުސް" އަށް މައުލޫމާތު ދެއްވަމުން ވިދާޅުވީ، މިފަހުން އެރަށް ކުރި ވިއްސާރައިގައި ދަނޑުތަކަށް ގެއްލުންވެގެން މިހާތަނަށް 56 ފަރާތަކުން ކައުންސިލަށް ރިޕޯޓްކޮށްފައިވާ ކަމަށެވެ.\nވަރަށް ބޮޑެތި ގެއްލުންތައް އަންނަނީ ވިއްސާރައިގެ ސަބަބަން ދަނޑުތަކަށް ލިބެމުން. އެގޮތުން ބައެއް ގަސްތައް ހަލާކުވެ، ބައެއް މިރުސް ކޮށިތަކަށް ވަނީ ގެއްލުން ލިބިފައި. މިހާތަނަށް 56 ފަރާތަކުން ވަނީ ގެއްލުން ލިބިގެން ކައުންސިލަށް ރިޕޯޓްކޮށްފައި- ކައުންސިލްގެ ރައީސް ނާސިހް ވިދާޅުވިއެވެ.\nނާސިހް ވިދާޅުވީ، މިދިޔަ ރަމަޞާން މަހު މިރުހުގެ އަގު ބޮޑުވީ އެކަށީގެންވާ ވަރަށް މިރުސް ސަޕްލައިކޮށް ނުދެވުން ކަމަށާއި، އެ މައްސަލައަށް ހައްލެއް ހޯދުމަށް ކަނޑޫދޫގެ ދަނޑުވެރިން ދުރާލާ ވަރަށް ގިނަ ތައްޔާރީތައް ވަމުން އައި ކަމަށެވެ. ނަމަވެސް ވިއްސާރައިގެ ސަބަބުން ރަމަޞާން މަހަށް ހާއްސަކޮށްގެން ދަނޑުވެރިން އިންދި ގިނަ މިރުސް ގަސްތަކަށް ގެއްލުންވެފައިވާ ކަމަށާއި، އެހެންވުމުގެ ސަބަބުން އަންނަ އަހަރުގެ ރަމަޞާން މަހު އެކަށީގެންވާ ވަރަށް މިރުސް ފޯރުކޮށްދިނުމުގައި ދަތިތަކެއް ކުރިމަތިވާނެ ކަމަށް ނާސިހް ވިދާޅުވިއެވެ.\nއާންމުކޮށް މިރުސް ބިދެވޭ ވަރު މިވަނީ6މަސް ހަތް މަހުން. އެހެންކަމުން މިހާރު މިރުސް ގަސް އިންދައިގެން ރަމަޞާން މަހާއި ދެމެދު މިއޮތް މުއްދަތުގައި މިރުސް ލިބޭނެ ކަމުގެ ޔަޤީންކަމެއް އަޅުގަނޑުމެންނަކަށް ނުދެވޭނެ. މި ސަބަބާއި ހުރެ މިއަހަރުގެ ރަމަޞާން މަހަށް ވުރެ އަންނަ އަހަރުގެ ރަމަޞާން މަހު މިރުހުގެ އަގު ބޮޑުވާނެ ކަމަށް ލަފާކުރެވޭ- ނާސިހް ވިދާޅުވިއެވެ.\nނާސިގް ވިދާޅުވީ، މީގެ ކުރިންވެސް ރަށަށް އުނދަ އެރުމާއި ވިއްސާރައިގެ ސަބަބުން ރަށުގެ ދަނޑުތަކަށް ލިބުނު ގެއްލުންތަކުގެ ތަފްސީލީ މައުލޫމާތު ކަމާބެހޭ ފަރާތްތަކަށް ހިއްސާކޮށްފައިވާނެ ކަމަށާއި، ނަމަވެސް މިއަދާ ހަމައަށްވެސް އެކަމަށް އެއްވެސް ބަދަލެއް ލިބިފައި ނުވާ ކަމަށެވެ. އަދި މިފަދަ ކަންކަމަކީ ކައުންސިލުން ހިތާމައާއި އެކު ފާހަގަކުރާ ކަންކަން ކަމުގައި ނާސިހް ވިދާޅުވިއެވެ.\nމިއަހަރުގެ ރަމަޞާން މަހު ކަނޑޫދޫ މިރުސް ކިލޯއެއް އެވްރެޖްގޮތެއްގައި ހުރީ 800ރ އިން މަތީގައެވެ.


އެމްއެންޑީއެފް ކޯސްޓްގާޑްއިން ދިވެހިރާއްޖޭގެ މަސް ކަނޑުތައް ހިމާޔަތް ކުރަމުން ގެންދާ ޕެޓްރޯލް ދަތުރެއްގައި ޑިފެންސް މިނިސްޓަރ ބައިވެރިވެވަޑައިގެންފި\nދިވެހިރާއްޖޭގެ މަސް ކަނޑުތައް ހިމާޔަތް ކުރުމަށް އެމްއެންޑީއެފް ކޯސްޓްގާޑްއިން ކުރަމުންގެންދާ ޕެޓްރޯލް ދަތުރެއްގައި މިނިސްޓަރ އޮފް ޑިފެންސް އެންޑް ނޭޝަނަލް ސެކިއުރިޓީ އޮނަރަބަލް އާދަމް ޝަރީފް ޢުމަރު ބައިވެރިވެވަޑައިގަންނަވައިފިއެވެ.\nޑިފެންސް މިނިސްޓަރުގެ މިދަތުރުފުޅަކީ ދިވެހިރާއްޖޭގެ މަސް ކަނޑުތައް ހިމާޔަތް ކުރުމަށް ސިފައިން ކުރަމުންދާ ބުރަ މަސައްކަތްތައް ގާތުން ބައްލަވާލައްވައި ސިފައިންގެ ބުރަ މަސައްކަތަށް ހިތްވަރު ދެއްވުމުގެ މަޤްޞަދުގައި ބައިވެރިވެވަޑައިގެންނެވި ދަތުރުފުޅެކެވެ.\nމިމަހު 18 ވަނަ ދުވަހު ކޯސްޓްގާޑް ޝިޕް ހުރަވީގައި ޑިފެންސް މިނިސްޓަރ ފެއްޓެވި މި ދަތުރުފުޅުގެ ތެރެއިން ކޯސްޓްގާޑް ޝިޕް ހުރަވީއިން ކުރި ޕްޓްރޯލްގައި، މިއަދު ހެނދުނު 7:30 ހާއިރު ހއ.ތުރާކުނުގެ ހުޅަނގު އުތުރުން 42 ނޯޓިކަލް މޭލު ބޭރުން ރާއްޖޭގެ ޚާއްޞަ އިޤްތިޞާދީ ކަނޑުގެ ސަރަހައްދުގެ ތެރެއިން6މީހުންނާއެކު ދަތުރުކުރި ސްރީލަންކާގެ މަސް ބޯޓެއް ވަނީ އަތުލައިގަނެފައެވެ. ރާއްޖޭގެ ޚާއްޞަ އިޤްތިޞާދީ ކަނޑުގެ ސަރަހައްދުން ފެނުނު މި މަސް ބޯޓު، އެމްއެންޑީއެފް ކޯސްޓްގާޑް ޝިޕް ހުރަވީގެ ބެލުމުގެ ދަށުން މިހާރު ވަނީ ހއ.އަތޮޅަށް ގެންގޮސްފައެވެ.


Kylie aa Kris Jenner ge faraathun eheege gothugai hand sanitizer – Iru\nކައިލީ އާއި ކްރިސް ޖެނާގެ ފަރާތުން އެހީގެ ގޮތުގައި ހޭންޑް ސެނިޓައިޒާ\nޝާޝާ·2އެޕްރީލް 2020\nމަޝްހޫރު ރިއަލިޓީ ޓީވީ ތަރި އަދި ޒުވާން ބިލިއަނަރ، ކައިލީ ޖެނާއާއި އޭނާގެ މަންމަ ކްރިސް ޖެނާގެ ފަރާތުން ކޮރޯނާވައިރަހާ ދެކޮޅަށް މަސައްކަތް ކުރާ ފަރާތްތަކަށް އެހީވުމުގެ ގޮތުން ހޭންޑް ސެނިޓައިޒާ ހަދިޔާ ކުރަން ނިންމައިފިއެވެ.\nޓީއެމްޒީ އިން ރިޕޯޓުކޮށްފައިވާ ގޮތުގައި، ކައިލީގެ ބްރޭންޑެއް ކަމަށްވާ ‘ކައިލީ ސްކިން’ އިން ހޭންޑް ސެނިޓައިޒާ އުފައްދައި، ކެލިފޯނިއާގެ ހޮސްޕިޓަލު ތަކަށް ހިލޭ ދިނުމަށް ވަނީ ނިންމައިފައެވެ. އަދި އެއީ ކޮރޯނާވައިރަހާ ދެކޮޅަށް ހޮސްޕިޓަލު ތަކުގައި އެންމެ އިސް ސަފުގައި މަސައްކަތް ކުރާ ސިއްހީ ޚިދުމަތްތެރިންނަށް އެހީވުމުގެ ގޮތުން ކުރާ ކަމެއް ކަމަށް ވަނީ ބުނެފައެވެ.\nނުރައްކާތެރި ކޮރޯނާވައިރަސް މުޅި ދުނިޔޭގައި ހަލުވިކަމާއެކު ފެތުރެން ފެށުމާއެކު، ހޭންޑް ސެނިޓައިޒާއާއި، މާސްކާއި، އަތްދޮންނަ ސައިބޯނި ލިބުން ވަނީ ދަތިވެފައެވެ. މިފަދަ ދަނޑިވަޅެއްގައި ކައިލީ އެފަދަ އެހީއެއް ވާން ނިންމުމުން ގިނަ ބަޔަކު އަންނަނީ ތަޢުރީފު ކުރަމުންނެވެ.\nހަމައެހެންމެ، ކައިލީއާއި އޭނާގެ ދައްތަ ކިމް ކާޑޭޝިއަން މީގެ ދުވަސްކޮޅެއް ކުރިން ވަނީ، ކޮރޯނާވައިރަސް ފެތުރުން ހުއްޓުވުމުގެ ގޮތުން ކޮންމެ މީހަކު 1 މިލިއަން ޑޮލަރު ވެސް ހަދިޔާ ކޮށްފައެވެ. އަދި ގޭގައި މަޑުކުރުމަށް އެމީހުންގެ ފޭނުންނަށް ނަސޭހަތްތެރިވެފައި ވެއެވެ.\nކައިލީ ޖެނާ އަކީ މިހާރު ދުނިޔޭގައި ހުރި އެންމެ ޒުވާން ބިލިއަނަރެވެ. ކައިލީއަށް އެ މަޤާމު ދީފައިވަނީ ފޯބްސް މެގަޒިނުން، މިދިޔަ އަހަރެވެ. އޭރު ކައިލީއަށް 21 އަހަރެވެ.


2023 ge Vote in mi sarukaarah hithikan fennaane: Umar\nކުރީގެ ހޯމް މިނިސްޓަރު އުމަރު ނަސީރު -- ފޮޓޯ: އަވަސް ފައިލް\nމިއީ ކުރީ ސަރުކާރަށް ވުރެ ވެސް ބޮޑަށް ކޮރަޕްޓް ވެފައިވާ ސަރުކާރެއް ކަން ޔަގީން ވެއްޖެ ކަމަށާއި އޭގެ ހިތިކަން ސަރުކާރަށް އިންތިހާބުގެ ވޯޓުގެ ނަތީޖާއިން ފެނިގެން ދާނެ ކަމަށް ކުރީގެ ހޯމް މިނިސްޓަރު އުމަރު ނަސީރު މިއަދު ވިދާޅުވެއްޖެ އެވެ.\nއުމަރު ނަސީރު މިއަދު ފޭސްބުކްގައި ކުރެއްވި ޕޯސްޓެއްގައި ވިދާޅުވީ، ވެލާނާ އިންޓަނޭޝަނަލް އެއާޕޯޓްގައި އެމްއޭސީއެލްއިން ބޮޑު ހޭދައެއް ކޮށްގެން ހަދާފައިވާ ސީޕްލޭން ޓާމިނަލް ކުއްޔަށް ދިނުމުގެ މައްސަލަގާއި ސަރުކާރުން މިހާރު ނިންމާފައިވާ ގޮތް ވެސް "ކޮރަޕްޓް" ކަމަށެވެ.\nއޭނާ ވިދާޅުވީ، ޓީއެމްއޭގެ މައްސަލަ ސަރުކާރުން ނިންމި ގޮތުގެ އިތުރުން ސަރުކާރުގެ އިސްވެރިންނާ ގުޅުން ހުރި ކުންފުނިތަކަށް ދެމުންދާ ފައިސާގެ ބޮޑެތި ބަދަލުތަކުން ވެސް އެމްޑީޕީގެ މި ސަރުކާރަކީ ކުރީގެ ސަރުކާރަށްވުރެ ކޮރަޕްޓް ސަރުކާރެއް ކަން ސާފުވާ ކަމަށެވެ. އަދި އޭގެ ހިތި ނަތީޖާ "2023 ގެ ވޯޓު ފޮށިން" ފެނިގެން ދާނެ ކަމަށް އޭނާ ވިދާޅުވި އެވެ.\n"ކޮންމެ ބަޔަކު ވެސް ވެރިކަމަށް އައުމަށް ފަހު ދުނިޔަވީ އެދުންތަކަށް ލެބި، މިސްރާބު ގެއްލި، ވީ ވައުދުތަކުގެ މަތިން ހަނދާން ނެތިގެންދޭ، މި އުޅުއްވާ ސިޔާސީ ލީޑަރުންތައް އިންތިހާބު ކޮށްގެން ލިބޭނީ އެކައްޗެއް. ވާނީ އެއް ގޮތެއް. ނުކުންނާނީ އެއް ނަތީޖާއެއް. މި ރާއްޖެ ދާންވީ މުޅިން އާ މިސްރާބަކަށް." އުމަރު ނަސީރު ވިދާޅުވި އެވެ.\nމި ސަރުކާރު އައި ފަހުން ވަރަށް ގިނަ ކުންފުނިތަކަށް ދައުލަތުން ބަދަލުގެ ގޮތުގައި ބޮޑެތި އަދަދުތަކުން ފައިސާ ދައްކަން ހުކުމް އައިސްފައިވެ އެވެ. އަދި ބަދަލު ދިނުމަށް އެދި ބައެއް ކުންފުނިތަކުން އާބިޓްރޭޝަނަށް ހުށަހަޅާފައި ވަނިކޮށް، ކޯޓުން ބޭރުގައި ކުންފުނިތަކާ މަޝްވަރާކޮށްގެން ވެސް ބަދަލުގެ ގޮތުގައި ފައިސާ ދައްކާފައިވެ އެވެ.\nސަރުކާރުން ބުނަނީ ކޯޓުން ބޭރުގައި ކުންފުނިތަކާ މަޝްވަރާ ކޮށްގެން ދެ ފަރާތުން އެއްބަސްވެވޭ އަދަދަކަށް ބަދަލުގެ ގޮތުގައި ފައިސާ ދައްކަމުން ދަނީ ޝަރީއަތުގައި އެ އާބިޓްރޭޝަން މައްސަލަ އަނެއް ފަރާތުން ކާމިޔާބުކޮށްފިނަމަ ދައުލަތަށް ދައްކަން ޖެހޭ އަދަދު ބޮޑުވެދާނެތީ އެވެ.\nއެކަމަކު އިދިކޮޅު ފަރާތްތަކުން ބުނާ ގޮތުން، ކޯޓުން ބޭރުން ބަދަލު ދެމުން ދަނީ ކޯޓުގައި އެ އާބިޓްރޭޝަން މައްސަލަ ކުންފުނިތަކަށް ކާމިޔާބު ނުވާނެ ކަން އެނގޭތީ އެވެ. އޭގައި ސަރުކާރުން އިދިކޮޅު ފަރާތްތައް ގޯސްކުރެ އެވެ. އެއީ ގާނޫނާ ހިލާފަށް ކުންފުނިތަކާ ވެފައިވާ އެއްބަސްވުންތައް އޭރުގެ ސަރުކާރުން އުވާލާފައިވާތީ ކަމަށް ބުނެ އެވެ.\nއޭގެ ފަހުން ވަކި ބަޔަކަށް ފައިދާވާ ގޮތަށް އާ ސީޕްލޭން ޓާމިނަަލް ދޭން އުޅޭ ކަމުގެ އަޑުފެތުރިފައި ވަނިކޮށް، ސަރުކާރުން ސީޕްލޭން ޓާމިނަލްގެ 5،300 އަކަފުޓޫގެ ސަރަހައްދެއް ޓީއެމްއޭއަށް ދޭން ނިންމި އެވެ. އެކަމަކު ޓީއެމްއޭއިން ބުނީ ކުރީގެ ސަރުކާރުން ފެށިގެން އެ ކުންފުންޏަށް އެމްއޭސީއެލް އިން ޔަގީންކަން ދެމުން ދިޔައީ 15 އަހަރުގެ ދުވަހަށް ޓާމިނަލް ދޭ ގޮތަށެވެ.\nއެކަމަކު އެ ގޮތަށް އެއްބަސްވެ ސޮއިކޮށްފައިވާ އެއްވެސް ލިޔެކިޔުމެއް ނެތެވެ. އެހެންކަމުން ސަރުކާރުން މިހާރު ނިންމާފައި ވަނީ އާ ސީޕްލޭން ޓާމިނަލްގެ 6،400 އަކަފުޓޫގެ ޖާގައެއް ދެ އަހަރުގެ މުއްދަތަށް ޓީއެމްއޭއަށް ދިނުމަށެވެ. އެއީ މަހަކު އަކަފޫޓަކަށް 10.35 ޑޮލަރު ދައްކާ ގޮތަށެވެ.\nއެހެން އޮޕަރެޓަރުންނަށް ވެސް ހަމަ މިހާރު ދޫކޮށްފައިވާ ޖާގައަށް ޓީއެމްއޭއަށް ދޭ ރޭޓުގައި ކުއްޔަށް ދިނުމަށްފަހު، ބާކީ އޮންނަ 21،000 އަކަމީޓަރު ޓެންޑަރުގެ އުސޫލުން އާންމުކޮށް ހުޅުވާލުމަށް ސަރުކާރުން ނިންމި އެވެ.\nއެމްޑީޕީ އުމަރު ނަސީރު ޕީޕީއެމް + އިދިކޮޅު ފަރާތްތައް ހިޔާނާތް ޕޮލިޓިކްސް


COVID-19 ge balimadukan fethuremundhaa minvaru dhanee ithuruvamun: HPA\nކޮވިޑް-19ގެ ބަލިމަޑުކަން ފެތުރެމުންދާ މިންވަރު ދަނީ އިތުރުވަމުން: އެޗްޕީއޭ\n-2weeks ago0- ރިމާހް އިސާ\nދިވެހިރާއްޖޭގައި ކޮވިޑް-19ގެ ބަލިމަޑުކަން ފެތުރެމުންދާ މިންވަރު ފާއިތުވެދިޔަ ދުވަސްތަކާއި އަޅާބަލާއިރު އަނެއްކާވެސް އިތުރުވަމުންދާ ކަމަށް ހެލްތު ޕްރޮޓެކްޝަން (އެޗްޕީއޭ)އިން ބުނެފިއެވެ.\nމިކަން ހާމަވެފައިވަނީ އެޗްޕީއޭއިން ރޭ އާންމުކޮށްފައިވާ ތަފާސްހިސާބުތަކުންނެވެ.\nއެޗްޕީއޭއިން ބުނީ މިމަހުގެ 8 ވަނަ ދުވަހާއި 14 ވަނަ ދުވަހާއި ދެމެދު ފްލޫ ކްލިނިކްތަކުން ޖުމްލަ 891 ސާމްޕަލް ނެގިފައިވާކަމަށެވެ. މީގެ ތެރެއިން 76 ސާމްޕަލް ނުވަތަ9އިންސައްތަ ވަނީ ކޮވިޑް-19 އަށް ޕޮޒިޓިވްވެފައެވެ. މިއީ ޕޮޒިޓިވްވާ މިންވަރުގެ އިތުރުވުމެއްކަމަށް އެފަރާތުން ވަނީ ބުނެފައެވެ. އެޗްޕީއޭއިން ބުނިގޮތުގައި ކޮވިޑް-19ގެ އެއްވެސް އަލާމާތެއް ހުރިނަމަ ފްލޫ ކްލިނިކަށް ދިއުމަކީ މުހިންމު ކަމެކެވެ.\nއެ އިދާރާއިން ބުނިގޮތުގައި ކޭސްތަކުގެ ޑަބަލިންގ ޓައިމްވެސް ވަނީ ކުޑަވެފައެވެ. ޑަބަލިންގ ޓައިމަކީ ކޭސްތައް މިހާރު ހުރި އަދަދުން ދެގުނަ ވުމަށް ނަގާ ދުވަސްތަކުގެ އަދަދެވެ. އެގޮތުން އެޗްޕީއޭގެ ތަފާސްހިސާބުތަކުން ދައްކާގޮތުގައި ފާއިތުވެދިޔަ ތިން ހަފްތާގައި ޑަބަލިންގ ޓައިމް ވަނީ ތިން ގުނަ ދަށްވެފައެވެ. ޖޫން މަހުގެ 24-30 އަށް މި އަދަދު 116ގައި ހުރިއިރު، ޖުލައިމަހުގެ 8-14 އަށް މި އަދަދު ހުރީ 39 ދުވަހުގައެވެ.\nމިކަމުގެ މާނައަކީ މިދިޔަ ތިން ހަފްތާއާއި އަޅާބަލާއިރު ބަލި ފެތުރޭ މިންވަރު އިތުރުވެގެން ދިއުމެވެ.\nއެޗްޕީއޭއިން އިތުރަށް ބުނިގޮތުގައި ޖުލައި މަހުގެ 8-14 ވަނަ ދުވަހުގެ ހަފްތާގައި ފެނުނު 300 ކޭސްގެ ތެރެއިން 91 ކޭސް ނުވަތަ 30 އިންސައްތަ ކޭސްތަކަކީ އެއްވެސް ކްލަސްޓަރއަކާއި ގުޅުމެއް ނެތް ކޭސްތަކެކެވެ. މިފަދައިން އިންޑެޕެންޑެންޓް ކޭސްތައް ގިނަވުމަކީ ބޮޑު ކޮމިއުނިޓީ ސްޕެރެޑެއް އޮތްކަމުގެ ހެއްކެއްކަމަށް އެޗްޕީއޭއިން ވަނީ ފާހަގަކޮށްފައެވެ.\nއަދި ހަމަ އެ ހަފްތާއަކީ 17 އިންސައްތައިގައި، މި ބައްޔާއި ގުޅިގެން ހޮސްޕިޓަލްގެ އެނދުތައް އެންމެ ގިނައިން ބޭނުން ކުރެވުނު ހަފްތާއެވެ. އެޗްޕީއޭއިން ބުނިގޮތުގައި އުމުރުން 60 އަހަރުން މަތިން ޕޮޒިޓިވްވާ މީހުންނާއި، އެހެން ޚާއްސަ ސިއްހީ ހާލަތުތައް ހުންނަ ހުންނަ މީހުން ޕޮޒިޓިވްވުމުން އެނދުމަތިކުރެވެއެވެ.\nބަލި ފެތުރެމުންދާ މިންވަރު އިތުރުވުމާއި ގުޅިގެން މާލެސިޓީގައި ޚާއްސަ ފިޔަވަޅުތަކެއް އަޅައިފި012 hours ago\nމާލޭގެ މަގުމަތީގައި5މީހުންނަށްވުރެ އިތުރު މީހުން އެއްކޮށް އުޅުން މަނާކޮށްފި013 hours ago\nދިއްގަރު ބޯޓެއްގެ4ފަޅުވެރިޔަކު ކޮވިޑަށް ޕޮޒިޓިވްވެއްޖެ014 hours ago\nކުރިއަށް އޮތް ދެހަފްތާއަށް މާލޭގެ ސްކޫލްތަކުގެ ކިޔެވުން ކުރިއަށް ދާނީ އޮންލައިންކޮށް014 hours ago\nGovernment imposes movement restrictions in Malé City due to rise in number of cases012 hours ago\nކޮވިޑް-19 ބަލީގައި ދިވެހިރާއްޖެއިން 19ވަނަ މީހަކު ނިޔާވެއްޖެ017 hours ago\nރާއްޖެއިން ބޭރުން އަންނަ ދިވެހިންނަށް އެއާޕޯޓުން ކަރަންޓީން ލިޔުމެއް ދޭނެކަމަށް ބުނެފި017 hours ago\nކުރިއަށް އޮތް ތިން ދުވަހު ސަރުކާރުގެ އޮފީސްތައް ބަންދުވާނެ! 1 1 day ago


Biruverikamuga adhives 300 kudhin! | Mihaaru\n22 ޖެނުއަރީ 2020 - 08:173comments\nބިރުވެރިކަމުން އެ ކުއްޖާ ސަލާމަތްވި ނަމަވެސް، މި ފަދަ ކިތަންމެ ކުދިންނެއް އެބަ ތިއްބެވެ.\nމިދިޔަ އަހަރު އެކަނި ވެސް 300 އަށް ވުރެ ގިނަ ކުޑަކުދިން އެ ބިރުވެރިކަން ވަނީ ތަޖުރިބާކޮށްފަ އެވެ.\nރާއްޖޭގައި ކޮންމެ ދުވަހަކުހެން، ކުޑަކުއްޖަކަށް ޖިންސީ ގޯނާއެއް ކުރިމަތިވެ އެވެ. ފަހަރެއްގައި މިއީ ގަބޫލުކުރަން ދަތި ވާހަކައަކަށް ވެދާނެ އެވެ. އެކަމަކު ތަފާސްހިސާބުތައް އެކަމަށް ހެކިދެ އެވެ. ޖެންޑާ މިނިސްޓްރީން އާއްމުކޮށްފައިވާ ގޮތުގައި ކޮންމެ މަހަކު ވެސް މަދުވެގެން 22 ކުޑަކުދިން، ޖިންސީ ޝިކާރައަކަށް ވެ ރިޕޯޓުކޮށްފައި ވެ އެވެ. ބައެއް މަސް މަހު އެ އަދަދު 40 އަށް ވުރެ ވެސް އިތުރެވެ. މުޅި އަހަރުގެ ތެރޭގައި 300 އަށް ވުރެ ގިނަ ކުޑަކުދިން، ކޮންމެވެސް މީހެއްގެ ޖިންސީ ޝިކާރައަކަށް ވެއްޖެ އެވެ. ނޫނީ ކޮންމެވެސް ސިފައެއްގައި އެ ބިރުވެރިކަން ތަހައްމަލުކޮށްފި އެވެ.\nމިއީ އަދި ރިޕޯޓު ކުރި އަދަދެވެ. ބިރުން، ސިއްރުކޮށްގެން ނޫނީ ކޮންމެވެސް ނުފޫޒަކާ ހެދި ފެންމަތި ނުވާ މި ފަދަ ކިތައް މައްސަލަ ހުންނާނެ ހެއްޔެވެ؟\nކަން ހިނގީ ފަސް އަހަރުގައި، އެކަމަކު އަދިވެސް ވޭނުގައި\nގއ. ކަނޑުހުޅުދޫގައި އުމުރުން އެންމެ ދެ އަހަރުގެ ކުއްޖަކު، ކާފަ އާއި މުނިކާފަގެ ޖިންސީ ޝިކާރައަކަށްވި ވާހަކަ ފެންމަތިވީ މުޅި ގައުމަށް ސިހުން ގެނުވަމުންނެވެ. ގިނަ ބަޔަކު ރުޅިވެރިކަން ފާޅުކޮށް، އެ މީހުންނަށް ހައްގު އަދަބު ދިނުމަށް ގޮވަމުން އަންނައިރު، އޭގެ ތެރޭގައި އެފަދަ އަނިޔާވެރި އަމަލުތައް ތަހައްމަލުކޮށްފައިވާ މީހުން ވެސް ހިމެނެ އެވެ.\nގއ. ކަނޑުހުޅުދޫގައި ދެ އަހަރުގެ އަންހެން ކުއްޖަކު ރޭޕް ކުރި މައްސަލަ އާއި ގުޅިގެން މާލޭގައި ޗައިލްޑް އެބިއުޒްއާ ދެކޮޅަށް ކުރި މުޒާހަރާ ފޮޓޯ:ނިޝާން އަލީ/މިހާރު\nސޯޝަލް މީޑިއާއަށް ބަންޑުން ކޮށްލާފައިވާ ޝުއޫރުތަކުން، އެއީ އަދިވެސް އަސަރު ނުކެނޑޭ އަދި ދުވަހަކު ވެސް ފިލާ ނުދާނެ ޒަހަމުތަކެއްކަން އެނގެ އެވެ.\nދެ އަހަރުގެ ކުއްޖާއަށް ލިބިފައިވާ އަނިޔާއިން، ފާތުމަތު ނުޒުހާއަށް ވެސް އެހާ ފުން އަސަރުތަކެއް ކުރުވީ އޭނާ ވެސް އެފަދަ ތަޖުރިބާއެއް ކޮށްފައި ހުރުމުންނެވެ. އޭރު އޭނާގެ އުމުރުން ފަސް އަހަރެވެ. އޭގެ 21 އަހަރު ފަހުން، އަދިވެސް އޭނާގެ ލޮލަށް އެ މަންޒަރުތައް ފެންނަ ފަދަ އެވެ.\n"އަދިވެސް ރޭގަނޑު ހޭލެވޭ ބިރުން. ހީވަނީ އެ މީހާ ކައިރީގައި ހުންނަހެން،" ޓްވިޓާގައި ނުޒުހާ ލިޔުނެވެ.\n"އޭގެ ފަހުން ކިިތަންމެ އަހަރެއް ވޭތުވިޔަސް، އަދި ވެސް މިއުޅެނީ ހަމަ އެ ވޭނުގައި،"\nއޭނާ ބުނާ ގޮތުން ތަކުރާރުކޮށް، ކިތަންމެ ފަހަރަކު އެ ގޯނާއާ ކުރިމަތިލާން ޖެހުނެވެ. އުމުރުން ހަތް އަހަރު ނުފުރެނީސް، ދެ މީހަކު އޭނާ ރޭޕްކުރި އެވެ. ކުށް ސާބިތުވެ، އޭގެ ތެރެއިން އެކަކު ޖަލުގައި ބަންދުކުރި ނަމަވެސް އޭނާއަށް ލިބުނު ހިތްހަމަޖެހުމެއް ނެތެވެ.\n"އަހަރެން ހިތަށް އަރަނީ މި ފަދަ ކިތައް ކުދިން އަދިވެސް އުޅޭނެ ބާއޭ؟" ޓްވީޓެއްގައި ނުޒުހާ ބުންޏެވެ.\nއެ ޓުވީޓަށް ޖަވާބު ދިން އެހެން މީހަކު ބުނިގޮތުގައި އުމުރުން ހަ އަހަރުގައި އޭނާއަށް ކުރިމަތިވި ގޯނާތަކުގެ ވާހަކަ، ވަކި ހިސާބަކުން ސިއްރުކުރީ އެވެ. ގާތް އެއްވެސް މީހަކު ގަބޫލު ނުކުރުމުން، ނުވާ ކަމަކަށް ހަދައިގެން އޭނާ ހުރީ އެވެ. އެކަމަކު ކޮންމެ ދުވަހަކު ވެސް އެ ވޭން ތަހައްމަލު ކުރާ ކަމަށް އޭނާ ބުންޏެވެ.\nއެ މީހުންގެ ޝަކުވާއަކީ އިންސާފު ނުލިބުމެވެ. ކަމާ ބެހޭ ފަރާތްތަކަށް މައްސަލަ ހުށަހެޅި ނަމަވެސް ވަކި ހިސާބަކުން ވާނުވާ ނޭނގުމެވެ. ހެކި ނެތުމާ އެކު އެ މީހުން ހައްޔަރު ނުކުރެވުމެވެ. މައްސަލަ ސާބިތު ނުވެ، އަނެއްކާވެސް މުޖުތަމައުގެ ތެރެއަށް ދޫވުމެވެ.\nކުޑަ ކުދިންނަށް ޖިންސީ ގޯނާގެ ކުށް ސާބިތުވެފައިވާ މީހުންގެ މައުލޫމާތާއި ފޮޓޯ ހިމެނޭ ގޮތަށް، 2015 ގައި ހަދާފައިވާ ދަފުތަރަކީ މި ފަދަ މީހުން ދެނެގަންނަން އޮތް އެހީއެކެވެ. އެ މީހުންގެ ވަނަވަރާއި ހުކުމާ ގުޅޭ މައުލޫމާތުތައް ލިސްޓުން ފެންނަން އޮތް އިރު، އޭގެ ތެރެއިން ބައެއް މީހުން، ހުކުމް ތަންފީޒުކޮށް އަނބުރާ މުޖުތަމައުގެ ތެރެއަށް ވަނީ ނުކުމެފަ އެވެ. އަދިި އެކަމުގެ ދައުވާ އުފުލުމަށް ފަހު، ކޮންމެވެސް ސަބަބަކާ ހުރެ ދޫވެފައި ތިބި މީހުން ވެސް އުޅެ އެވެ.\nނުރައްކާތެރި ބަޔަކު ދޫވެފައި!\nގދ. އަތޮޅު ރަށެއްގައި އެއްބަނޑު އެއްބަފާ ހަތަރު އަންހެން ކުއްޖަކާ ގަދަކަމުން ބަދު އަޚުލާގީ އަމަލު ހިންގިކަމުގެ ތުހުމަތު 2018 ގައި އުމުރުން 75 އަހަރުގެ މީހަކު ހައްޔަރުކުރި އެވެ. އުމުރުން 18 އަހަރު ނުފުރޭ އެ ކުދިންނާ ބެހުނު ކަމުގެ ތުހުމަތުގައި އެ މީހާގެ މައްޗަށް ދައުވާކުރި ނަމަވެސް، މިހާރު އޭނާ ހުރީ އަނެއްކާވެސް މުޖުތަމައުގެ ތެރެއަށް ދޫވެފަ އެވެ.\nމީގައި އޮތް އެންމެ ބޮޑު ނުރައްކަލަކީ ކުޑަކުދިންނަށް ޖިންސީ ގޯނާ ކުރާ މި ފަދަ މީހުންނަކީ ދެ ވަނަ ފަހަރަށް ވެސް އެ ފަދަ ކުށަކަށް އަރައި ނުގަނެވި ނުހުރެވޭ ފަދަ "ބިހޭވިއަރަލް ޑިސްއޯޑާ" ހުންނަ މީހުންނަށް ވުމެވެ. އެއް ކުއްޖަކަށް ޖިންސީ ގޯނާ ކުރި މީހެއް ކަމަށް ތުހުމަތު ކުރެވޭ ނަމަ، އިތުރު ކުދިންނަށް އެ ބިރުވެރިކަން އޮތުމުގެ ފުރުސަތު ބޮޑެވެ.\nއެހެންވެ، ކޮންމެ ސަބަބަކާ ހުރެ ވެސް މި ފަދަ މީހަކު މުޖުތަމައުގެ ތެރެއަށް ދޫވެފައި ހުރުމަކީ ހުރިހާ ކުޑަކުދިންނަށް އޮތް ނުރައްކަލެކެވެ.\nކުޑައިރު ލިބިފައިވާ ޖިންސީ ގޯނާތަކަށް، ނަފްސާނީ ފަރުވާ ދެއްވާ އައިމިނަތު ނިޔާޒާ ވިދާޅުވި ގޮތުގައި ގިނަ މީހުން ޖިންސީ ޝިކާރައަކަށް ހަދަނީ ކޮންމެވެސް ގޮތަކުން އެ މީހުންނާ ގިނައިން ބައްދަލުވެ އުޅޭ ކުދިންނެވެ. ރަހުމަތްތެރިކަމުގައި ނުވަތަ ތިމާގެ ކަމުގައި ވަދެ ނިކުމެ އުޅޭ ގެއަކުން ދިމާވެގެން، ނޫނީ ގޭގައި ދިރިއުޅޭ ކުދިންނާ ވެސް އެ މީހުން ބެހެ އެވެ.\nޖެންޑާ މިނިސްޓްރީން ވެސް ބުނެފައިވާ ގޮތުގައި މިހާތަނަށް ރިޕޯޓުކޮށްފައިވާ މައްސަލަތަކަށް ބަލާއިރު ގިނައީ ކުޑަކުއްޖާގެ އާއިލާއާ ގުޅުން ހުރި ނުވަތަ ދެކެފަރިތަ މީހެއްގެ ފަރާތުން ލިބޭ އަނިޔާތަކެވެ. މަގުމަތިން ފެންނަ ނުދަންނަ މީހުންނަށް ވުރެ ގޯނާ ކުރުން ގިނައީ އާއިލާގެ ތެރެއިންނެވެ.\nނިޔާޒާ ވިދާޅުވި ގޮތުގައި ގިނަ ފަހަރަށް އެ މީހުން ދިމާކުރަނީ، ހަމަނުޖެހުން ބޮޑު އާއިލާތަކުގެ ކުދިންނާ އެވެ. ހަދިޔާ ނުވަތަ ފައިސާ ދީގެން އެ ކުދިންގެ އިތުބާރު ހޯދަން މާ ފަސޭހަވެ އެވެ. އެހެންވެ، އޭނާގެ ނަސޭހަތަކީ ދަރިންނާއި ބެލެނިވެރިންނާ މެދު އޮންނަ ގުޅުން ވަރުގަދަ ކުރުމެވެ. އެ ފަދަ ކަމެއް ދިމާވެއްޖެ ނަމަ، ކުދިންނަށް އެ ވާހަކަ ހިއްސާކުރެވޭހާ ގާތްކަން ބޭއްވުމެވެ.\n"ގަބޫލު ވެސް ނުކުރެވޭ ފަދަ މީހަކު ވެސް އެ ފަދަ ކަމެއް ކޮށްފާނެ. އެކަމަކު ކުއްޖާ އެފަދަ ވާހަކައެއް ބުނެފި ނަމަ، އެކަން ޖެހޭނެ ސީރިއަސްކޮށް ނަގަން. އަދި ކުއްޖާ ކުށްވެރިކުރުމުގެ ބަދަލުގައި، އެކަން ރިޕޯޓު ވެސް ކުރަން ޖެހޭނެ،" ނިޔާޒާ ވިދާޅުވި އެވެ.\nއިދާރާތައް ހޭލައިފި، އުއްމީދެއް\nޖެންޑާ މިނިސްޓަރު ޝިދާތާ ޝަރީފް ރައްޔިތުންގެ މަޖިލީހުގެ ކޮމިޓީގައި ވާހަކަ ދައްކަވަނީ. ފޮޓޯ: ހުސައިން ވަހީދު/މިހާރު\nތުއްތު ކުއްޖާ ރޭޕް ކުރުން ވީ، ކަމާ ގުޅޭ އިދާރާތައް، އެ ފަދަ މައްސަލަތައް ބަލަމުން އައި ގޮތާ މެދު ސުވާލު އުފައްދައި އެކަން ރަނގަޅުކުރަން މަޖުބޫރުކުރުވި ކަމަކަށެވެ. ޖެންޑާ މިނިސްޓްރީ އާއި ފުލުހުންގެ ދައުރާ މެދު ވެސް ގިނަ ބަޔަކު ޝަކުވާ ކުރެ އެވެ. ކަމާ ގުޅޭ ހުރިހާ އިދާރާއަކުން ވެސް ކަންކަން މި އޮތީ އިސްލާހުކުރަން ޖެހިފަ އެވެ.\nއެންމެ ބޮޑު އުއްމީދެއް ލިބުނީ، ނުރައްކަލަށް ހުށަހެޅިފައިވާ ކުދިންނާއި އާއިލާތައް ދެނެގަނެ، ހަފުތާއެއްގެ ތެރޭގައި ދަފްތަރު ކުރަން ޖެންޑާ މިނިސްޓްރީއަށް އަންގަން ރައްޔިތުންގެ މަޖިލީހުގެ ހިއުމަން ރައިޓްސް އެންޑް ޖެންޑާ ކޮމެޓީން ފާސްކުރުމާ ގުޅިގެންނެވެ.\nޖެންޑާ ކޮމެޓީން ބުނިގޮތުގައި ނުރައްކަލަށް ހުށަހެޅިދާނެ އާއިލާތަކާއި ކުޑަކުދިން ދެނެގަންނާނެ މިންގަނޑުތައް ދެ ދުވަހުގެ ތެރޭގައި އެކުލަވާލައި، މަޖިލީހަށް ފޮނުވައި އެފަދަ ކުދިންނާއި އާއިލާތައް ދަފްތަރުކޮށް، މޮނީޓާ ކުރުމުގެ މަސައްކަތް ހަތް ދުވަހުގެ ތެރޭގައި ފަށަން ޖެންޑާ މިނިސްޓްރީއަށް ވަނީ އަންގައިފަ އެވެ. އަދި ޖިންސީ ގޯނާގެ ތުހުމަތުގައި ދައުވާ އުފުލުމަށް ފަހު ބަންދުން ދޫކޮށްލާފައިވާ މީހުން ދެނެގަނެ، އެ މީހުން ދޫކޮށްލި ސަބަބުތައް އަލުން ބެލުމަށާއި އެފަދަ މީހުން މޮނީޓާ ކުރާނެ ނިޒާމެއް 30 ދުވަހުގެ ތެރޭގައި ގާއިމް ކުރުމަށް ވެސް އެންގި އެވެ.\nކުޑަކުޑަ މުޖުތަމައުއެއްގައި، ކޮންމެ ދުވަހަކު ވެސް ކުއްޖަކަށް ޖިންސީ ގޯނާ ކުރުމަކީ އޭގެ ނުރައްކާ އިންތިހާއަށް އޮތްކަން ދައްކައިދޭ ހެއްކެކެވެ. ގިނަ ކަންތައްތަކެއް ފެއިލްވެފައިވާ ކަމާއި އިސްލާހު ކުރަން ޖެހޭކަން އެއިން އެނގެ އެވެ. އުއްމީދަކީ، ހިތާމަވެރި މި ހާދިސާއިން ބަދަލެއް ގެނެވުމެވެ.\nއިތުރު ލިޔުންތައް ކުށްކުރުން ކުޑަކުދިން ކުޑަކުދިންނަށް އަނިޔާކުރުން ކުޑަކުދިންނަށް އަނިޔާކުރުން ހުއްޓުވުން ޖެންޑާ މިނިސްޓްރީ


ނ.ވެލިދޫ، ދިވެހިރާއްޖެ ނަމްބަރު: GS07/IUL/2019/034\nނ.އަތޮޅު ތަޢުލީމީ މަރުކަޒުގެ ސެކިއުރިޓީ ބެލެހެއްޓުން\n1- މިމަދަރުސާގެ ސެކިއުރިޓީ 01 ޖެނުއަރީ 2020 އިން ފެށިގެން 31 ޑިސެމްބަރ 2020 ގެ ނިޔަލަށް ބަލަހައްޓައިދިނުމަށް ޝައުގުވެރިވާ ފަރާތްތަކަށް ބީލަން ހުށަހެޅުމުގެ ފުރުޞަތު ހުޅުވާލަމެވެ. މިމަސައްކަތަށް ކުރިމަތިލާ ފަރާތްތަކުގައި ހުންނަންޖެހޭ ޝަރުޠުތައް ބީލަންފޮތުގައި ބަޔާންކުރެވިފައިވާނެއެވެ.\n2- މިޕްރޮޖެކްޓާއި ބެހޭގޮތުން ބާއްވާ މަޢުލޫމާތު ދިނުމުގެ ބައްދަލުވުން އޮންނާނީ 2019ޑިސެމްބަރ 10 ވާ އަންގާރަ ދުވަހުގެ 10:00 ގައި ނ. އަތޮޅު ތަޢުލީމީ މަރުކަޒުގައެވެ.\n3- މަޢުލޫމާތު ދިނުމުގެ ބައްދަލުވުމުގައި ބައިވެރިނުވާ ފަރާތްތަކަށް ބިޑް ހުށަހެޅުމުގައި ބައިވެރި ނުވެވޭނެ ވާހަކަ ދެންނެވީމެވެ.\n4- މަޢުލޫމާތު ސާފުކުރެއްވުމަށާއި އަންދާސީހިސާބު ހުށަހެޅުމަށް ބަދަލުގައި އެހެން ފަރާތެއް ފޮނުވާނަމަ، އަންދާސީހިސާބު ހުށަހަޅާ ފަރާތުގެ ސިޓީއަކާއި ދިވެހި ރައްޔިތެއްކަން އަންގައިދޭ ކާޑުގެ ކޮޕީ އަދި ބަދަލުގައި އަންނަ ފަރާތުގެ ދިވެހިރައްޔިތެއްކަން އަންގައިދޭ ކާޑު ކޮޕީ ހުށަހަޅަންވާނެއެވެ.\n5- ބިޑް ހުޅުވުން އޮންނާނީ 2019ޑިސެމްބަރ 15 ވާ އާދިއްތަ ދުވަހުގެ 10:00 ގައި ނ. އަތޮޅު ތަޢުލީމީ މަރުކަޒުގައެވެ.\n6- މިޕްރޮޖެކްޓާގުޅޭ ބީލަން ފޮތް ލިބިލައްވާނީ މަޢުލޫމާތު ދިނުމުގެ ބައްދަލުވުމުގައި ބައިވެރިވާ ފަރާތްތަކަށެވެ.\nސޯސަންމަގު، ނ.ވެލިދޫ، ދިވެހިރާއްޖެ.\nސުންގަޑި: 10 ޑިސެންބަރު 2019 1000


ފޮރިން މިނިސްޓަރު ޔޫ.އެން އޮފީސް އޮފް ދަ ހައި ކޮމިޝަނަރ ފޮރ ހިއުމަން ރައިޓްސްގެ ވަފުދާއި ބައްދަލުކުރައްވައިފި\nނޫނު ޑެއިލީ 07 މާރޗް 20190ކޮމެންޓް ހަބަރު، ސިޔާސީ،\nޔޫ.އެން އޮފީސް އޮފް ދަ ހައި ކޮމިޝަނަރ ފޮރ ހިއުމަން ރައިޓްސްގެ ފަރާތުން ދިވެހިރާއްޖެއަށް ޒިޔާރަތްކުރައްވަމުން ގެންދަވާ ވަފުދުގެ ބޭފުޅުންނާއި މިނިސްޓަރ އޮފް ފޮރިން އެފެއަރޒް އަބްދުﷲ ޝާހިދު ބައްދަލުކުރައްވައިފިއެވެ.\nމާރޗް މަހުގެ3–7އަށް ރާއްޖެއަށް ޒިޔާރަތްކުރައްވަމުން ގެންދަވާ މިވަފުދުގައި އިސްކޮށް މަސައްކަތްކުރައްވަނީ ޔޫ.އެން އޮފީސް އޮފް ދަ ހައި ކޮމިޝަނަރ ފޮރ ހިއުމަން ރައިޓްސްގެ ރޫލް އޮފް ލޯ ޑިވިޝަންގެ ވެރިޔާ މިސް މޯނާ ރިޝްވާމީއެވެ. މި ބައްދަލުކުރެއްވުމުގައި މިނިސްޓަރ ޝާހިދު ވަނީ ރައީސް އިބްރާހިމް މުހައްމަދު ސާލިޙްގެ ސަރުކާރުން ޑިމޮކްރަސީގެ ހަމަތައް ނެގެހެއްޓުމަށާއި، އިންސާނީ ހައްޤުތައް ޙިމާޔަތްކޮށް ކުރިއެރުވުމަށް ދެއްވާ އަހައްމިއްޔަތުކަން ފާހަގަކުރައްވައި، އެއީ މިސަރުކާރުގެ ޚާރިޖީ ސިޔާސަތުގެ އެއް ތަނބުކަން ފާހަގަކުރައްވާފައެވެ. މީގެ އިތުރުން ޑިމޮކްރަސީއާއި އިންސާނީ ހައްޤުތަކުގެ ދާއިރާއިން ރާއްޖެއަށް އައިސްފައިވާ ކުރިއެރުމާއި ބެހޭ ގޮތުން ދެބޭފުޅުން މަޝްވަރާކުރެއްވިއެވެ. އަދި އދގެ އިންސާނީ ހައްޤުތަކާއި ބެހޭ ހައިކޮމިޝަނަރުގެ އޮފީހާއި ދިވެހިރާއްޖެއާއި ދެމެދު އޮތް ގުޅުން ހަރުދަނާ ވެގެންދާއިރު، އެކަމުގެ މުހިއްމުކަމުގެ މައްޗަށް އަލިއަޅުއްވާލައްވައި، އދގެ އެކި އިދާރާތަކާއި ސްޕެޝަލް ޕްރޮސީޖަރސް އެންޑް މެންޑޭޓް ހޯލްޑަރސް ރާއްޖެއަށް ވަޑައިގެން މަސައްކަތްކުރެއްވުމަށް ފުރުސަތު ދެއްވުމަށް ދިވެހި ސަރުކާރު އޮތީ ތައްޔާރަށްކަން މިނިސްޓަރ ޝާހިދު ފާހަގަކުރެއްވިއެވެ.\nޔޫ.އެން އޮފީސް އޮފް ދަ ހައި ކޮމިޝަނަރ ފޮރ ހިއުމަން ރައިޓްސްގެ ފަރާތުން ދިވެހިރާއްޖެއަށް ވަފުދެއް ވަޑައިގަތީ ރާއްޖޭގެ ޙާލަތު ބައްލަވައި، އިންސާނީ ހައްޤުތަކުގެ ޙާލަތު ރަނގަޅުކުރުމަށް ދިވެހި ސަރުކާރަށް އެހީތެރިވެވިދާނެ ދާއިރާތައް ދެނެގަތުމަށެވެ. މިމަސައްކަތުގައި އެވަފުދުން ވަނީ ކެބިނެޓްގެ ބައެއް ވަޒީރުންނާއި، ސަރުކާރުގެ ބައެއް އިދާރާތަކާއި މިނިވަން ބައެއް މުއައްސަސާތަކާއި ބައްދަލުކުރައްވާފައެވެ. މީގެ ތެރޭގައި ދާދި ފަހުން އެކުލަވާލެއްވި މަރާލާފައިވާ އަދި ގެއްލުވާލާފައިވާ މީހުންގެ މައްސަލަތައް ބަލާ ކޮމިޝަނާއި، ޖަލުތައް އޮޑިޓްކުރާ ކޮމިޓީގެ އިތުރުން މީހުން ބަންދުކުރެވޭ ބައެއް ތަންތަނަށް އެބޭފުޅުން ޒިޔާރަތްކުރެއްވިއެވެ. ޔޫ.އެން އޮފީސް އޮފް ދަ ހައި ކޮމިޝަނަރ ފޮރ ހިއުމަން ރައިޓްސްއާއި ގުޅިގެން ކުރެވޭ މަސައްކަތުގެ ތެރެއިން އިންސާނީ ހައްޤުތައް ހިމާޔަތްކޮށް ރައްކާތެރިކުރުމަށް ދިވެހި ސަރުކާރުން ކުރަމުންދާ މަސައްކަތްތަކަށް އެހީތެރިވެ، ލަފާ އެރުވުމަށް އިންސާނީ ހައްޤުތަކާއި ބެހޭ ޚާއްސަ މުޝީރެއް ރާއްޖެއަށް ކަނޑައެޅުމަށް ވަނީ ހަމަޖެހިފައެވެ.\nފޮރިން މިނިސްޓްރީގައި މިއަދު އޮތް މި ބައްދަލުވުމުގައި ރާއްޖޭގައި ހުންނަވާ އދގެ ރެޒިޑެންޓް ކޯޑިނޭޓަރ މިސް ޝޯކޯ ނޯޑާގެ އިތުރުން އޮފީސް އޮފް ދަ ހައި ކޮމިޝަނަރ ފޮރ ހިއުމަން ރައިޓްސްގެ އެސޯސިއޭޓް އެކްސްޕަރޓް މިސް ޗިއާކީ އޯޓާ ބައިވެރިވެވަޑައިގަތެވެ.


Haalu boduve covid baleegai ithuru meehaku niyaavejje | Hurihaa.mv\nހާލު ބޮޑުވެ ކޮވިޑް ބަލީގައި އިތުރު މީހަކު ނިޔާވެއްޖެ\nPublished on 12 Oct 2021, 11:26\nކޮވިޑް ބަލީގަައި މަރުވި މީހެއްގެ ޖަނާޒާ ކުރިއަށް ދަނީ. ފޮޓޯ: އަވަސް\nކޮވިޑް ޖެހިގެން ފަރުވާ ދެމުން ދިޔަ މީހަކު ނިޔާވެއްޖެ އެވެ.\nނިޔާވެފައި ވަނީ ގދ. ތިނަދޫގައި ހުންނަ ކޮވިޑް މަރުކަޒުގައި ފަރުވާކުރަމުން އައި ގއ. ގެމަނަފުށީ މީހެކެވެ.\nތިނަދޫ ކޮވިޑް ފެސިލިޓީގައި ފަރުވާ ދެމުން ދަނިކޮށް ނިޔާވެފައި ވަނީ ގެމަނަފުއްޓަށް ނިސްބަތްވާ އުމުރުން 80 އަހަރުގެ މީހެކެވެ. އަދި ކޮވިޑުގެ އަލާމާތްތައް ހުރުމުގެ ސަބަބުން އޭނާ އެ ފެސިލިޓީއަށް ގެންގޮސްފައިވަނީ މީގެ ހަފުތާއެއް ކުރިންނެވެ.\nއެ މީހާ ނިޔާވީ ކޮވިޑުގެ ސަބަބުން ހާލު ބޮޑުވެގެން ކަމަށާއި، ވެންޓިލޭޓަރަށްލައި، ފަރުވާދެމުން އަންނަނިކޮށް ކަމަަށް ގެމަނަފުށީ ކައުންސިލުން ވަނީ ރިޕޯޓުކޮށްފަ އެވެ.\nގެމަނަފުށި ކައުންސިލުން ބުނީ އެ މީހާއަކީ ކޮވިޑްގެ ބަލީގެ ސަބަބުން އެރަށުން ނިޔާވި ފުރަތަމަ މީހާ ކަމަށެވެ. އެރަށުން މިހާތަނަށް 243 މީހަކު ކޮވިޑަށް ޕޮޒިޓިވްވެފައިވާއިރު، މި ވަގުތު ގެމަނަފުށީގައި ކޮވިޑަށް 67 މީހަކު ފަރުވާ ހޯދަމުން ގެންދާ ކަމަށް އެ ކައުންސިލުން ބުނެ އެވެ.\nމި މަރާއެކު ރާއްޖޭގައި ކޮވިޑް ޖެހިގެން މަރުވި މީހުންގެ އަދަދު 235 އަށް އަރާފައިވާ އިރު، މިހާތަނަށް މަރުވި މީހުންގެ ތެރޭގައި ހިމެނެނީ 218 ދިވެހީންނާއި 17 ބިދޭސީންނެވެ.\nރާއްޖެ މިއަދު ކޮވިޑް-19 ގއ. ގެމަނަފުށި


Jinsee Goanaage Massalaigai NIC Ah Furihama Ah Ehbaarulun Dheefaivaane: Fuluhun – adduLIVE\nޖިންސީ ގޯނާގެ މައްސަލައިގައި އެންއައިސީއަށް އެއްބާރުލުން ދީފައިވާނެ\nJun 30, 2020, 19:00 ހަސަން ރަޝީދު\nހުޅުމާލެ ފަޅުގައި އޮތް ސަފާރީއެއްގައި ބިދޭސީ އަންހެނަކަށް ޖިންސީ ގޯނާކުރި މައްސަލައިގައި ނޭޝަނަލް އިންޓެގްރިޓީ ކޮމިޝަނަށް (އެންއައިސީ) ފުރިހަމައަށް އެއްބާރުލުން ދީފައިވާނެ ކަމަށް ފުލުހުން ބުނެފިއެވެ.\nފުލުހުން މިހެން ބުނެފައިމިވަނީ މި މައްސަލައިގައި ފުލުހުންގެ ފަރާތުން ބައެއް މައުލޫމާތު ލިބެމުން ނުދާ ކަމަށް ރައްޔިތުންގެ މަޖިލީހުގެ ކޮމިޓީގައި މިއަދު ބުނެފައިވަނިކޮށެވެ.\nއެކަމާ ގުޅިގެން ފުލުހުންގެ މީޑިއާ އޮފިޝަލް މިއަދު ވިދާޅުވީ ސަފާރީގައި ހިނގި ޖިންސީ ގޯނާގެ މައްސަލައާ ގުޅިގެން މިހާތަނަށް އެންއައިސީ އިން ފުލުހުންނަށް ފަސް ސިޓީއެއް ފޮނުވާފައިވާ ކަމަށެވެ.\n"އެއިން އެއްވެސް ސިޓީއެއްގައި ކޭސް ލޮގް ހޯދުމަށް އެދިފައެއް ނުވޭ، އަދި މިހާތަނަށް އެދިފައިވާ ކަންކަމަށް ފުރިހަަމައަށް އެއްބާރުލުން ދީފައިވާނެ ވާހަކަ ދަންނަވަން" އޮފިޝަލް ވިދާޅުވިއެވެ.\nމިނިވަން މުއައްސަސާތަކާ ބެހޭ ކޮމިޓީގެ މެމްބަރުންނަށް މައުލޫމާތު ދެއްވަމުން އެންއައިސީގެ މެމްބަރު ކާނަލް ރިޓަޔާޑް އަހުމަދު ޖިހާދް ވިދާޅުވީ ކޮންމެހެން ބޭނުންވާ ބައެއް މައުލޫމާތު ފޯރުކޮށްދިނުމަށް އެދި ސިޓީއެއް ފޮނުވާފައިވާނެ ކަމަށެވެ.\nއެގޮތުން އެ މައްސަލައިގައި ކުރިއަށް ދެވޭނީ އެ މައުލޫމާތުތައް ލިބިގެންކަމަށާއި އެ ސިޓީއަށް ފުލުހުން 29 ވަނަ ދުވަހު ޖަވާބު ދިން ކަމަށާއި، އެހެން ނަމަވެސް ހިއްސާކުރީ ހަމައެކަނި ކަން ހިނގާދިޔަ ގޮތްކަމަށް ޖިހާދު ވިދާޅުވި އެވެ. އަދި އެ މައްސަލައިގެ ތަހުގީގު ކުރިއަށްދާތީ އިތުރު މައުލޫމާތު ހިއްސާ ނުކުރެވޭނެ ކަމަށް ފުލުހުން ބުނެފައިވާކަން ފާހަގަކުރެއްވި އެވެ.\nއަދި މިކަމުގައި ފުލުހުން އަމަލުކުރި ގޮތުގެ ބައެއް ލިޔެކިޔުން ބޭނުންވާނެތީ އެތަކެތި ފޯރުކޮށްދިނުމަށް ލިޔުމުން ފުލުހުންގެ ކިބައިން އެދުނު ކަމަށް ޖިހާދް ވިދާޅުވި އެވެ. މީގެއިތުރުން މިފަދަ މައްސަލަތައް ލޮގް ކުރާނެ ކަމަށާއި، އެހެން ނަމަވެސް މި މައްސަލައިގައި އަދި ލޮގްޝީޓް ވެސް ލިބިފައި ނުވާކަމަށް ވިދާޅުވި އެވެ.


އަތޮޅުވެހި ޢިމާރާތް ބިޑަށްލައިފި – Ungoofaaru\nބަނޑޭރިގަނޑު/ޚަބަރު/އަތޮޅުވެހި ޢިމާރާތް ބިޑަށްލައިފި\nއިބްރާހީމް ޒަޔާން 27 އޯގަސްޓް 2019\nއުނގޫފާރުގައި ހުންނަ ރ އަތޮޅު ކައުންސިލްގެ އަތޮޅުވެހި އިމާރާތް ބިޑް ޢުޞޫލުން ދިގު މުއްދަތަށް ކުއްޔަށް ދިނުމަށް ރ އަތޮޅު ކައުންސިލުން ނިންމާފައިވާތީ، އެކަމަށް ޝައުގުވެރިވާ ފަރާތްތަކަށް އެފުރުޞަތު ކައުންސިލުން ހުޅުވާލައިފިއެވެ.\nރ އަތޮޅު ކައުންސިލްގެ ގޯތީގެ އިރުދެކުނު ކަންމަތީގައި ހުރި 14 ކޮޓަރި، ރެސްޓޯރަންޓް އަދި ފިހާރައަކާއި އަދި ހޯލެއް ހިމެނޭ ދެބުރިއަށްހުރި މިއިމާރާތުގެ ބިޑު ޑޮކިއުމެންޓް ވިއްކަން ހަމަޖެހިފައިވަނީ 26 އޯގަސްޓުން ފެށިގެން 04 ސެޕްޓެމްބަރުގެ ނިޔަލަށެވެ.\nމިކަމަށްއެދި ރ އަތޮޅު ކައުންސިލުން ކޮށްފައިވާ އިއުލާނު ތިރީގައި މިވަނީއެވެ.\nމިއިދާރާގެ އަތޮޅުވެހި ޢިމާރާތް ބިޑް ޢުޞޫލުން ދިގު މުއްދަތަށް ކުއްޔަށް ދިނުމާއި ގުޅޭ\nސުރުޙީގައި ދެންނެވިފައިވާ މިއިދާރާގެ އަތޮޅުވެހި ޢިމާރާތް ބިޑް ޢުޞޫލުން ދިގު މުއްދަތަށް ކުއްޔަށް ދިނުމަށް ކައުންސިލުން ނިންމާފައިވާތީ، އެކަމަށް ޝައުގުވެރިވާ ފަރާތްތަކަށް އެފުރުޞަތު ހުޅުވާލަމެވެ. މިގޮތުން 26 އޯގަސްޓުން ފެށިގެން 04 ސެޕްޓެމްބަރުގެ ނިޔަލަށް ބިޑް ގަންނަން ސައުގުވެރިވެލައްވާ ފަރާތްތަކަށް މިދެންނެވުނު މުއްދަތުގެ ތެރޭގައި ބަންދު ނޫން ކޮންމެ ދުވަހެއްގެ ހެނދުނު 09:00 ން 12:00 ށް މިއިދާރާއިން ބިޑް ވިއްކަމުންދާނެއެވެ. ބިޑް ވިއްކުމަށް ހަމަޖެހިފައިވާ އަގަކީ ދިވެހިންނާއި ދިވެހި ކުންފުނިތަކަށް -/500 ރުފިޔާ އަށެވެ. އަދި ބިޑް ބައްލަވައި ގެންނެވި ފަރާތްތަކާއި އެކު މިއިދާރާއިން ބާއްވާ ފްރީބިޑް މީޓީން އޮންނާނީ 05 ސެޕްޓެމްބަރ 2019 ވާ އާދިއްތަ ދުވަހުގެ 13:00 މިއިދާރާގައެވެ. ބިޑް ބައްލަވާގެންނެވި ފަރާތްތަކުގެ ތެރެއިން އެއްވެސް ބޭފުޅަކަށް ޕްރީ ބިޑް މީޓިންގް އަށް ވަޑައިގެންނެވެން ނެތްފަދަ ޙާލަތެއް ދިމާވެގެން ބަދަލުގައި ބޭފުޅަކު ފޮނުއްވާނަމަ ބަދަލުގައި ފޮނުއްވިކަން އެގޭ ސިޓީއާއި ވަޑައިގަންނަވާ ބޭފުޅެއްގެ އައިޑީކާޑްކޮޕީ ، އަދި ކުންފުންޏަކުން ފޮނުއްވާނަމަ އެއީ ކޮންކުންފުންޏެއް ތަމްސީލު ކުރުމަށްކަން އެނގޭނެ ކުންފުނީގެ ލެޓަރހެޑުގައި ލިޔެ ސްޓޭމްޕް ޖަހާފައިވާ ސިޓީއާއި، ވަޑައިގަންނަވާ ބޭފުޅެއްގެ އައިޑީކާޑްގެ ކޮޕީ ހިއްޕަވައިގެން ވަޑައިގެން ދެއްވުން އެދި ދަންނަވަމެވެ.\nވީމާ، މިކަމަށް ޝައުގުވެރިވެލައްވާ ފަރާތްތަކަށް މިފުރުޞަތު ހުޅުވާލިކަން އާންމުކޮށް އެނގުމަށްޓަކައި އިޢުލާންކުރީމެވެ. އިތުރު މަޢުލޫމާތު ސާފުކުރެއްވުމަށް ރަސްމީގަޑީގައި މިއިދާރާގެ 6580027 ނަންބަރު ފޯނާއި ގުޅުއްވުން އެދެމެވެ.\n24 ޛުލްހިއްޖު 1440


Raees ge khaassa shukuru sihhee khidhumaiy therinnah.\nރައީސްގެ ޚާއްޞަ ޝުކުރު ޞިއްޙީ ޚިދުމަތްތެރިންނަށް\nކޯވިޑް-19ގެ ހާލަތުގައި ސިއްޙީ ދާއިރާގައި ޙަރަކާތްތެރިވާ އެންމެހާ ފަރާތްތަކުން ކުރައްވަމުންގެންދަވާ މިންނެއް މަސައްކަތް ފާހަގަކުރައްވާ އެދާއިރާގެ ހުރިހާ ޚިދުމަތްތެރިންނަށް ރައިސުލްޖުމްހޫރިއްޔާ އިބްރާހިމް މުޙައްމަދު ޞާލިޙު ޝުކުރުއަދާކުރައްވައިފިއެވެ.\nމިއަހަރުގެ ސިއްޙަތު ދުވަހުގެ ޝިއާރަކީ “އިންސާފުވެރި ދުޅަހެޔޮ ދުނިޔެއެއް ބިނާކުރުން” މިޝިއާރެވެ. ސިއްހަތު ދުވަސް ފާހަގަކުރަމުން އަންނައިރު ސަރުކާރުން ގެންދަވަނީ ރާއްޖޭގެ ސިއްޙީ ނިޒާމު ހަރުދަނާކުރުމުގެ މަސައްކަތްކުރައްވަމުންނެވެ.\nއެގޮތުން އަތޮޅުތެރޭގެ ސިއްޙީ ޚިދުމަތުގެ ފެންވަރު ރަނގަޅުކޮށް އިތުރު ވަޞީލަތްތައް ހަމަކުރުމުގެ މަސައްކަތް ސަރުކާރުން އަންނަނީ ކުރައްވަމުންނެވެ. މީގެ އިތުރުން ސިއްޙީ ޚިދުމަތް ހޯދުމުގައި މާލެއަށް ބަރޯސާވުން ކުޑަކުރުމަށް5ސަރަޙައްދެއްގައި ޓާޝިއަރީ ހޮސްޕިޓަލް ޤާއިމުކޮށް އަންނަނީ ތަރައްޤީކުރަމުންނެވެ.


Majileehuge jalsaa thah nubaavaathaa2mahaa gaathah, ethah faadu kiyumeh | Mihaaru\nރައްޔިތުންގެ މަޖިލިސް ކުރާ ގެ. މަޖިލީހުގެ ފުރަތަމަ ދައުރު ފެށި ފަހުން މިހާތަނަށް ބޭއްވީ 10 ޖަލްސާ. - ފޮޓޯ: ނިޝާން އަލީ/ މިހާރު\n16 އޮކްޓޯބަރ 2018 - 14:35 15 comments\nމަޖިލީހުގެ ގަވައިދަށް އެންމެ ފަހުން ގެނައި ބަދަލުގައިވާ ގޮތުން ތިން ވަނަ ދައުރުގެ ޖަލްސާތައް ހިނގާނީ އޮގަސްޓު 27 ވަނަ ދުވަހުން ފެށިގެން ނޮވެމްބަރު މަހުގެ ނިޔަލަށެވެ. އެކަމަކު، ދައުރު ފެށުނު ފަހުން މި މަހުގެ މެދާ ހަމަ އަށް ދިޔަ އިރު، ވެސް މަޖިލީހުގެ ޖަލްސާއެއް އަދި ނުބާއްވަ އެވެ. މަޖިލީހުގެ ޖަލްސާތައް ކުރިއަށް ނުގެންދިޔަ ނަމަވެސް، ބައެއް ކޮމިޓީތަކުގެ ބައްދަލުވުންތަކެއް މީގެ ދުވަސްތަކެއް ކުރިން ބޭއްވި އެވެ.\nރައްޔިތުންގެ މަޖިލީހުގެ ޖަލްސާއެއްގެ ރިޔާސަތު، މަސީހު ބަލަހައްޓަވަނީ. -ފޮޓޯ: މަޖިލިސް\nމަޖިލީހުގެ ޖަލްސާއެއް ނުބާއްވާ ދެ މަސްދުވަހާ ގާތަށް ދިޔައިރު، ވެރިކަން ކުރާ ޕީޕީއެމް/އެމްޑީއޭގެ މެމްބަރުންނާއި އިދިކޮޅު މެމްބަރުންގެ ވިސްނުން މިހާރު ބޮޑަށް ގެންގުޅުއްވަނީ މިދިޔަ މަހުގެ 23 ގައި ބޭއްވި ރިޔާސީ އިންތިޚާބު ބާތިލު ކުރަން ސުޕްރީމް ކޯޓަށް ހުށަހަޅާފައިވާ މައްސަލައާ މެދުގަ އެވެ.\nމަޖިލީހުގައި މެމްބަރުން ބެހިފައިވާ ގޮތަށް ބަލާއިރު، ޕީޕީއެމް/އެމްޑީއޭ ކޯލިޝަންގައި މި ވަގުތު ތިއްބެވީ މަޖިލީހުގެ ރައީސް އަބްދުﷲ މަސީހު ހިމަނައިގެން 40 މެމްބަރުންނެވެ. އިދިކޮޅު ކޯލިޝަންގައި ތިއްބެވީ 34 މެމްބަރުންނެވެ. އެއީ، އެކަމަކު، ޖިނާއީ ކުށެއް ސާބިތުވެފައިވާ މާމިގިލީ ދާއިރާގެ މެމްބަރު ގާސިމް އިބްރާހިމާއި ދިއްގަރު ދާއިރާގެ މެމްބަރު އަހުމަދު ފާރިސް މައުމޫން ނުހިމަނަ އެވެ.\nމަޖިލީހުގައި ތިއްބެވި އަށް މެމްބަރުންގެ ގޮނޑި ގެއްލުނު ކަމަށް އިލެކްޝަންސް ކޮމިޝަން (އީސީ) އިން ކަނޑައަޅާފައިވާތީ އެއިން އެއްވެސް މެމްބަރަކަށް މަޖިލިހަށް ވަނުމުގެ ފުރުސަތެއް ނުދެ އެވެ. އަދި އެ މެމްބަރުންގެ ގޮނޑިއާ މެދު ސުވާލު އުފެދިފައިވާތީ އެ މައްސަލަތައް ވެސް އޮތީ ސުޕްރީމް ކޯޓުގަ އެވެ.\nމިހާތަނަށް އައި އިރު، ގޮނޑި ގެއްލުނީ ފުވައްމުލަކު މެދު ދާއިރާގެ މެމްބަރު އަލީ ފަޒާދުގެ އެވެ.\nފަހު ދައުރުގައި މައިގަނޑު މަސައްކަތަކަށް އަންނާނީ އަންނަ އަހަރަށް ލަފާ ކުރާ ބަޖެޓު ފާސް ކުރުމެވެ. އަންނަ އަހަރަށް ލަފާ ކުރާ ބަޖެޓު މި މަހުގެ ނިޔަލަށް ހުށަހަޅަން މާލިއްޔަތު ގާނޫނު ލާޒިމް ކުރެ އެވެ.\nޕީއެސްއެމް ނިއުސްގެ "އެންމެ ފުރަތަމަ ގައުމު" ޕްރޮގްރާމްގައި ރޭ ވާހަކަ ދައްކަވަމުން ވިލިމާލެ ދާއިރާގެ މެމްބަރު އަހުމަދު ނިހާން ވިދާޅުވީ ޖަލްސާތައް ނުބާއްވައި މަޑުކޮށްގެން ތިބީ ދައުލަތުން ބަޖެޓު ހުށަހަޅައި ނިމެންދެން ކަމަށެވެ. އެކަމަކު، އިންތިޚާބުން ޕީޕީއެމަށް ލިބުނު ނާކާމިޔާބީއާ ގުޅިގެން ދެން ވިސްނުން ގެންގުޅުނީ އާ ސަރުކާރުން ގެންގުޅޭނެ ސިޔާސަތުތައް ބަޖެޓުގައި ހިމަނަން ކަމަށް އޭނާ ވިދާޅުވި އެވެ.\nފުލުހުން މަޖިލިސް ކުރާގޭ ސަރަހައްދުގައި ހަރަކާތްތެރިވަނީ. - ފޮޓޯ: ހުސެއިން ވަހީދު/ މިހާރު\n"އެއް ސަރުކާރަކުން، އަނެއް ސަރުކާރަކަށް ނަގުލުވުމުގެ އިހްތިޔާރުތަކެއް ގާނޫނުގައި ބަޔާންވެފައި އޮންނަ ހަމަތަކުގެ މަތިން ދަނީ ހިނގަމުން. އެ ފުރުސަތަށް މަޑުކޮށްގެން ތިބި ތިބުން އަޅުގަނޑު ގަބޫލު ކުރާ ގޮތުގައި މަޖިލިހުގެ ޖަލްސާއެއް (ނުބާއްވަނީ). އެއީ އެއްޗެއް އައިސްގެންތާ އަޅުގަނޑުމެންނަށް ބޭއްވޭނީ،" ޕީޕީއެމްގެ ޕާލަމެންޓްރީ ގްރޫޕްގެ ލީޑަރު ކަން ވެސް ކުރައްވާ ނިހާން ވިދާޅުވި އެވެ.\nނިހާން ވިދާޅުވި ގޮތުގައި، ކޮމިޓީތަކަށް ފޮނުވާފައި ހުރި ބިލްތަކުގެ މަސައްކަތް ކޮމިޓީތަކުގަ ހިނގަ އެވެ.\nނިހާން ވިދާޅުވި ގޮތުގައި، އަންނަ ހަފުތާގެ ތެރޭގައި ޖަލްސާއެއް ބޭއްވުމަކީ އެކަށީގެންވާ ކަމެކެވެ. އެކަމަކު، ބަޖެޓަށް މަޑުކޮށްގެން ތިބީމަ، ޖަލްސާ ބާއްވާނެ ވަކި ތާރީހެއް ދަންނަވަން ދަތި ކަމަށް ނިހާން ވިދާޅުވި އެވެ.\nނަމަވެސް، ޖުމްހޫރީ ޕާޓީގެ ނައިބު ލީޑަރު އަދި ކިނބިދޫ ދާއިރާގެ މެމްބަރު އަބްދުﷲ ރިޔާޒް "މިހާރު" އަށް ވިދާޅުވީ މަޖިލިހުގެ ޖަލްސާތައް ނުބާއްވަން ޖެހޭ އެއްވެސް ސަބަބެއް ނެތް ކަމަށެވެ.\nއޭނާ ވިދާޅުވި ގޮތުގައި، ޖަލްސާތައް ނުބާއްވަނީ މަޖިލިހުގެ މެޖޯރިޓީ ޕީޕީއެމަށް ގެއްލިފައި އޮތީމަ އެވެ.\nމަޖިލިހުގެ މަސައްކަތަކަށް ހުރަސް އަޅައި، އެތަނުގެ ބާރު ކަނޑުވާލާފައި އޮތް އޮތުމަށް ވީހާވެސް އަވަހަކަށް ނިމުމެއް އަންނަން ޖެހޭ ކަމަށް ވެސް ރިޔާޒް ވިދާޅުވި އެވެ. ތިން ބާރުގެ ތެރެއިން އެއް ބާރު ހިންގުން ހުއްޓުވާފައި އޮންނަ އޮތުން ތަހުގީގު ކުރެވޭނެ ދުވަސް އަންނާނެ ކަމަށް ވެސް އޭނާ ވިދާޅުވި އެވެ.\nމި އަހަރުގެ ތެރޭގައި ބޭއްވި މަޖިލިހުގެ ޖަލްސާތަކުގެ ތެރެއިން ފުރަތަމަ ދައުރުގައި 11 ޖަލްސާ އަދި ދެވަނަ ދައުރުގައި 13 ޖަލްސާއާ އެކު، ބާއްވާފައިވަނީ ޖުމްލަ 24 ޖަލްސާ އެވެ.\nއިތުރު ލިޔުންތައް އެމްޑީޕީ ރައްޔިތުންގެ މަޖިލިސް އިދިކޮޅު ފަރާތްތައް މަޖިލީހުގެ މެމްބަރުން އަދާލަތު ޕާޓީ ޖުމްހޫރީ ޕާޓީ މެމްބަރު އަބްދުﷲ ރިޔާޒް (ތިމަރަފުށި) ޕީޕީއެމް ކުރީގެ މެމްބަރު އަހުމަދު ނިހާން\nމަޖިލީހުގެ ކޮމިޓީތައް ދާނީ މިނިވަންކޮށް: އިދިކޮޅު


Rilwan ge maraa gulhey fuluhun ge operation miadhu ves kuriah\nރިލްވާންގެ މަރާ ގުޅޭ އޮޕަރޭޝަން މިއަދު ވެސް ކުރިއަށް\nރިލްވާންގެ މަރުގެ އޮޕަރޭޝަންގައި ފުލުހުންގެ ވެހިކަލްތަކެއް ރަބީއީ މަގުގައި -- ފޮޓޯ: އެމްވީ ކްރައިސިސް\nމަރުތައް ތަހުގީގު ކުރުމަށް ރައީސް އިބްރާހިމް މުހައްމަދު ސޯލިހު އުފެއްދެވި ރިޔާސީ ކޮމިޝަންގެ ތަހުގީގަށް ފުލުހުން މިއަދު ވެސް ގޭގެ އާއި ތަންތަން ބަލައި ފާސް ކުރުމުގެ އޮޕަރޭޝަން ފަށައިފި އެވެ.\nފުލުހުންގެ ތަރުޖަމާނު އިޒްމިއާ ޒާހިރު ވިދާޅުވީ ކޮމިޝަންގެ ތަހުގީގުގެ ބޭނުމަށް އޮޕަރޭޝަން މިއަދު ވެސް ކުރިއަށް ދާނެ ކަމަށެވެ. ނަމަވެސް އިތުރު ތަފުސީލެއް ނުދެއްވަ އެވެ.\nއެނގިފައިވާ ގޮތުގައި ފުލުހުން މިހާރު ބަލައި ފާސް ކުރަމުން ދަނީ މާލޭގެ ރަބީއީ މަގުގައި ހުންނަ މ. ލެގޫންވިއު ނަމަކަށް ކިޔާ ގެއެކެވެ.\nމަރާލާފައިވާ ނޫސްވެރިޔާ އަހުމަދު ރިލްވާންގެ މައްސަލާގައި ފުލުހުން ރޭ ވެސް ވަނީ ބޮޑު އޮޕަރޭޝަނެއް މާލޭ ސިޓީއާއި އައްޑޫ ސިޓީގައި ބޮޑު އޮޕަރޭޝަނެއް ހިންގާފަ އެވެ. އެ ގޮތުން މާލޭގެ އަށް ގެއަކާއި އައްޑޫގެ ގެއެއް ބަލާ ފާސްކުރި ކަމަށް ފުލުހުން ބުންޏެވެ. އެ ފާސް ކުރުމުގައި އެއްވެސް މީހަކު ހައްޔަރުކޮށްފައެއް ނުވެ އެވެ.\nރިލްވާންގެ މައްސަލާގައި މަރުތައް ތަހުގީގު ކުރާ ކޮމިޝަނުން އެކުލަވައިލި ރިޕޯޓްގެ ހުލާސާ ރިޕޯޓެއް އާންމުކޮށްފައިވާއިރު، އެ ރިޕޯޓްގައި ނަން ހާމަކޮށްފައިވާ ބައެއް މީހުންގެ އުޅޭ ގޭގެ ފުލުހުން ރޭ ބަލައި ފާސްކޮށްފައި ވެއެވެ.\nކޮމިޝަންގެ ތަހުގީގަށް ފުލުހުންގެ ބޮޑު އޮޕަރޭޝަނެއް ކުރިއަށްދާއިރު، މިދިޔަ ހޯމަދު ރައީސް ސޯލިހު ވިދާޅުވީ ރިލްވާންގެ މައްސަލާގާއި އަޅުއްވަން ޖެހޭ ފިޔަވަޅުތައް އެ ދުވަހުން އެ ދުވަހަށް ފެންނާނެ ކަމަށެވެ. އަދި ދީނީ ގޮތުން ހައްދުފަހަނައަޅާ މީހުންނާ ދެކޮޅަށް އަޅުއްވާ ފިޔަވަޅުތައް ވެސް ފެންނާނެ ކަމަށާއި ހައްޔަރު ކުރަން ޖެހުނު ކޮންމެ މީހަކު ހައްޔަރު ކުރާނެ ކަމަށް އެމަނިކުފާނު އެ ދުވަހު ވިދާޅުވި އެވެ.\nރައީސް ސޯލިހު ވަނީ ކަމާ ގުޅޭ މުއައްސަސާތަކާ ވެސް ބައްދަލު ކުރައްވާފަ އެވެ. ރައީސް އޮފީހުގައި އޮތް އެ ބައްދަލުވުމުގައި ބަންޑާރަ ނައިބާއި ޕްރޮސިކިއުޓާ ޖެނަރަލާއި ފުލުހުން އަދި ރިޔާސީ ކޮމިޝަންގެ ބޭފުޅުން ބައިވެރިވެ ވަޑައިގެންނެވި އެވެ. އެ ބައްދަލުވުމުގައި ރިލްވާންގެ މައްސަލާގައި ހުރިހާ މުއައްސަސާތަކުން އެއް އަޒުމެއްގައި އެެއްބާރުލުން ދިނުމާއެކު މަސައްކަތް ކުރުމަށް އެއްބަސްވެފައިވެ އެވެ.\nމޯލްޑިވްސް ޕޮލިސް ސާވިސް ޓެރަރިޒަމް އަހުމަދު ރިލްވާން + މަރުތައް ތަހުގީގު ކުރާ ކޮމިޝަން ރިލްވާން ރިޕޯޓް